Trends like ultra-nationalistic media, hate speech and fake news have all been around for decades — certainly well before the web emerged in the 1990s. What digital tools and the web have done is to ‘turbo-charge’ these trends.
This is the main thrust of this week’s Ravaya column, published on 1 July 2018, where I capture some discussions and debates at the 11th Deutsche Welle Global Media Forum (GMF), held in Bonn, Germany, from 11 to 13 June 2018.
I was among the 2,000+ media professionals and experts from over 100 countries who participated in the event. Across many plenaries and parallel sessions, we discussed a whole range of issues related to politics and human rights, media development and innovative journalism concepts.
On 13 June 2018, I moderated a session on “Digitalization and polarization of the media: How to overcome growing inequalities and a divided public” which was organised by the Institut für Auslandsbeziehungen (ifa) or Institute for Foreign Relations, a century old entity located in Bonn. Most of the column draws on my own panel’s explorations, about which I have already written in English here: DW Global Media Forum 2018: Moderating panel on ‘Digitalization and Polarization of the Media’මා සාම්ප්රදායික පොතේ උගතකු නොවෙයි. එහෙත් උද්යොගිමත්ව දැනුම ගවේෂණයට හා විචාරශීලීව ඕනෑම මාතෘකාවක් විමර්ශනයට සමත් නිසාදෝ ලොව විවිධ රටවලින් වැඩමලු, සම්මන්ත්රණ ආදියේ කතා කිරීමට නිතර ආරාධනා ලබනවා.
2018 ජූනි 11-13 තෙදින තුළ ජර්මනියේ බොන් නුවර පැවති ගෝලීය මාධ්ය සමුළුවේ (Global Media Forum) එක් සැසි වාරයක් මෙහෙය වීමට මට ඇරයුම් ලැබුණා.
2007 සිට වාර්ෂිකව පවත්වන මේ සමුළුව සංවිධානය කරන්නේ ජර්මනියේ ජාත්යන්තර විද්යුත් මාධ්ය ආයතනය වන ඩොයිෂවෙල (Deutsche Welle) විසින්.
මෙවර සමුළුවට රටවල් 100කට අධික සංඛ්යාවකින් 2,000 ක් පමණ මාධ්යවේදීන්, මාධ්ය කළමනාකරුවන් හා මාධ්ය පර්යේෂකයන් සහභාගී වුණා. මහා මාධ්ය මෙන්ම නව මාධ්ය ඇති කරන බලපෑම් හා අභියෝග ගැන විවෘතව කතාබහ කිරීමට එය හොඳ වේදිකාවක් වූවා.
අපේ සමහරුන් පොදුවේ ‘බටහිර රටවල්’ යයි කීවාට සැබෑ ලෝකයේ එබඳු තනි ගොඩක් නැහැ. බටහිරට අයත් ඇමරිකා එක්සත් ජනපදය සමඟ බොහෝ කාරණාවලදී යුරෝපීය රටවල් එකඟ වන්නේ නැහැ.
එසේම යුරෝපා සංගමය ලෙස පොදු ආර්ථීක හවුලක් යුරෝපීය රටවල් 28ක් ඒකරාශී කළත් එම රටවල් අතරද සංස්කෘතික හා දේශපාලනික විවිධත්වය ඉහළයි.
ලිබරල් ප්රජාතන්ත්රවාදී රාමුවක් තුළ මෙම විවිධත්වය නිිසා නොයෙක් බටහිර රාජ්යයන් මාධ්ය ප්රතිපත්ති ගැන දක්වන නිල ස්ථාවරයන් අතර වෙනස්කම් තිබෙනවා. බොන් නුවරදී දින තුනක් තිස්සේ අප මේ විවිධත්වය සවියක් කර ගනිමින් බොහෝ දේ සාකච්ඡා කළා.
ලෝකයේ රටවල් කෙමෙන් ඩිජිටල්කරණය වන විට ඒ හරහා උදා වන නව අවස්ථාවන් මෙන්ම අභියෝග ගැනත් සංවාද රැසක් පැවැත් වුණා.
යුරෝපා හවුලේ ඩිජිටල් ආර්ථීකයන් හා සමාජයන් පිළිබඳ කොමසාරිස්වරි වන මරියා ගේබ්රියල් මේ ගැන ආරම්භක සැසියේ දී හොඳ විග්රහයක් කළා.
පොදුවේ වෙබ් අවකාශයත්, විශේෂයෙන් ඒ තුළ හමු වන සමාජ මාධ්යත් මානව සමාජයන් වඩාත් ප්රජාතන්ත්රීය කිරීමට හා සමාජ අසමානතා අඩු කිරීමට බෙහෙවින් දායක විය හැකි බව පිළි ගනිමින් ඇය කීවේ මෙයයි.
”එහෙත් අද ගෝලීය සමාජ මාධ්ය වේදිකා බහුතරයක් මේ යහපත් විභවය සාක්ෂාත් කර ගැනීමට දායක වනවා වෙනුවට දුස්තොරතුරු (disinformation) හා ව්යාජ පුවත් එසැනින් බෙදා හැරීමට යොදා ගැනෙනවා. මෙය සියලු ප්රජාතන්ත්රවාදී සමාජයන් මුහුණ දෙන ප්රබල අභියෝගයක්. සමහර සමාජ මාධ්ය වේදිකා මේ වන විට ප්රධාන ධාරාවේ මාධ්යවල කාරියම කරනවා. එනම් කාලීන තොරතුරු එක් රැස් කිරීම හා බෙදා හැරීම. එහෙත් ඔවුන් එසේ කරන විට සංස්කාරක වගකීමක් (editorial responsibility) නොගැනීම නිසා ව්යාකූලතා මතු වනවා.”
ඇගේ මූලික නිර්දේශයක් වූයේ සමාජ මාධ්ය වේදිකා නියාමනය නොව මාධ්ය බහුවිධත්වය (media pluralism) ප්රවර්ධනය කළ යුතු බවයි.
රටක මාධ්ය බහුවිධත්වය පවතී යයි පිළිගන්නේ මාධ්ය ආයතන හා ප්රකාශන/නාලිකා ගණන වැඩි වූ පමණට නොවේ.
තනි හිමිකරුවකුගේ හෝ ටික දෙනකුගේ හිමිකාරීත්වය වෙනුවට විසිර ගිය හිමිකාරිත්වයන් තිබීම, අධිපතිවාදී මතවාද පමණක් නොව පුළුල් හා විවිධාකාර මතවාදයන්ට මාධ්ය හරහා ඇති තරම් අවකාශ ලැබීම, හා සමාජයේ කොන්ව සිටින ජන කොටස්වලට ද සිය අදහස් ප්රකාශනයට මාධ්යවල ඇති තරම් ඉඩක් තිබීම වැනි සාධක ගණනාවක් තහවුරු වූ විට පමණක් මාධ්ය බහුවිධත්වය හට ගන්නවා. (මේ නිර්නායක අනුව බලන විට අපේ රටේ මාධ්ය රැසක් ඇතත් බහුවිධත්වය නම් නැහැ.)
ඩිජිටල් මාධ්ය බහුල වෙමින් පවතින අද කාලේ ප්රධාන ධාරාවේ මාධ්යවල කෙතරම් බහුවිධත්වයක් පැවතීම තීරණාත්මකද? මේ ප්රශ්නයට පිළිතුරු සංවාද හරහා මතු වුණා.
මේ වන විට ලොව ජනගහනයෙන් අඩකටත් වඩා ඉන්ටර්නෙට් භාවිතා කළත්, පුවත් හා කාලීන තොරතුරු මූලාශ්රයන් ලෙස ටෙලිවිෂන් හා රේඩියෝ මාධ්යවල වැදගත්කම තවමත් පවතිනවා. (පුවත් හා සඟරා නම් කෙමෙන් කොන් වී යාම බොහෝ රටවල දැකිය හැකියි.)
මේ නිසා මාධ්ය බහුවිධත්වය තහවුරු කරන අතර මාධ්ය විචාරශීලීව පරිභෝජනය කිරීමට මාධ්ය සාක්ෂරතාවයත් (media literacy), ඩිජිටල් මාධ්ය නිසි ලෙස පරිහරණයට ඩිජිටල් සාක්ෂරතාවයත් (digital literacy) අත්යවශ්ය හැකියා බවට පත්ව තිබෙනවා.
ඩිජිටල් සාක්ෂරතාවය යනු හුදෙක් පරිගණක හා ස්මාර්ට් ෆෝන් වැනි ඩිජිටල් තාක්ෂණ මෙවලම් තනිවම භාවිතා කිරීමේ හැකියාව පමණක් නොව ඩිජිටල් අන්තර්ගතයන් විචාරශීලීව ග්රහණය කිරීමේ හැකියාව ද එහි වැදගත් අංගයක් බව සමුළුවේ යළි යළිත් අවධාරණය කෙරුණා.
මරියා ගේබ්රියල් මෑත කාලයේ යුරෝපයේ කළ සමීක්ෂණයක සොයා ගැනීම් උපුටා දක්වමින් කීවේ වයස 15-24 අතර යුරෝපීය ළමුන් හා තරුණයන් අතර ව්යාජ පුවතක් හා සැබෑ පුවතක් වෙන් කර තේරුම් ගැනීමේ හැකියාව තිබුණේ 40%කට බවයි.
එයින් පෙනෙන්නේ යම් පිරිස් විසින් දුස්තොරතුරු සමාජගත කර මැතිවරණ, ජනමත විචාරණ හා වෙනත් තීරණාත්මක සමාජයීය ක්රියාදාමයන් අවුල් කිරීමේ අවදානමක් පවතින බවයි.
මෙබැවින් මාධ්ය සාක්ෂරතාවය හා ඩිජිටල් සාක්ෂරතාවය වැඩි කළ යුත්තේ තනි පුද්ගලයන්ගේ කුසලතා වර්ධනයට පමණක් නොවෙයි. අසත්යන්, අර්ධ සත්යන්, හා කුමන්ත්රණවාදී තර්ක හරහා ප්රජාතාන්ත්රීය සමාජයන් නොමඟ යැවීමටත්, ඒ හරහා රාජ්යයන් අස්ථාවර කිරීමටත් එරෙහිව සමාජයේ ප්රතිශක්තිය ගොඩ නැංවීමටයි.
මා මෙහෙය වූ සැසි වාරයේ අප මෙම සමාජයීය අභියෝගය ගැන විද්වත් මෙන්ම ප්රායෝගික ලෙසත් සාකච්ඡා කළා.
මගේ සැසියේ කථීකයන් වූයේ ජර්මනියේ බර්ලින් නුවර ෆ්රී සරසවියේ දේශපාලන විද්යාඥ ආචාර්ය කුර්ඩ් නුප්ෆර් (Dr Curd Knupfer), ඇමරිකාවේ ඉලෙක්ට්රොනික් ෆ්රන්ටියර් පදනමේ භාෂාණ නිදහස පිළිබඳ අධ්යක්ෂිකා ජිලියන් යෝක් (Jillian York) සහ විකිමීඩියා ජර්මන් පදනමේ නියෝජ්ය විධායක අධ්යක්ෂ ක්රිස්ටියන් හුම්බොග් (Christian Humborg) යන තිදෙනායි.
”වෙබ්ගත අවකාශයන් හරහා වෛරී කථනය හා ව්යාජ පුවත් ගලා යාම ගැන අද ලොකු අවධානයක් යොමු වී තිබෙනවා. වර්ගවාදී හා වෙනත් අන්තවාදී පිරිස් සමාජ මාධ්ය වේදිකා හරහා ආන්තික සන්නිවේදනය කරමින් සිටිව බවත් අප දන්නවා. එහෙත් මේ ප්රවනතා එකක්වත් ඉන්ටර්නෙට් සමඟ මතු වූ ඒවා නොවෙයි. 1990 දශකයේ වෙබ් අවකාශය ප්රචලිත වීමට දශක ගණනාවකට පෙරත් අපේ සමාජයන් තුළ මේවා සියල්ලම පැවතියා. වෙබ් පැතිරීමත් සමග සිදුව ඇත්තේ මේ ආන්තික ප්රවාහයන්ට නව ගැම්මක් ලැබීමයි. එනිසා දැන් අප කළ යුතුව ඇත්තේ භෞතික ලෝකයේ වුවත්, සයිබර් අවකාශයේ වුවත්, වෛරී කථනය, ව්යාජ පුවත් හා ආන්තික සන්නිවේදනවලට එරෙහිව සීරුවෙන් හා බුද්ධිමත්ව ප්රතිචාර දැක්වීමයි. එසේ කිරීමේදී අප සැවොම ඉහළ වටිනාකමක් දෙන භාෂණයේ නිදහස රැකෙන පරිදි ක්රියා කළ යුතුයි. අප නොරිසි දේ කියන අයටත් භාෂණ නිදහස එක සේ හිමි බව අප කිසි විටෙක අමතක නොකළ යුතුයි.”
එසේම තව දුරටත් ‘නව මාධ්ය’ හා ‘සම්ප්රදායික මාධ්ය’ හෙවත් ‘ප්රධාන ධාරාවේ මාධ්ය’ කියා වර්ගීකරණය කිරීම ද එතරම් අදාල නැති බව මා පෙන්වා දුන්නා. සමහර සමාජවල (උදා: කොරියාව, සිංගප්පූරුව) ප්රධාන ධාරාව බවට ඩිජිටල් මාධ්ය දැනටමත් පත්ව තිබෙනවා. එසේම වසර 20කට වැඩි ඉතිහාසයක් ඇති ඩිජිටල් මාධ්ය තව දුරටත් එතරම් අලුත් හෝ ‘නව මාධ්ය’ වන්නේ ද නැහැ.
ඒ නිසා ලේබල්වලට වඩා වැදගත් සමස්ත තොරතුරු සන්නිවේදන තාක්ෂණයන්ම ජන සමාජ වලට කරන බලපෑම පොදුවේ අධ්යයනය කිරීමයි.
සමාජ මාධ්ය වේදිකා හරහා නොයෙක් පුද්ගලයන් පළකරන හෝ බෙදාගන්නා (ෂෙයාර් කරන) අන්තර්ගතයන් පිළිබඳ එකී වේදිකා හිමිකාර සමාගම් කෙතරම් වගකිව යුතුද?
2018 ජනවාරි 1 වැනිදා සිට ජර්මනියේ ක්රියාත්මක වන නව නීතියකට අනුව සමාජ මාධ්ය වේදිකාවක වෛරී ප්රකාශ යමකු සන්නිවේදනය කෙරුවොත් පැය 24ක් ඇතුළත එය ඉවත් කිරීමේ වගකීම් අදාළ වේදිකා පරිපාලකයන්ට භාර කැරෙනවා. එසේ නොකළොත් යූරෝ මිලියන් 50 (අමෙරිකානු ඩොලර් මිලියන් 62ක්) දක්වා දඩ නියම විය හැකියි.
සද්භාවයෙන් යුතුව හඳුන්වා දෙන ලද නව නීතියේ මාස කිහිපයක ක්රියාකාරීත්වය කෙසේදැයි මා විමසුවා. ජර්මන් කථීකයන් කීවේ වෛරී ප්රකාශ ඉවත් කිරීමට සමාජ මාධ්ය වේදිකා මහත් සේ වෙර දැරීම තුළ වෛරී නොවන එහෙත් අසම්මත, විසංවාදී හා ජනප්රිය නොවන විවිධ අදහස් දැක්වීම්ද යම් ප්රමාණයක් ඉවත් කොට ඇති බවයි.
දේශපාලන විවේචනයට නීතියෙන්ම තහවුරු කළ පූර්ණ නිදහස පවතින ජර්මනිය වැනි ලිබරල් ප්රජාතන්ත්රවාදී රටකට මෙම නව නීතිය දරුණු වැඩි බවත්, එය සංශෝධනය කොට වඩාත් ලිහිල් කළ යුතු බවත් මෑතදී පත්වූ නව ජර්මන් රජය පිළිගෙන තිබෙනවා.
නව නීතිය යටතේ අසාධාරණ හා සීමාව ඉක්මවා ගොස් ඉවත් කරනු ලැබූ වෙබ් අන්තර්ගතයන් අතර දේශපාලන හා සමාජයීය උපහාසය පළ කරන ප්රකාශනද තිබෙනවා. සමාජ ප්රශ්නයක් ගැන ජන අවධානය යොමු කිරීමට හාසකානුකරණය (parody) පළ කිරීම සමහර හාස්යජනක (satire) ප්රකාශනවල සිරිතයි.
එහෙත් නව නීතියේ රාමුව වුවමනාවටත් වඩා තදින් ක්රියාත්මක කළ ට්විටර් හා ෆේස්බුක් වැනි වේදිකාවල පරිපාලකයෝ මෙවන් හාස්යජනක හෝ උපහාසාත්මක අන්තර්ගතයද ජර්මනිය තුළ දිස්වීම වළක්වා තිබෙනවා.
උපහාසය ප්රජාතන්ත්රවාදී අවකාශයේ වැදගත් අංගයක්. එයට වැට බඳින නීතියක් නැවත විමර්ශනය කළ යුතු බව ජර්මන් පර්යේෂකයන්ගේ මතයයි. (සමාජ මාධ්ය නියාමනය ගැන මෑත සතිවල කතා කළ ලක් රජයේ සමහර උපදේශකයෝ ජර්මන් නීතිය උදාහරණයක් ලෙස හුවා දැක්වූ බව අපට මතකයි.)
අපේ සංවාදයේ එකඟ වූ මූලධර්මයක් නම් සමාජ ව්යාධියකට කරන නියාමන ‘ප්රතිකාරය’ ව්යාධියට වඩා බරපතළ විපාක මතු කරන්නේ නම් එය නිසි ප්රතිකාරයක් නොවන බවයි.
සමුළුව පැවති තෙදින පුරා විවිධ කථීකයන් මතු කළ තවත් සංකල්පයක් වූයේ ඩිජිටල් හා වෙබ් මාධ්ය අතිවිශාල සංඛ්යාවක් බිහි වීම හරහා තොරතුරු ග්රාහකයන් එන්න එන්නම කුඩා කොටස්/කණ්ඩායම්වලට බෙදෙමින් සිටින බවයි.
රේඩියෝ හා ටෙලිවිෂන් නාලිකා සංඛ්යාව වැඩිවීම සමග දශක දෙක තුනකට පෙර පටන් ගත් මේ කඩ කඩ වීම (audience fragmentation) වෙබ් අඩවි හා සමාජ මාධ්ය ප්රචලිත වීම සමග බෙහෙවින් පුළුල්ව තිබෙනවා.
තමන් රිසි මති මතාන්තර පමණක් ඇසිය හැකි, දැකිය හැකි වෙබ් අඩවි හෝ සමාජ මාධ්ය පිටු වටා ජනයා සංකේන්ද්රණය වීම ‘filter bubbles‘ ලෙස හඳුන් වනවා. ඍජු පරිවර්තනයක් තවම නැතත්, තම තමන්ගේ මතවාදී බුබුලු තුළම කොටු වීම යැයි කිව හැකියි. මෙවන් ස්වයං සීමාවන්ට පත් වූ අයට විකල්ප තොරතුරු හෝ අදහස් ලැබෙන්නේ අඩුවෙන්.
පත්තර, ටෙලිවිෂන් බලන විට අප කැමති මෙන්ම උදාසීන/නොකැමති දේත් එහි හමු වනවා. ඒවාට අප අවධානය යොමු කළත් නැතත් ඒවා පවතින බව අප යන්තමින් හෝ දන්නවා. එහෙත් තමන්ගේ සියලු තොරතුරු හා විග්රහයන් වෙබ්/සමාජ මාධ්යවල තෝරා ගත් මූලාශ්ර හරහා ලබන විට මේ විසංවාද අපට හමු වන්නේ නැහැ.
එහෙත් අපේ සංවාදයට නව මානයක් එක් කරමින් මා කීවේ ඔය කියන තරම් ඒකාකාරී මූලාශ්රවලට කොටු වීමක් අපේ වැනි රටවල නම් එතරම් දක්නට නැති බවයි. විවිධාකාර මූලාශ්ර පරිශීලනය කොට යථාර්ථය පිළිබඳ සාපේක්ෂව වඩාත් නිවැරදි චිත්රයක් මනසේ ගොඩ නගා ගන්නට අප බොහෝ දෙනෙක් තැත් කරනවා.
ඔක්ස්ෆර්ඩ් සරසවියේ ඉන්ටර්නෙට් පර්යේෂණායතනය (Oxford Internet Institute) 2018 මාර්තුවේ පළ කළ සමීක්ෂණයකින්ද මෙබන්දක් පෙන්නුම් කරනවා. වයස 18ට වැඩි, ඉන්ටර්නෙට් භාවිත කරන බ්රිතාන්ය ජාතිකයන් 2000ක සාම්පලයක් යොදා ඔවුන් කළ සමීක්ෂණයෙන් හෙළි වූයේ තනි හෝ පටු වෙබ් මූලාශ්රයන්ට කොටු වීමේ අවදානම තිබුණේ සාම්පලයෙන් 8%කට පමණක් බවයි.
එනම් 92%ක් දෙනා බහුවිධ මූලාශ්ර බලනවා. මතු වන තොරතුරු අනුව තමන්ගේ අදහස් වෙනස් කර ගැනීමට විවෘත මනසකින් සිටිනවා.
බොන් මාධ්ය සමුළුවේ අප එකඟ වූයේ ජනමාධ්ය හා සන්නිවේදන තාක්ෂණයන් සමාජයට, ආර්ථීකයට හා දේශපාලන ක්රියාදාමයන්ට කරන බලපෑම් ගැන සමාජ විද්යානුකූලව, අපක්ෂපාත ලෙසින් දිගටම අධ්යයනය කළ යුතු බවයි. ආවේගයන්ට නොව සාක්ෂි හා විද්වත් විග්රහයන්ට මුල් තැන දෙමින් නව ප්රතිපත්ති, නීති හා නියාමන සීරුවෙන් සම්පාදනය කළයුතු බවයි.
අමෙරිකානු සමාගම්වලට අයත් ෆේස්බුක්, ට්විටර් හා ඉන්ස්ටර්ග්රෑම් වැනි වේදිකා සිය ජන සමාජයන්හි මහත් සේ ප්රචලිත වී තිබීම ගැන සමහර යුරෝපීය ආණ්ඩුවල එතරම් කැමැත්තක් නැහැ. එහෙත් ලිබරල් ප්රජාතන්ත්රවාදී මූලධර්මවලට හා මානව නිදහසට ගරු කරන රාජ්යයන් ලෙස ඔවුන් වෙබ් වාරණයට, අනවශ්ය ලෙස නියාමනයට විරුද්ධයි. ලිහිල් ලෙසින්, අවශ්ය අවම නියාමනය ලබා දීමේ ක්රමෝපායයන් (light-touch regulation strategies) ඔවුන් සොයනවා.
මේ සංවාද පිළිබඳව අවධියෙන් සිටීම හා යුරෝපීය රටවල අත්දැකීම් අපට නිසි ලෙස අදාළ කර ගැනීම වැදගත්. අපේ ආදර්ශයන් විය යුත්තේ ලිබරල් ප්රජාතන්ත්රීය රටවල් මිස දැඩි මර්දනකාරී චීනය වැනි රටවල් නොවේ.


ජනප්රිය රංගන ශිල්පී රොෂාන් පිලපිටියගේ බිරිඳ තමයි රිද්මා පිලපිටිය කියලා කියන්නේ. ඇයත් දැන් රංගනයට පිවිසිලා තියෙනවා. ඉතිං මේ ගැන ඔවුන් දෙදෙනා සති අන්ත පුවත්පතක් හමුවේ කියා තිබුණේ මේ විදියට.
රොෂාන් දැන් කොහොමද ජීවිතය?
සමබරව ගෙවී යනවා. වරදක් නැහැ. හොඳයි.
විවාහ ජීවිතේ කොහොමද?
විවාහවෙලා වසරක් සම්පූර්ණ වෙනවා. දෙන්නා සතුටින් දෙන්නාට දෙන්නා තේරුම් ගනිමින් ජීවත් වෙනවා.
අද ඒ තේරීම ගැන හිතන්නෙ කොහොමද?
රිද්මා මාව හොඳින් තේරුම් ගෙන සිටින්නේ. ඒ වගේම මගේ රැකියාව ගැනත් හොඳ වටහා ගැනීමක් එයාට තියෙන්නෙ. ඇත්තටම ඒ තේරීම නිවැරදියි කියලා හිතනවා.
දැන් ඇය රඟපෑමටත් ඇවිත්? ඒ අවස්ථාව ලබාගත්තේ කොහොමද?
මම දිනෙක ගිහාන් රෝහණ අධ්යක්ෂවරයා හමුවන්න ගිහින් හිටියා. රිද්මා මා එක්ක ඇවිත් හිටියෙ. ඒ වෙලාවෙ තාරකා වාසලමුදලි ආරච්චි රිද්මාව දැකලා එයාගෙ තිර පිටපතකට අනුව ගිහාන් රෝහණ අධ්යක්ෂණය කරන නිර්මාණයකට එයාව තෝරා ගත්තා. තාරකා තමයි ඒ චරිතයට සුදුසු පෙනුම තියෙනව කියලා රිද්මාට ඒ අවස්තාව ලබා දුන්නෙ.
රොෂාන් කැමතිද රිද්මා දිගටම රඟපානවාට?
මම කොහොමටත් තහංචි දාන්නෙ නැහැ. එයා ගෙදර වැඩ වලට හොඳින් දායක වෙනවා. මගේ වැඩ ගැනත් සොයා බලනවා. ඒ නිසා එයාගෙ කැමැත්තට මම තහංචි දාලා නැහැ.
කොහොමද ගෙදර ගෙවන ජීවිතය?
රිද්මාට හොඳ රහට උයන්න පුළුවනි. උයන පිහන දේට මගෙන් ලොකු සහයෝගයක් නැහැ. එයා හරිම ආසාවෙන් කැපවීමෙන් ගෙදර කටයුතු කරනවා.
විවේකයේදී?
රිද්මා ආසයි ෆිල්ම්ස් සහ නාට්ය බලන්න. මම වේදිකා නාට්යයක රිහසල් ගියාමත් එයා එනවා ඒක බලන්න. අපට ජීවිතේ ලොකු බලාපොරොත්තුවක් නැහැ. බොහොම සරලව සාමකාමීව ජීවත් වෙනවා. රට ගැන, රටේ තියෙන වාතාවරණය ගැන සමාජයට ලොකු කලකිරීමක් තියෙන්නේ. ඒත් අපේ මේ රට දාලා යන්න ඕනෑය කියන තැන අපි දෙන්නා නැහැ. ඒ අඳොනාව කියා ගෙන ලතැවෙනවාට වඩා රටේ තියෙන අවුලට බැන බැන ඉන්නවාට වඩා සමාජය සහ රට තේරුම් අරගෙන අපට ගැලපෙන විදියට ජීවිතයට මුහුණ දෙනවා. ජනවාරි 1 වැනිදා දෙන්නා එකතු වෙලා කිරිබත් හැඳුවා. පන්සල් ගියා.
විශේෂිත දේ කියලා මොනවත් කළේ නැහැ.
රිද්මා, ඇත්තටම ඇයි ඔබට රඟපෑමට එන්න හිතුණේ?
ලොකු අරමුණක් තිබුණේ නැහැ. රඟපෑම ගැන යම්කිසි හැදෑරීමකුත් කරලා තිබුණා. ඉතින් තාරකා අක්කා ඒ අවස්ථාව ගිහාන් රෝහණ මහතා හරහා මට ලබා දුන්නාම එය ගෞරවයෙන් බාර ගත්තා.
මේ විදියට දිගටම චරිත ලැබුණොත්?
හොඳ දේ ලැබුනොත් බාර ගන්නවා. ඒත් මගේ ප්රධාන වගකීම වන්නේ ගෙදර රාජකාරී වගකීම් ටික හරියට කිරීමයි.
ඔබ රඟපාන මේ චරිතය ගැන කිව්වොත්?
වත්පොහොසත්කම් ඇති පවුලක ටිකක් මුරණ්ඩු ළමයෙක්. මව්පියන්ගේ හුරතලය මැද හැදී වැඩුණු තරුණියකගේ චරිතයක්. මේ නිර්මාණයෙහි නම ‘ඉන්ද්රචාපා’. මගේ චරිතයේ නම ‘ක්ලෝවි’ හැබැයි රොෂාන් අයියා මට රඟපාන්න එපාය කියලා නීතිරීති දාලා නැහැ.
රිද්මාට රසට උයන්න පුළුවන් කියලා රොෂාන් කිව්වා. එයා මොනවද හදලා ඉල්ලන්නේ?
රොෂාන් අයියා හරිම සරලයි. පොල් සම්බෝල එක්ක රතුහාල් බත් සහ පරිප්පු හොද්ද තියෙනවා නම් ආයෙ තව මොනවත් එයාට ඕනෑ නැහැ. ගමේ කෑම වලට තමයි ආසා කරන්නෙ.
අද රිද්මාට ජීවිතය දැනෙන්නෙ මොන විදියටද?
හොඳයි අපි විවාහ වෙලා වසරක් සම්පූර්ණ වෙනවා. ඉතින් මේ කාලය හරිම සුන්දරයි. හරිම ආදරණීයව අපි විවාහ ජීවිතය ගත කරනවා.
රිද්මාට රොෂාන් ගැන හිතෙන්නේ මොන විදියටද?
රඟපෑමට හරිම දක්ෂයි. ඒ දක්ෂතාවය එයාගෙ ඇඟෙන්ම ආ දෙයක්. ඕනෑම දෙයක් ගැන හොඳ මතකයක් තියෙන්නෙ. ඕනෑම මාතෘකාවක් ගැන හිස් නැතුව එයාට අදහස් ප්රකාශ කරන්න පුළුවන් දක්ෂතාවයක් තියෙන්නෙ. ඇත්තටම එයා හොඳ දැනුමක් ඇති පොතක් වගෙයි. ඕනෑම කෙනෙකුට ප්රශ්නයකදී උපදෙස් ගන්න තරම් පුළුවන් හොඳ චරිතයක්.
උපුටා ගැනීමකි.


කොහොමද කට්ටියටම. මාව අමතක වෙලාද දන්නෙත් නෑ. කාලෙකට පස්සෙ ඔන්න චිත්රපටියකින් අපි හම්බවෙනවා. මේකෙ පළවෙනි කොටසත් Divergent (2014) මමම දුන්නා මතක ඇති කියලා හිතනවා. මේ තමා ඒ කථාවේ දෙවෙනි කොටස. හොඳ කොපියක් නම් ආවේ බ්රහස්පතින්දා දිහා. ඒත් ඉතින් අද තමා දෙන්න වුණේ. කොහෙද ඉතින් වැඩ අස්සේ සබ් දාන්න වෙලාවක්? 🙂 මේ තමා Veronica Roth නම් උපාධි අපේක්ෂිකාවක් විසින් ලිවූ ප්රසිද්ධ නවකථා තුනක් ඇසුරෙන් තැනෙන චිත්රපට මාලාවක දෙවන චිත්රපටය. නවකථා තුනේ නම් තමා Divergent, Insurgent හා Allegiant කියන්නේ. Divergent එක බලපු අයට මේ ගැන අමුතුවෙන් කියන්න ඕනා නෑනේ…. කලින් චිත්රපටිය බලපු නොබලපු කාටත් එක්ක අපි පසුබිම් විස්තරයක් පොඩ්ඩක් මතක් කරගම්මු.
අපි කලින් කතාව පොඩ්ඩක් විතර මතක් කරගම්මු. භයානක යුද්ධයකින් ලෝකයේ බොහෝ දෙනා මිය ගිය පසුත් චිකාගෝ නගරට කේන්ද්ර කොටගෙන, අධි ආරක්ෂිත වැටකින් ආරක්ෂිතව එක්තරා මිනිසුන් කොටසක් වෙසෙනවා. සමාජය තවත් යුද්ධයකින් ආරක්ෂා වීම පිණිස එහි නිර්මාතෲ වරුන් විසින් සමාජයට කණ්ඩායම් පද්ධතියක් හඳුනවා දෙනවා. ඉතින් අවුරුදු 16 සපිරෙන හැම කෙනෙක්ම මුලින්ම එක්තරා විභාගයකට පෙනී සිටිය යුතුයි. මෙම ද්රාවණයක් පානය කොට ඔවුන් දකින දර්ශනයකට ඔවුන් මුහුණ දෙන විධිය අනුව ඔවුන්ව ගැලපෙන කණ්ඩායම තෝරාගන්න මඟපෙන්වීමක් ලබා දෙනවා. පසුදා ඔවුන් තම කණ්ඩායම තෝරාගෙන ජීවිත කාලයටම එයට අනුගතව සිටිය යුතු වෙනවා. මේ කණ්ඩායම් වලට ආවේණික ගති ලක්ෂණ උපතින්ම ලැබෙනවා වගේම ඔවුන්ට නියමිත යුතුකම් වගකීම් රාශියක් තියෙනවා. එම කණ්ඩායම් නම්
Abnegation – පරාර්ථකාමී කණ්ඩායම; (තමුන් ගැන නොහිතන නිසාම පාලකයෝ වීම)
Dauntless – නිර්භීත කණ්ඩායම; (ආරක්ෂක අංශය)
Erudite – වියත් කණ්ඩායම; (බුද්ධිමතුන්)
Amity – මිත්රත්ව කණ්ඩායම; (ගොවියන්)
Candor – නිර්ව්යාජ කණ්ඩායම; (අවංක අය)
ඉතින් මේ කණ්ඩායම් වලට අමතරව, තමුන් තේරෙන කණ්ඩායම් වලට අකමැති පිරිසකුත් ඉන්නවා. ඔවුන් එම වගකීම් වලින් බැහැර වෙලා ඉන්න හින්දා ඔවුන්ව සැලකෙන්නෙ රස්තියාදුකාරයන් ලෙසයි. ඔවුන්ව කිසි කෙනෙක් වද්දගන්න අකමැතියි වගේම ඔවුන්ට ඉන්න කියල ස්ථිර වාසස්ථාන හා අනෙකුත් පහසුකම් ලැබෙන්නෙ නෑ. සොරකමෙන් තමා ඔවුන් ජීවත් වෙන්නේ. හැබැයි ඔවුන්ව දඩයම් නොකළත් අපසාරී (ඩිවර්ජන්ට්) හෙවත් කණ්ඩායම් එකක ගති ලක්ෂණ වලට වඩා ලක්ෂණ පෙන්නුම් කරන අයව නම් දඩයමට ලක්වෙනවා. මොකද ඔවුන්ව පාලනය කිරීමට නොහැකි නිසා.
අපේ කතා නායිකා බියට්රිස් හෙවත් ට්රිස් ඒවගේ කෙනෙක්. ඔයාලට මතක නම් වර්තමාන පාලකයන් වෙච්ච ඇයගේ පවුලේ අයවගේ නැතුව අය තෝරාගන්නේ ආරක්ෂක භට කණ්ඩායමයි. මේ අතර පාලකයන් වීමට නියම සුදුස්සෝ තමුන් කියලා හිතන වියත් කණ්ඩායමෙන් නිපදවන බෙහෙතක් විදලා ආරක්ෂක කණ්ඩායමේ අයගේ සිහි විකල් කරලා තමුන් කියන විදියට වර්තමාන පාලකයන් වෙන පරාර්ථකාමී කණ්ඩායම ඝාතනය කරන්න හදපු වෙලාවෙ ට්රිස්ට ඒ බේත වැඩ කළේ නෑ. ඒ ඇය අපසාරී කෙනෙක් හින්දා. (ඔය හින්දා තමා අපසාරීන්ව සමාජයට තර්ජනයක් විදියට සලකන්නේ) කොහොමහරි ඒ වෙලාවේ ඇය තම පෙම්වතා වෙච්ච ෆෝවත් එම බලපෑමෙන් මුදාගෙන, පලා යන්න සමත් වෙනවා. ඒ වගේම එම බේතේ බලපෑමට අහුවෙච්ච ආරක්ෂක හමුදාවේ ඉතුරු සගයනුත් පැනල යනවා.
ඒ පැනල යෑමෙන් පස්සෙ තමා මේ චිත්රපටය පටන් ගන්නේ. එහෙනම් බලන්න බාරයි. හදිස්සියෙ ලිව්ව හින්දා ලිපියනම් රසවත් නැතුව ඇති. කමක් නෑ බාගෙන බලන්නකෝ.
ප.ලි.
මම සබ් දැම්මේ 852 කොපියටයි. ඒකට නම් සබ් එක හරියටම ගැලපෙනවා. තමුන්ගේ කොපියට සබ් එක ගැළපෙන්නෙ නැත්තම් මම දීලා තියෙන අනික් සබ් දෙකත් රීනේම් කරගෙන බලන්න. ඒත් ගැළපෙන්නෙ නැත්තම් පොඩ්ඩක් කියල එවන්න. මම හදල දෙන්නම්. BR කොපියෙන් හමුවෙමු එහෙනම්. 387


තෝරා ගත් පිරිසක් පමණක් රහසිගතව සහභාගී කරවා ගෙන ජනාධිපති මෛත්රීපාල සිරිසේන මහතා සමග හදිසි හමුවක් පැවැත්වීමට ප්රංශයේ ශ්රී ලංකා තානාපති තිලක් රණවිරාජා මහතා ඊයේ රාත්රියේදී කටයුතු කොට තිබේ.
පැරීසියේ වෙසෙන ශ්රී ලාංකිකයන්ට ජනාධිපතිවරයා හමුවීමට අවස්ථාවක් සලසා දීම සඳහා තානාපති කාර්යාලය විසින් කල් ඇතිව සංවිධානය කර තිබූ හමුව හදිසියේ අවලංගු කිරීම සම්බන්ධව මීට පෙර පළ වූ ප්රවෘත්තිය නිවැරදි නොවන බවට පෙන්වීම සඳහා මෙම හදිසි හමුව රහසිගතව සැළසුම් කිරීමට සිදු වූ බව තානාපති කාර්යාලීය ආරංචි මාර්ග පවසයි.
තානාපති කාර්යාලය විසින් මීට පෙර සංවිධානය කර පසුව අවලංගු කළ හමුවට සහභාගිවීම සඳහා පැරීසියේ වෙසෙන ශ්රී ලාංකිකයන් පන්සියයකට අධික පිරිසක් ඉල්ලුම් කර තිබේ. කෙසේ වෙතත් විනාඩි දහයකට පමණ සීමා වූ මෙම හදිසි හමුවට සහභාගි වන්නේ කවුරුන් ද යන්න තිරණය කිරීම තානාපතිවරයා විසින් පුද්ගලයන් තිදෙනකුට පැවරූ බවද, ජනාධිපතිවරයා අසීරුවට පත්වන ආකාරයේ ප්රකාශ හෝ ප්රශ්න ඉදිරිපත් නො කරන පිරිස් ඊට සහභාගී කරවා ගැනීමේ වගකීම අදාල පුද්ගලයන් තිදෙනාට පැවරූ බවද තානාපති කාර්යාලීය ප්රකාශකයා කියා සිටී. ඒ අනුව අදාල පුද්ගලයන් තිදෙනාට පාලනය කර ගත හැකි පිරිසක් පමණක් මෙම හමුවට සහභාගි වී තිබේ.
ජනාධිපතිවරයා හමුවූ පිරිස කිසිදු වැදගත් දේශපාලනික ප්රශ්නයක් මතු කර නොමැති අතර, බොහෝ දෙනා දැඩි උනන්දුවක් දක්වා ඇත්තේ ජනාධිපතිවරයා සමඟ සිට ඡායාරූප ගැනීමට පමණක් බවද තානාපති කාර්යාලීය ප්රකාශකයා පැවසීය.
ශ්රී ලංකාවේ රජයට එල්ලවී ඇති චෝදනා වලට මුහුණ දීම සඳහා ජාත්යන්තර සහාය අවශ්ය බව ජනාධිපතිවරයා ප්රංශයේ දී ශ්රී ලාංකිකයින් අමතා කියා සිටියේය. බේ.
ජගත් කාලගුණ විපර්යාස සමුළුවට සහභාගී වීම සඳහා ප්රංශයේ පැරිස් නුවරට ගොස් සිටින ජනාධිපති මෛත්රීපාල සිරිසේන ශ්රී ලංකා තානාපති කාර්යාලයේ පැවති හමුවකදී “අපිට එල්ල වෙලා තියෙන චෝදනා වලින් නිදහස් වෙන්න අපිට ජාත්යන්තර සහාය අවශ්යයි” කියා පැවසීය.


ඇමරිකානු යුද නෞකා කොරියානු කලාපයට යාත්රා කළාද ?
ඇමරිකානු ප්රහාරක ගුවන් යානා ප්රවාහන නෞකාව ඇතුළු සෙසු යුද නෞකා උතුරු කොරියාව දෙසට නොගොස් ප්රතිවිරුද්ධ දිශාවට යාත්රා කොට ඇතැයි වාර්තා වේ.
උතුරු කොරියානු න්යෂ්ටික වැඩසටහන මුල් කර ගනිමින් කොරියානු අර්ධද්වීපයේ ඉහළ යමින් පවතින දේශපාලන උණුසුම හමුවේ යුඑස්එස් කාල් වින්සන් නෞකාව ප්රමුඛ නාවික ප්රහාරක කණ්ඩායමක් එම කලාපයට යාත්රා කරමින් සිටින බව ඇමරිකානු නාවික හමුදාව අප්රේල් 08 වෙනිදා නිවේදනය කළේය.
පසුගිය සතියේ දී ඇමරිකානු ජනාධිපති ඩොනල්ඩ් ට්රම්ප් කියා සිටියේ යුද නෞකා සමූහය කොරියානු අර්ධද්වීපය වෙත යවනු ඇති බවය.
එනමුත් සති අන්තයේදී නෞකා සමූහය ඊට ඈතින් පිහිටි ජාවා කලාපයේ ඉන්දුනීසියානු සහ සුමාත්රා දූපත් ඔස්සේ සුන්ඩා සමුද්ර සන්ධිය හරහා ඉන්දීය සාගරය දෙසට යාත්රා කොට තිබේ.
ඇමරිකානු හමුදාවේ ශාන්තිකර කලාපීය විධානය ඊයේ (අප්රේල් 18) කියා සිටියේ ඕස්ට්රේලියාවේ පර්ත් වරාය සංචාරය අවලංගු කොට ඇති බවය.
අප්රේල් 08 වෙනිදා සිංගප්පූරුවෙන් පිටත් වීමෙන් අනතුරුව ඕස්ට්රේලියාව සමග එරට වයඹ දිග වෙරළේ පැවැත්වීමට පෙර සැලසුම් කොට තිබූ පුහුණු වැඩසටහන සම්පූර්ණ කොට ඇති බවත් ඇමරිකානු හමුදාවේ ශාන්තිකර කලාපීය විධානය නිවේදනය කළේය.
'කිම් ජොන්ග් අන් බියට පත් කිරීමක්'
ප්රහාරක යුද නෞකා කණ්ඩායම "නියෝග කළ පරිදි ශාන්තිකර සාගරයේ බටහිර කලාපයට ගමන් ආරම්භ කොට ඇත."
කෙසේ නමුත් කොරියානු අර්ධද්වීපයට ළඟා වීමට අපොහොසත් වීම සිතාමතා සිදු කරන ලද්දක් ද යන්න පැහැදිලි නොමැත.
- උතුරු කොරියානු මිසයිල බලය ගැන මේ කරුණු දැන සිටියාද?
- උතුරු කොරියාව සහ 'කිම්' පවුල පිළිබඳ මේ කරුණු දැන සිටියාද?
- උතුරු කොරියාව 'න්යෂ්ටික ප්රතිප්රහාර වලට සූදානම්'
එම ක්රියාමාර්ගය උතුරු කොරියානු නායක කිම් ජොන්ග් අන් බියගැන්වීම සඳහා ගත් ක්රියාමාර්ගයක්ද, සැලසුම වෙනස් කිරීමක් හෝ සරල සන්නිවේදන දෝෂයක් දැයි පැහැදිලි නැති බව කොරියානු කලාපයේ බීබීසී වාර්තාකරු ස්ටීවන් එවන්ස් පැවසීය.
මේ අතර ඇමරිකා එක්සත් ජනපදය ඇතුළු ජාත්යන්තරයෙන් බලපෑම් එල්ල වුවත් තම මිසයිල අත්හදාබැලීම් දිගටම ක්රියාත්මක කරන බව උතුරු කොරියාව අවධාරණය කරයි.


මිත්යාවක් මැද හිද
පුරාවිද්යාත්මක වශයෙන් ඔප්පු කරපු ලංකාවේ මානව ඉතිහාසය අවුරුදු 137 000ක් විතර වෙනවා. ඒ කාලෙ ඉදලම ටික ටික ඉස්සරහට ඉස්සරහට ඇවිත් තමයි, අපි අද ඉන්න තත්වයේ ඉන්නෙ. අද අපේ රටේ ජාතීන් ගණනාවක්ම ඉන්නවා. ඒ අතරින් සිංහල, දෙමළ, මුස්ලිම් කියන ජාතීන් ප්රධානයි. ඊට අමතරව බර්ගර්, මැලේ, ආදිවාසී, කාපිරි වගේම නිදහසින් පස්සෙ වෙනත් රටවල්වලින් අපේ රටට ඇවිල්ලා අපේ රටේ පුරවැසියො වුණු අයත් ඉන්නවා. ඉතින් ජාතීන් අතරෙත් විවිධත්වයක් ඇති වුණා. මේ විදිහට ජාතීන් ගොඩක් ඉන්න නිසා අපිට බෞද්ධ දර්ශනය, හින්දු දහම, ඉස්ලාම් දහම, කතෝලික දහම වගේ ආගම් සහ දර්ශන ගොඩකුත් ලැබුණා. ඒ හරහා එක එක විදිහේ සංස්කෘතීන් බිහි වුණා. සමහරක් සංස්කෘතීන් ජාතීන් අනුවත්, සමහර සංස්කෘතීන් ආගම දහම අනුවත් වෙනස් වෙනවා. ඊටත් අමතරව මිනිස්සු ජීවත්වෙන නගරය, දිස්ත්රික්කය, පළාත අනුවත් ඒ ඒ අයට ආවේණික වුණු වෙනස්කම් ගොඩ නැගුනා. කතා කරන භාෂාව සහ වචන, කෑම බීම, ඇදුම් පැළදුම්, උත්සව, සිරිත් විරිත් වගේ දේවල් උදාහරණ විදිහට නම් කරන්න පුලුවන්. මේ නිසා ලංකාව කියන්නෙත් ඉන්දියාව වගේම විවිධත්වයක් තියෙන රටක්. ලංකාවෙ කොහේ ගියත් ඒ ඒ ප්රදේශය අනුව, ඒ ඒ ජාතීන් සහ ආගම් අනුව, ඒ ඒ සංස්කෘතීන් අනුව විවිධත්වයක් ගන්නවා. එහෙම විවිධත්වයක් තියෙන එක හොද දෙයක් කියලයි මගේ නම් අදහස. නැත්නම් හරිම ඒකාකාරී වෙන්න තිබුණා.
මේ විවිධත්වය නිසා ඒ ඒ ආගම්වලට අනුව, ඒ ඒ සංස්කෘතීන්ට අනුව, ඒ ඒ ජාතීන්ට අනුව එක එක විදිහේ ඇදහීම් සහ විශ්වාස ගොඩාක් දැක ගන්න පුලුවන්. එක පිරිසකට තමන්ගේ විශ්වාසයන්, ඇදහිළි සහ සංස්කෘතිය සාරවත් දෙයක් විදිහටත්, අනිත් අයගේ විශ්වාසයන්, ඇදහිළි සහ සංස්කෘතිය සාරවත් නැති දෙයක් විදිහටත් පේන්න පුලුවන්. අනිත් පිරිසටත් තමන්ගේ දේවල් හරවත් දේවල් විදිහටත්, අනිත් අයගෙ දේවල් හරයක් නැති දේවල් විදිහටත් පේන්න පුලුවන්.
මේ විවිධත්වය නිසා ඒ ඒ ආගම්වලට අනුව, ඒ ඒ සංස්කෘතීන්ට අනුව, ඒ ඒ ජාතීන්ට අනුව එක එක විදිහේ ඇදහීම් සහ විශ්වාස ගොඩාක් දැක ගන්න පුලුවන්. එක පිරිසකට තමන්ගේ විශ්වාසයන්, ඇදහිළි සහ සංස්කෘතිය සාරවත් දෙයක් විදිහටත්, අනිත් අයගේ විශ්වාසයන්, ඇදහිළි සහ සංස්කෘතිය සාරවත් නැති දෙයක් විදිහටත් පේන්න පුලුවන්. අනිත් පිරිසටත් තමන්ගේ දේවල් හරවත් දේවල් විදිහටත්, අනිත් අයගෙ දේවල් හරයක් නැති දේවල් විදිහටත් පේන්න පුලුවන්.
හැබැයි ඒ මොන සංස්කෘතිය ගත්තත්, ඒකේ අන්තයටම යෑමේ ප්රතිපලයක් නිසා ඇතිවෙන දෙයක් තමයි "මිත්යාව" කියන්නෙ. මේ මිත්යාව හැම සංස්කෘතියකම වගේ දකින්න පුලුවන්. මහින්ද රාජපක්ෂ ජනාධිපතිවරයා තුන්වන වරට ජනාධිපතිවරණයට තරග කරලා පැරදුනු දවසෙ තමයි, අපේ රටේ මිනිස්සු මිත්යාවට එරෙහිව "මෑත කාලයේදී" පළවෙනි වෙඩි මුරය පත්තු කළේ. ඊට පස්සෙ සමාජ ජාලවල වගේම, පුවත්පත් ගුවන්විදුලි රූපවාහිනී වගේ ජනමාධ්යවලත් මිත්යාවට එරෙහිව ලොකු පිබිදීමක් ඇති වුණා. ඒ පිබිදීම එදා ඉදලා අද වෙනකන්ම නොකඩවා පැවතීගෙන එනවා.
මේ අතර කාලයේ යන්තර මන්තර, හදහන්, නැකැත්, පොරොන්දම්, අදෘෂ්යමාන බලවේග වගේ ගොඩාක් මිනිසාගේ ඇසට දෘෂ්යමාන නොවන දේවල්වලට දිගින් දිගටම ප්රහාර එල්ල වෙන්න ගත්තා. ඒ වගේම ඒ මත බිදින්න, ඒවට පක්ෂවත් කතා කරපු අය ගොඩක් හිටියා. ලෝකයේ තියෙන හැම දෙයක්ම විද්යාවෙන් ඔප්පු කරලා නැති නිසාත්, සාමාන්ය මිනිස් ඇසට පේන්නෙ නැති ගොඩාක් දේවල් තියෙනවා කියලා බුදුන් වහන්සේ පවා කියලා තියෙන නිසාත්, මම නම් මධ්යස්ථව ඉන්න තමයි හැමතිස්සෙම බලන්නෙ. ඒවා පිළිගන්න අයට මොනවත් කියන්න යන්නෙත් නෑ. ඒවා පිළිනොගන්න අයට මොකුත් කියන්න යන්නෙත් නෑ. මොකද ඒවා පිළිගැනීම සහ නොපිළිගැනීම ඒ ඒ අයට අයිති දෙයක්. ඒක ඒ අයගෙ කැමැත්ත. ඒ අයගේ විශ්වාසය. අනිත් අතට ඒ දේවල් ගැන මට කිසිම අත්දැකීමක් සහ දැනුමක් නැති නිසා (පක්ෂව හෝ විපක්ෂව), ඒ දේවල් ගැන ලියන එක කොහොමත් සුදුසු නෑ.
හැබැයි මම ජීවත්වෙලා හිටපු අවුරුදු කිහිපයට සමහරක් අපි අතරේ පවතින මිත්යා විශ්වාස ගැන අත්දැකීම් කිහිපයක්ම ලබා ගන්න පුලුවන් වුණා. ඉතින් ඒ අත්දැකීම් ගැන සහ ඒවායේ තියෙන හරසුන් බව ගැන මේ විදිහේ ලිපියක් ලියන්න හිතුනා. මේවායෙන් බහුතරයක් හැම සංස්කෘතියකටම අයිති පොදු විශ්වාස. මේවා අද ඊයේ ගොඩනැගුනු ඒවා නෙවේ. කල්ප කාලාන්තරයක් තිස්සෙ අපි අතරට පාරම්පරිකව ආපු දේවල්.
හැබැයි ඒ මොන සංස්කෘතිය ගත්තත්, ඒකේ අන්තයටම යෑමේ ප්රතිපලයක් නිසා ඇතිවෙන දෙයක් තමයි "මිත්යාව" කියන්නෙ. මේ මිත්යාව හැම සංස්කෘතියකම වගේ දකින්න පුලුවන්. මහින්ද රාජපක්ෂ ජනාධිපතිවරයා තුන්වන වරට ජනාධිපතිවරණයට තරග කරලා පැරදුනු දවසෙ තමයි, අපේ රටේ මිනිස්සු මිත්යාවට එරෙහිව "මෑත කාලයේදී" පළවෙනි වෙඩි මුරය පත්තු කළේ. ඊට පස්සෙ සමාජ ජාලවල වගේම, පුවත්පත් ගුවන්විදුලි රූපවාහිනී වගේ ජනමාධ්යවලත් මිත්යාවට එරෙහිව ලොකු පිබිදීමක් ඇති වුණා. ඒ පිබිදීම එදා ඉදලා අද වෙනකන්ම නොකඩවා පැවතීගෙන එනවා.
මේ අතර කාලයේ යන්තර මන්තර, හදහන්, නැකැත්, පොරොන්දම්, අදෘෂ්යමාන බලවේග වගේ ගොඩාක් මිනිසාගේ ඇසට දෘෂ්යමාන නොවන දේවල්වලට දිගින් දිගටම ප්රහාර එල්ල වෙන්න ගත්තා. ඒ වගේම ඒ මත බිදින්න, ඒවට පක්ෂවත් කතා කරපු අය ගොඩක් හිටියා. ලෝකයේ තියෙන හැම දෙයක්ම විද්යාවෙන් ඔප්පු කරලා නැති නිසාත්, සාමාන්ය මිනිස් ඇසට පේන්නෙ නැති ගොඩාක් දේවල් තියෙනවා කියලා බුදුන් වහන්සේ පවා කියලා තියෙන නිසාත්, මම නම් මධ්යස්ථව ඉන්න තමයි හැමතිස්සෙම බලන්නෙ. ඒවා පිළිගන්න අයට මොනවත් කියන්න යන්නෙත් නෑ. ඒවා පිළිනොගන්න අයට මොකුත් කියන්න යන්නෙත් නෑ. මොකද ඒවා පිළිගැනීම සහ නොපිළිගැනීම ඒ ඒ අයට අයිති දෙයක්. ඒක ඒ අයගෙ කැමැත්ත. ඒ අයගේ විශ්වාසය. අනිත් අතට ඒ දේවල් ගැන මට කිසිම අත්දැකීමක් සහ දැනුමක් නැති නිසා (පක්ෂව හෝ විපක්ෂව), ඒ දේවල් ගැන ලියන එක කොහොමත් සුදුසු නෑ.
හැබැයි මම ජීවත්වෙලා හිටපු අවුරුදු කිහිපයට සමහරක් අපි අතරේ පවතින මිත්යා විශ්වාස ගැන අත්දැකීම් කිහිපයක්ම ලබා ගන්න පුලුවන් වුණා. ඉතින් ඒ අත්දැකීම් ගැන සහ ඒවායේ තියෙන හරසුන් බව ගැන මේ විදිහේ ලිපියක් ලියන්න හිතුනා. මේවායෙන් බහුතරයක් හැම සංස්කෘතියකටම අයිති පොදු විශ්වාස. මේවා අද ඊයේ ගොඩනැගුනු ඒවා නෙවේ. කල්ප කාලාන්තරයක් තිස්සෙ අපි අතරට පාරම්පරිකව ආපු දේවල්.
හෙම්බිරිසාවක් එහෙම ඇවිල්ලා, නහය බර වුණාම, කිහිඹුම් යන එක හරිම සාමාන්ය දෙයක්. ඒක ඉබේම සිද්ධ වෙන දෙයක්. ඒත් කිහිඹුම් අරින එක හරිම අසුභ දෙයක් විදිහට තමයි අපේ පැරැන්නො විශ්වාස කළේ. අවුරුදු දහස් ගාණකට කලින් ඊජිප්තුව, ග්රීසිය, රෝමය වගේ රටවල්වල අය විශ්වාස කළා කවුරුහරි කිහිඹුමක් ඇරියම, ඒ කිහිඹුමේ වේගයට, කිහිඹුම අරින කෙනාගෙ ආත්මයත් ශරීරයෙන් එළියට විසික්වෙලා යන්න පුලුවන් කියලා. එහෙම වුණාම එළියේ ඉන්න නරක ආත්මයකට / බලවේගයකට පුලුවන් වෙනවලු, කිහිඹුම නිසා ආත්මයක් නැතිව ගිය ඒ ශරීරයට ඇතුල් වෙන්න. ඊට පස්සෙ ඒ ශරීරය මෙහෙයවන්නෙ අර නරක ආත්මය විසින්ලු. ඉතින් ඒ නරක ආත්මය, ඒ ශරීරය හරහා කරන තරමක් කරන්නෙ නපුරු, පව් එකතු වෙන වැඩලු.
යුරෝපය වගේ රටවල්වල අය නම් කාට හරි කිහිඹුමක් ගියාම "දෙවි පිහිටයි" කියන්න පුරුදුවෙලා හිටියා. ඒ අය හිතුවේ කිහිඹුම යන වෙලාවට හදවත නවතිනවා කියලා. ඉතින් ඒ අය විශ්වාස කළා කිහිඹුම යන කෙනාට "දෙවි පිහිටයි" කියලා කිව්වම, දෙවියන් වහන්සේගේ ආශිර්වාදය මත හදවත නතරවෙන එකක් නෑ කියලා. ඉතින් රටින් රටට, කලාපයෙන් කලාපයට, කිහිඹුම් යෑමෙන් ඇතිවෙන අසුභ ප්රතිපලයත් වෙනස් වුණා.
අපේ අය විශ්වාස කළා ගමනක් යන්න කලින් කිහිඹුමක් ඇරියොත්, ඒ ගමන යන කෙනාට බාධාවක් වෙනවා කියලා. ඉස්සර අපේ සීයා ගාල්ලෙ ඉදන් කොළඹ ආවම, අපේ ගෙදර තමයි නැවතුනෙ. ඊට පස්සෙ මාසයක් විතර ඉදලා තමයි ගාල්ලෙ යන්නෙ. එහෙම ඇවිල්ලා මාසයක් විතර ඉදලා, දවසක් සීයා ගාල්ලෙ යන්න ලෑස්ති වුණා. උදේ 8.00ට තමයි අපේ ගෙදරින් පිටත් වෙනවා කියලා කිව්වෙ. 7.45 වෙනකොට සීයා සම්පූර්ණයෙන්ම ලෑස්තිවෙලා, සාලෙට වෙලා හිටියා. මම එදා උදේ 7.55ට විතර තමයි කෑම කන්න පටන් ගත්තෙ. එදා උදේ මට ටිකක් හෙම්බිරිසාව. ඉතින් 8.00 වෙන්න ඔන්න මෙන්න තියෙද්දි මට එක පාරටම හචිමක් ගියා. ඊට පස්සෙ තව එකක් ගියා. තුන්වෙනි එකත් ගියා. ඊට පස්සෙ එකදිගටම, නවත්තන්නෙ නැතුව කිහිඹුම් යන්න ගත්තා. 8.20 විතර වුණා. ඒත් හොදටම කිහිඹුම් යනවා. නහයත් බරවෙලා. ඒ වගේම සීයාගෙ කටහඩත් තාම ඇහෙනවා.
පස්සෙ අම්මා දුවගෙන ඇවිත් කියනවා "ඕක කොහොම හරි නවත්තගන්න. ඕක නිසා සීයා යන්නෙ නැතුව බලාගෙන ඉන්නවා" කියලා. කොහොම හරි කිහිඹුම් යන එක නතර වුණා. ඊට පස්සෙ තමයි සීයා ගෙදරින් පිටත් වුණේ. එතකොට 8.30ත් පහුවෙලා. මම එදා තමයි දැන ගත්තෙ එහෙමත් විශ්වාසයක් තියෙනවා කියලා. කුතුහලය නිසාම සීයා ගාලු යනකන් බලාගෙන හිටියා. සීයා නම් කිසිම කරදරයක් නැතුව ගාල්ලෙ ගිහින් තිබ්බා. ඒ මම පුංචි කාලෙ. ඉතින් එදා ඉදලා මේ දක්වාම ඉස්කෝලෙ යන්න, පන්ති යන්න, දහම් පාසල් යන්න, ගමන් බිමන් යන්න, විනෝද චාරිකා යන්න, රස්සාවට යන්න අනන්තවත් ගෙදරින් එළියට බහිනකොට, කිහිඹුම් ගිහින් තියෙනවා. ඒ වෙලාවට ඉතින් මට අර සීයාගෙ සිද්ධිය මතක් වෙනවා. කුතුහලය නිසාම ඒක හිතේ තියාගෙන තමයි මාත් ගමන පිටත් වෙන්නෙ. ඒත් ගෙදර ඇවිත් ආයිත් මතක් කරලා බලනකොට, එහෙම වුණු කිසිම අතුරු අන්තරාවක් නෑ!
එහෙම නොනැවතුනු අපේ පැරැන්නො, සමහරක් සත්තුන්ටත් සුභ සහ අසුභ කියන දෙක ආරෝපණය කරලා තියෙනවා. සත්තුන්ට විතරක් නෙවේ, එයාලගෙ හැසිරීම් රටාවලටත් එහෙමයි. කැළේ රජා කිව්වොත් අපිට මතක් වෙනවා සිංහයාව. කැළේ ඉන්න කපටියා කිව්වම අපිට මතක් වෙනවා නරියව. කැළේ ඉන්න ආඩම්බරම සතා කිව්වම අපිට මොණරවත්, කැළේ ඉන්න පඩිතුමා කිව්වම බකමූණවත් මතක් වෙනවා. සිංහයා පෞර්ෂයෙන් හරිම අභිමාණවත් නිසාත්, නරියා පෞර්ෂයෙන් පොහොසත් නැති නිසාත්, මොණරා හරිම ලස්සන නිසාත්, බකමූණා හරිම නිහඩ නිසාත් අපේ පැරැන්නො සහ රචකයො ඒ ඒ සත්තුන්ට, ඒ ඒ නිළ තල දුන්නා. ඉතින් මේ සුභ සහ අසුභ විදිහට වෙන් කරන එකත් ඒ විදිහෙම දෙයක්.
අයාලේ ගිය සිතක සටහන් කියන ලිපියේ මම කිව්වා ඉස්සර අපේ ගෙදර පිටිපස්සෙ තිබ්බෙ මහා ඝන කැළෑවක් කියලා. ඒ කාලයේ අක්කර ගාණක් යනකන් ආසාවටවත් ගෙයක් පේන්න තිබ්බෙ නෑ. මනුස්සයෙක් දකින්න හිටියෙ නෑ. ඉතින් මේ කැළෑවේ හිටියා නරි රංචුවක්. රෑ වෙනකොට මෙයාලගෙ වැඩේම හූ තියලා, මහා සද්ධෙට කෑ ගහන එක. ඉතින් ඒ වෙලාවට මුළු පළාතම නරීන්ගෙ හූවෙන් වැහිලා යනවා. ඒ තරමටම සද්ධයි. නරීන්ගේ හූව නතර වෙනකොට, අපේ පැත්තෙ පාරවල්වල ඉන්න බල්ලොයි, ගෙවල්වල ඉන්න බල්ලොයි උඩු බුරන්න ගන්නවා. ඒ උඩු බිරිල්ලත් සෑහෙන වෙලාවක් යනකන්ම තියෙනවා.
අපේ පැරැන්නො නරීන්ගෙ හූවයි, බල්ලොන්ගෙ උඩු බිරිල්ලයි හැදින්නුවේ අසුභ ලකුණු විදිහටයි. ඒකට හේතුවක් තමයි ඒ අවස්ථාවේදී ඒ සත්තුන්ගෙන් පිටවෙන සද්ධයේ අමිහිරි සහ මූසල බව. ඉතින් අපි අතරේ විශ්වාසයක් තියෙනවා එහෙම සිද්ධියක් වුණොත්, ඒකෙන් කියවෙන්නෙ ගමට ලොකු වින්නැහියක් අත ළග එනවා කියලා. ඒත් අපේ ගමේ නම් ඒ දවස්වලට එහෙම මොකුත්ම වුණේ නෑ. අනිත් අතට අපේ පළාතේ ඒ දවස්වල නරි හූ තියපු හූ තිවිල්ලටත්, ඒකෙන් බල්ලො උඩුබුරපු උඩු බිරිල්ලටත් එහෙම වුණා නම්, අද අපේ ගම තිබ්බ තැනක්වත් හොයා ගන්න නෑ. නරීන්ගෙ උඩු බිරිල්ලත්, ඒ අයගේ සන්නිවේදන මාධ්යක් වෙනවා. මොකකට හරි බය වුණාම, කාළගුණයේ වෙනස්වීමක් දැනෙනවා නම්, සහකාරියක් හොයාගන්න ඕන වුණාම, යාලුවෙක්ට කතා කරන්න ඕන වුණාමත් ඒ අය උඩු බුරනවා. ඒ වගේම එක්කෙනෙක් උඩු බිරුවොත්, ඒ සද්ධය නිසා සමහරක් අයත් නිකන්ම උඩු බුරනවා. ඒක නිරායාසයෙන්ම සිද්ධ වෙන දෙයක්.
2009 අවුරුද්දෙ මට මතකයි එක පාරටම අපේ ගෙදර ඇතුළට ආපු පොල්කිච්චෙක් Fan එකේ වැදුනා. එහෙම්මම විසික්වෙලා බිම වැටුණා. එයාගෙ තටුවක් සම්පූර්ණයෙන්ම කඩලා ගිහින්. තටුවක් නැති නිසා පියාඹගන්නත් බෑ. ඉතින් එයාව එළියට දැම්මොත්, අනිවාර්යෙන්ම කාගෙ හරි ගොදුරක් වෙනවා. ඒ නිසා අපි හිතුවා එයා මැරෙනකන්ම අපේ ගෙදර තියාගන්න. හොදට ඉඩකඩ තියෙන, පොඩි කුරුළු කූඩවක් ගෙනල්ලා එයාව ඒක ඇතුළට දැම්මා. ඊට පස්සෙ දවසෙ තුන්වේලටම කෑම දුන්නා. වතුර දුන්නා. දවසට සැරයක් කූඩුව පිරිසිදු කළා. අපේ පවුලෙ කෙනෙක් විදිහටම එයාව බලාගත්තා. ගොඩක් අය ඇහුවා "ඇයි පොල්කිච්චෙක්ව තියාගෙන ඉන්නෙ? සාමාන්යයෙන් පොල්කිච්චො තියාගන්නෙ නෑ නේද?" කියලා. මොකද ඉස්සර කාලෙ ඉදන්ම එන පිළිගැනීමක් තියෙනවා පොල්කිච්චා කියන්නෙ, ඇති කරන කෙනාට විපත් ගෙනල්ලා දෙන අසුභ කුරුල්ලෙක් කියලා. විශේෂයෙන්ම මරණය. ජනප්රවාදයේ හැටියට නම් ඒ මරණයෙන් කිසිම කෙනෙක්ට ගැලවෙන්න බැරිලු. මේක අපේ රටේ විතරක් නෙවේ, අනිත් රටවල්වලත් තියෙන මතයක්. සමහරු කියනවා එහෙම විපත් වෙන්නෙ තනි පොල්කිච්චෙක් හිටියොත් විතරයි කියලත්. ඒත් ඉතින් එහෙමයි කියලා ඒ පොල්කිච්චාව කාගෙ හරි ගොදුරක් කරන්න පුලුවන්ද? අනික ඒ කතාව පොල්කිච්චා දන්නෙත් නෑ නෙහ්. ඉතින් අපි මාසයක් විතර ඒ පොල්කිච්චව තියන් හිටියා. ඊට පස්සෙ ඌ මළා. පොල්කිච්චා අපේ ගෙදර හිටපු කාලය අතරතුර නම් කිසිම අයහපත් දෙයක් අපිට වුණේ නෑ.
තවත් සමහරු විශ්වාස කරනවා පොල්කිච්චො නෙවේ, ගෙවල් ඇතුළේ මොනම ජාතියේ කුරුල්ලෙක්වත් ඉන්න එක හොද නෑ කියලා. ඒකත් මරණය ගෙන දෙන අසුභ ලකුණක්ලු. ඒ වුණාට අපේ ගෙවල්වල නම් ඉස්සර ඉදන්ම, මේ වෙනකනුත් හිසේ කෙස් ගාණටත් වඩා එක එක විදිහේ කුරුල්ලො කූඩු හදාගෙන මාස ගණන් ඉදලා තියෙනවා. අපි නම් තාමත් පණ පිටින්. බකමූණෙක් කෑ ගැහුවමත්, ඒකෙන් කාට හරි මරණයක් ළගා වෙනවා කියලා විශ්වාස කරනවා. අපේ පිටිපස්සෙ කැළෑවෙත් ඒ දවස්වල බකමූණො ඕනතරම් කෑ ගහනවා රෑට. ඒත් ඒ කාලෙ අපේ පැත්තෙ නම් කොහෙවත් මරණයක් වුණේ නෑ.
ඊළගට කළු පූසො. කළු පූසා කියන්නෙත් හරිම අසුභ සතෙක් කියලයි මුළු ලෝකයේම තියෙන පිළිගැනීම. ගමනක් යනකොට කළු පූසෙක්ව දැක්කොත්, ඒ යන ගමන හරියන්නෙ නෑ කියලා තමයි අපේ සීයලා ආත්තම්මලා වුණත් විශ්වාස කළේ. මේ මිත්යා මතය අවුරුදු දහස් ගාණක් තිස්සෙ ලෝකයේ තිබුණු දෙයක්. ඊජිප්තුවේ අය විශ්වාස කළා බල්ලන් තමන්ගෙ ආරක්ෂකයින් කියලත්, පූසෝ නපුරු බලවේග හරහා මිනිස්සුන්ට විපත් ගෙන දෙනවා කියලත්. යුරෝපීය රටවල්වල මිනිස්සුන්ගෙ සිතුවිල්ලක් තිබුණා නපුරු මායාකාරියො (Witches), තමන්ගෙ සුරතල් සතා විදිහට කළු පූසන්ව ඇති කරනවා කියලා. තවත් සමහරු හිතුවා අමනුෂ්යයො විසින් මනුෂ්යයන්ගේ ඔත්තු බලන්න, අමනුෂ්ය ලෝකයේ ඉදලා එවපු සත්තු ජාතියක් කියලා. අනිත් පූසන්ට සාපේක්ෂව කළු පාට පූසන්ට කළු වර්ණය නිසා, ටිකක් භයානක සහ අප්රසන්න පෙනුමක් ලැබිලා තියෙනවා. ඒකත් හේතුවක්. අපේ රටේ නම් කළු වර්ණයෙන් සංඛේතවත් කරන්නෙ පව්, අකුසල්, නරක, අයහපත වගේ දේවල්. අනිත් අතට මහා සොහොන් අවතාරයට, කළු පූසෙක්ගේ වේශයක් අරගන්න පුලුවන් කියලා අපි අතරේ පාරම්පරික විශ්වාසයක් පැවතීගෙන එනවා.
කළු පාට ඒ පූසාට ස්වභාවිකවම හම්බවුනු පාටක්. ඒත් අපේ මිනිස්සු ඒක තේරුම් ගත්තෙ නෑ. අපි ගෙදරින් එළියට බහිනකොට කළු පූසෙක් එතනින් ගියොත්, ඒකෙන් කියවෙන්නෙ නෑ ඒ පූසා අපිට කරදරයක් කරන්න එනවා කියලා. ඒකෙන් කියවෙන්නෙ නෑ, ඒ පූසා අපිට බාධාවක් ගෙන දෙනවා කියලා. ඒකෙන් කියවෙන්නෙ ඒ පූසා කොහාට හරි ඇවිදගෙන යනවා කියලයි. කාලයක් තිස්සෙ අපි අදුරන සහ අපේ නෑදෑවෙන ගෙවල් තියෙනවා පූසො ඇති කරන. ඒ පූසො අතරේ කළු පූසොත් ඉන්නවා. ඒත් ඒ පවුල් තාමත් යස අගේට හොදට ජීවත් වෙනවා. ඒ අයට නම් දවසින් දවස හරි යනවා.
පූසො සම්බන්ධව තියෙන තව විශ්වාසයක් මතක් වෙනවා. ඒ තමයි මහා රෑක පූසො දෙන්නෙක් මහා සද්ධෙට වලියක් ගියොත්, පහුවෙනිදා ඒ ළග තියෙන ගෙදර අසමගියක් හෝ රණ්ඩුවක් ඇති වෙනවා කියන එක. අපේ ගෙවල් වටේ අයාලෙ යන පූසො, සමහරක් දවස්වලට අපේ ගෙදර තාප්පෙ උඩ නිදාගන්නවා. සමහරක් දවස්වල මහා රෑට, ගොඩක් වෙලාවට මහා පාන්දර 1.00ට විතර පූසෝ මහා සද්ධෙට කෑ ගගහා රණ්ඩු වෙනවා ඇහෙනවා. ඒක කණට හරිම අමිහිරි ඝෝෂාවක්. හරිම මූසලයි. ඒත් ඒ දවස්වල අපේ ගෙවල්වල නම් එහෙම රණ්ඩු ඇති වුණේ නෑ.
උදේකට කාක්කෙක් ගහක අත්තක වහලා කෑ ගැහුවම "ගෙදරට අමුත්තෙක් එනවා" කියලා කියවෙනවා කියලත් විශ්වාසයක් තියෙනවා. මම මේක කාලයක් තිස්සෙ අධ්යනය කරපු දෙයක්. ඒත් එහෙම කෑ ගහපු දවස්වලට තමයි, අපේ ගෙදරට කවුරුත්ම ආවෙ නැත්තෙ. කාක්කා කෑ ගහන්නෙ අමුත්තෙක් එනවා කියලා නෙවේ. ඒක ඒ සතාගෙ සන්නිවේදන මාධ්යය. සමහරවිට "මිල්ටන්. මිල්ටන්. ඉක්මනට පියාඹලා වරෙං මචං. කෑම ටිකක් හම්බුනා" කියනවා වෙන්න පුලුවන්. කොහාටත් වුණේ ඕකමනෙ. අපේ අය හිතන්නෙ අලුත් අවුරුද්ද උදාවෙන නිසා කොහා කෑ ගහනවා කියලා. ඒත් ඇත්තටම කොහා දන්නෙ නෑ, අලුත් අවුරුද්දක් උදා වෙනවා කියලා. කොහා කෑ ගහන්නෙ බිත්තර දාන නිසා. ඉතින් කොහාගෙ කරුමෙකට හරි, අපේ කරුමෙකට හරි, අලුත් අවුරුදු මාසයත්, කොහා බිත්තර දාන මාසයටම වැටිලා තියෙනවා.
කාක්කෙක් ගහක අත්තක වහලා කෑ ගහන එක සුහයි කියලා කිව්වට, කාක්කා කෑ ගහන්නෙ නැතුව ඉන්න එක අසුභයිලු. මම කලින් කිව්වනෙ පූසා කළු පාට නිසාත්, පූසා මායාකාරියන්ගෙ සුරතල්ලු විදිහට ඉන්න නිසාත් මිනිස්සු පූසොන්ට බයයි කියලා. ඒ දේම කාක්කටත් තියෙනවා. උදේට දොර ඇරලා එළියට යනකොට මුලින්ම කාක්කෙක් දැක්කොත්, එදාට මොකක් හරි අසුභ දෙයක් වෙනවා කියලත් සමහරු විශ්වාස කරනවා. කාක්කො පහක් එකට ඉන්නවා දැක්කොත් ඒකෙන් අසනීප උදාවෙනවා කියලත්, කාක්කො හයක් එකට ඉන්නවා දැක්කොත්, ඒකෙන් මරණය උදා වෙනවා කියලත් සමහරු විශ්වාස කරනවා. එහෙම බැලුවම ඉතින් අපි මැරිච්ච තැන්වල ගසුත් පැළවිලා. අනිත් අතට මිනිස්සු අසනීපවෙලා වෙලා, මිනිස්සු වද වෙලා ගිහින්. මේ විශ්වාස නම් ගොඩක්ම තිබිලා තියෙන්නෙ අතීත යුරෝපයේ.
හූනෙක් කෑ ගහන එකෙනුත් අසුභ දෙයක් වෙනවා කියලා පරණ අය කියනවා. ඒත් තාම නම් එහෙම වුණේ නෑ. එතකොට හූනු පලාපල කියලා, හූනන්ටම වෙන්වුණු පලාපලත් තියෙනවනෙ. මිනිස්සුන්ගෙ එක එක ශරීර අවයවවලට හූනෙක් වැටුණම, ඒ මිනිහට ඉස්සරහදි වෙන්නෙ මොකක්ද කියලා තමයි ඒවායෙන් කියවෙන්නෙ. පරණ අය නම් තාමත් මේවා ගැන විශ්වාස කරනවා. තරුණ පරම්පරාව නම් විශ්වාස කරන්නෙම නැති තරම්. මගේ ඇගටත් වහලෙ ඉදන් හූනො වැටෙන වැටෙන වෙලාවට, මමත් ඉතින් කුතුහලය නිසා ලිත අරගෙන බලනවා. වැඩේ කියන්නෙ බලන බලන වෙලාවට තියෙන්නෙ මම මැරෙනවා කියලමයි. ආසාවකටවත් ධන යෝගයක් එන තැනකට හූනෙක් වැටියන්. ඒත් බලන බලන සැරේට, මැරෙණවා කියලමයි තියෙන්නෙ. එහෙම මැරුණා නම් ඉතින්, මම මේ වෙනකොට 20 වතාවක් විතර මැරිලා. ඒ දවස්වල අපේ ගෙදර වැඩවලට උදව් කරන්න ගෑණු කෙනෙක් නතරවෙලා හිටියා. මැදි වයසෙ කෙනෙක්. එයා හූනු පලාපල අකුරටම විශ්වාස කළා. දවසක් එයාගෙ දකුණු අතට හූනෙක් වැටුනා වහලෙ ඉදන්. මෙයා ඉතින් අපිටත් දස වධ දීලා ලිතක් හොයා ගත්තා. ලිතේ තිබ්බෙ මැරෙනවා කියලා. මේක බලපු වෙලාවෙ ඉදලා, ඒ මනුස්සයා බලාගත්ත අත කල්පනා කර කර ඉන්නවා. හරිම දුකෙන් "අනේ මම මැරෙයි නෙහ්" කිය කිය නිතරම කියනවා. කම්පනයකින් තමයි එදා දවසෙම එයා හිටියෙ. ඒත් තාමත් එයා ජීවතුන් අතර. කවදා හරි දවසක මැරෙයි. ඒ ඉතින් කර්ම ශක්තිය ඉවර වුණු දවසක.
අපේ අය නැගෙනහිර දිශාව සුභ දිශාවක් විදිහටත්, බටහිර දිශාව අසුභ දිශාවක් විදිහටත් හදුන්වන්න පුරුදුවෙලා ඉන්නවා. සූර්යයා කියන්නෙ පෘතුවියේ ශක්තියයි. සූර්යයා නිසා තමයි අපි ජීවත්වෙන්නෙ. සූර්යයා විනාශ වෙනවා කියන්නෙ අපිට පැවැත්මක් නෑ කියන එක. නැගෙනහිරින් තමයි සූර්යය උදා වෙන්නෙ. ඒ නිසා නැගෙනහිරින් සූර්යයා උදාවීමෙන් අපේ අය ජීවය, ප්රබෝධය, පිබිදීම, උත්පත්තිය වගේ සුභ පැත්තට බර දේවල් සංඛේතවත් කර ගන්නවා. බටහිර දිශාවෙන් සංඛේතවත් කරන්නෙ ඒකෙ අනිත් පැත්ත. මොකද ඒ පැත්තෙන් තමයි සූර්යයා බැහැලා ගිහිල්ලා නැතිවෙලා යන්නෙ. ඒ නිසා මරණය, විනාශය බටහිර දිශාවෙන් සංඛේතවත් කරනවා. මගේ ඇදේ ඔළුව තියාගන්න පැත්ත තියෙන්නෙ නැගෙනහිරට මුහුණ දාලා. ඉතින් මම ගොඩක් වෙලාවට නිදාගන්නෙ නැගෙනහිරට ඔළුව හිටින විදිහට. සමහරක් වෙලාවට නින්ද යන්නෙ නැති වුණාම, ඒකාකාරී වුණාම මම කරන්නෙ කොට්ටෙ අනිත් පැත්තට දාගන්න එක. ඒ කියන්නෙ බටහිර දිශාවට ඔළුව හිටින විදිහට. එහෙම දාලා නිදාගත්තොත් පහු වෙනිදට බැණුම් කෝටියයි. ඒත් මම නම් තාමත් පණ පිටින්. ඒ වගේම විද්යාත්මක කතන්දරය ඕකෙ අනිත් පැත්ත. අපිට සූර්යයා නැගෙනහිරින් පායනවා පෙනුනට, ඇත්තටම සූර්යයා පායන්නෙ බටහිරින්. අපිට සූර්යයා බටහිරින් බහිනවා පෙනුනට, ඇත්තටම බහින්නෙ නැගෙනහිරින්. එතකොට එතනත් පරස්පරයි.
තව අපේ අය විශ්වාස කරනවා ගමනක් යනකොට දකුණු කකුල පෙරට තියන්න කියලා. මමත් ගමනක් යද්දි මුලින්ම තියන්නෙ දකුණු කකුල. ඒ අර විශ්වාසය නිසා නම් නෙවේ. මම පුරුදුවෙලා තියෙන්නෙ එහෙමයි. හැබැයි ඒ දවස්වල ඉස්කෝලෙ යන්න කලබලේට දුවන් යනකොට, වම් කකුල තිබුණු අවස්ථාත් තියෙනවා. ඒ වෙලාවට ඉතින් ටක් ගාලා අර විශ්වාසයත් ඔළුවට එනවා. ඒත් ගෙදර ඇවිල්ලා කල්පනා කරලා බලනකොට, වෙච්ච අසුභ සිද්ධියකුත් නෑ.
තවත් විශ්වාසයක් තියෙනවා ගමනක් යන්න ගෙදරින් එළියට බැහැලා දොර වහනකොට, කවදාවත් වම් පැත්ත බලාගෙන දොර වහන්න එපා කියලා. කෙලින්ම දොර දිහා බලාගෙනම, දොර වහන්න ඕනලු. වම් පැත්ත බලාගෙන වැහුවොත්, ගමන ගියායින් පස්සෙ ගෙදරට සොර සතුරො ඇතුල් වෙනවලු. ඒත් මම නම් දොර වහන්නෙම වම් පැත්ත බලාගෙන. එහෙම නම් ඉතින් අපේ ගෙදර හිසේ කෙස් ගාණටත් වඩා මංකොල්ල කාලා.
ඒ විතරක් නෙවේ. තවත් මතයක් තියෙනවා මොකක් හරි ගමනක් යන්න ගෙදරින් එළියට බැහැලා, ටික දුරක් ගිහින්, ආයිත් ගෙදරට හැරිලා එන එක හොද නෑ කියලත්. එහෙම කළොත් යන්න ගිය ගමන අසාර්ථක වෙනවලු. මම නම් හිසේ කෙස් ගාණටත් වඩා එහෙම කරලා ඇති. ඒත් ඔය කියන විදිහේ අසුභ දෙයක් වුණා කියලා නම් අත්දැකීමක් නෑ.
මට මතකයි ආනන්දෙට ගියපු පළවෙනි දවස. කොළඹ ආනන්ද විද්යාලය කියන්නෙ, "ජනප්රිය පාසල්" කියන වර්ගීකරණයට දාලා තියෙන ප්රමුඛ පෙළේ පාසලක්. අදටත් ආනන්දෙට ළමයෙක්ව දාගන්නවා කියන්නෙ ලේසි පහසු දෙයක් නෙවේ. ඉතින් තාත්තගෙ කැපවීම නිසා මාවත් ආනන්දෙට තේරුණා. පළවෙනි දවසෙ උදේ පාන්දර කිරිබත් කටක් එහෙම කාලා, කැවුම් කොකිස් කාලා, හා හා පුරා කියලා ඉස්කෝලෙ යන්න කාර් එකට නැග්ගා. කාර් එකට යතුර දාලා ගහනවා ගහනවා, වාහනේ හ්ම් සද්ධයක් නෑ. වාහනේ කැඩිලා. පස්සෙ තාත්තා බයික් එක හරවලා ගත්තා බයික් එකේ යමු කියලා. බයික් එකේ ටයර් එකක හුළං ගිහින්. ඊට පස්සෙ බාප්පගෙ වාහනයක් ඉල්ලගෙන තමයි ගියේ. එහෙම යනකොට අසරණ දුප්පත් මිනිහෙක්වත් (හිගන්නෙක්) මූණටම හම්බුණා (මගේ මතකය හරි නම්). මගක් දුර යනකොට ඔන්න බාප්පගෙ වාහනෙත් මග හිට්ටා. ඊට පස්සෙ වාහනේ පැයක් විතර එක තැන තියාගෙන හැදුවායින් පස්සෙ තමයි ඉස්කෝලෙට ගියේ. ළගදි දවසක මේ කතාව මතක් කරන ගමන් අම්මා කිව්වා, තාත්තා එදා හොදටම බය වෙලා හිටියලු. සැරෙන් සැරේ අම්මට කිව්වලු "අසුභයි නේද?" ගගත්. ඒත් කොහොම හරි එදා වෙලාටම ඉස්කෝලෙට ගියා. එහෙම ගියපු පාර 1999 ඉදන් අවුරුදු 13ක් කිසිම කරදරයක් නැතුව, ඉස්කෝලෙටත් පුලුවන් පුලුවන් විදිහට උදව් කරලා, ඉස්කෝලෙ නමත් බබළවලා, මගේ නමත් බබළවගෙන, 2012 අවුරුද්දෙදි බොහොම ගෞරවනීය විදිහට පාසල් ජීවිතයට සමු දුන්නා.
ගෙවල් ඇතුළෙ කුඩ ඉහළන එක හරිම අසුහ දෙයක් කියලා තමයි අපේ වැඩිහිටියො කියන්නෙ. ඒත් පුංචි කාලෙ අපි ගෙවල් ඇතුළෙ කොච්චර කුඩ ඉහළගෙන සෙල්ලම් කරන්න ඇතිද? මේකත් අනවබෝධයෙන් කියන දෙයක්. මේ කතාව අපේ රටට සම්බන්ධ කතාවක් නෙවේ. පිටරටින් ආපු කතාවක්. ඉස්සර ඒ රටවල්වල මිනිස්සු සූර්යයාව දේවත්වයෙන් සැළකුවා. ඒ අය හිතුවේ සූර්යයා කියන්නෙ ඇත්තටම දෙවි කෙනෙක් කියලා. ඉතින් ඒ අය කුඩ හැදුවේ සූර්යයාවත් සම්බන්ධ කරගෙනයි. අපි කුඩයක් ඉහළන්නෙ සූර්යයා නිසයි. සූර්යයාගේ කිරණවලින් ආරක්ෂා වෙන්න. ඉතින් සූර්යයා ඉස්සරහා ඉහළන්න තියෙන කුඩය, සූර්යයා පේන්න නැති ඇතුළක ඉදගෙන ඉහළුවොත්, ඒකෙන් සූර්යයා කෝප වෙනවා කියලා ඒ අය හිතුවා.
ඒ වගේම කුඩය ඉහළනවා වහින වෙලාවට. එතකොට වැහි දෙවියොත් එක්ක තමයි කුඩය සම්බන්ධ වෙන්නෙ. ඒ නිසා ඇතුළක ඉදගෙන කුඩයක් ඉහළුවොත්, වැහි දෙයියො කෝප වෙයි කියලා හිතුවා. අපේ රටේ නම් වැඩිහිටියො කියන්නෙ ගෙදර ඇතුළෙ කුඩයක් ඉහළුවොත් "කසාද බදින දවසට වහිනවා" කියලයි. වහිනවා තමයි. අප්රේල්, මැයි, අගෝස්තු, සැප්තැම්බර්, ඔක්තෝබර් වගේ කාලෙක කසාද බැන්දොත්. අනිත් අතට කසාද බැදපු කෙනෙක් ගෙදර ඇතුළෙ ඉදගෙන කුඩයක් ඉහළුවොත් මොකක් වෙයිද? එතකොට කුඩ නිෂ්පාදනය කරන කර්මාන්ත ශාලාවල වැඩ කරන හැමෝගෙම මගුල් දවස්වල වහිනවද?
වහිනවා කියනකොට මතක් වෙනවා තවත් මිත්යා විශ්වාසයක්. මම පුංචි කාලෙ අපේ ගෙදර වැඩවල උදව්වට ආච්චි කෙනෙක් ආවා. මේ ආච්චිගෙ එක පුරුද්දක් තිබුණා. දැන් විදුලි කොටනකොට සමහරක් වෙලාවට අපි බයට, එහෙම නැත්නම් කණට අමාරු නිසා කණ් දෙක, අත් දෙකෙන් වහගන්නවා නෙහ්? ඒ ආච්චි මට කණ් දෙකෙන් අත් දෙක වහගන්න දුන්නෙම නෑ. එයා කියනවා "අකුණු ගහන වෙලාවට අත් දෙකෙන් කණ් දෙක වහගත්තම, ඒ කෙනාට අකුණු වදිනවා" කියලා.
2011 අවුරුද්දෙ පන්සලේ කඨින පෙරහැරේදි කඨින සිවුර අපේ ගෙදර ළගට එනකොට උදේ 7.00ට විතර ඇති. තවත් මීටර් 600ක වටයක් යන්න තිබුණා. ඉතින් හුගක් ගෑණු මිනිස්සු කතා වුණා "හරි නම් ඉර පායන්න කලින් පන්සලට යන්න ඕන. දැන් හොදටම ඉර පායලා. ඒ නිසා හරිම අසුභයි. මේක නම් හොද වැඩක් නෙවේ" කියලා. අද අපේ අය අතරෙ විශ්වාසයක් තියෙනවා කඨින සිවුරට ඉර අව්ව වැටුනොත් ඒක අසුභයි කියලා. අනිවාර්යෙන්ම ඉර එළිය වැටෙන්න කලින්, පන්සල ඇතුළට ගන්න ඕන කියලා. මේකත් වැරදි මතයක්. පාරම්පරිකව එන කතාවෙ නම් කියලා තියෙනවා "කොස් කොළ නැට්ටට ඉර එළිය වැටෙන්න කලින් පන්සලට අරගන්න" කියලා. තේරෙන භාෂාවෙන් කිව්වොත් ඉර එළිය වැටෙන්න කලින් පන්සල ඇතුළට ගන්න කියන එක. හැබැයි ඒ ගොඩාක් ඉස්සර. එහෙම කරන්න ඒ අයට හේතුවක් තිබුණා.
ඉස්සර කාලෙ නිකංම නිකන් සුදු පාට රෙද්දක් තමයි අරගෙන ගියේ. පන්සලට ගෙනිච්චායින් පස්සෙ ඒක කපලා කොටලා, මහලා කරලා, ඒ වෙලාවෙම පඩු මිශ්රණ හදලා, පඩු පොගවලා, වේලෙන්න ඇරලා තමයි පූජා කරන්නෙ. ඉතින් මේ ක්රියාවලියට වරු භාගයක් විතර යනවා. කොච්චර පඩු දැම්මත් වැඩක් නෑ, පූජා කරන වෙලාවට සිවුර වේලිලා නැත්නම්. අන්න ඒ නිසා තමයි ඉර පායන්න කලින් ඇතුළට අරගන්න කියලා තියෙන්නෙ. ඒ කියන්නෙ හැකි ඉක්මනින්ම අරගන්න කියලා. එතකොට හාමුදුරුවරු දහවල් දානය වළදන වෙලාව වෙනකන්ම, වෙලාව අරගෙන ඉක්මනට මේ වැඩ ටික කරලා, ඒ වෙලාවට පූජා කරනවා. ඉර පායන්න කලින් ඉක්මනටම වැඩ ටික පටන් ගත්ත නිසා, කාලය ගැන බය වෙන්න දෙයක් නෑ. හැබැයි පරක්කුවෙලා වැඩ පටන් ගත්තොත් කාල කළමණාකරණය ගැන ලොකු ප්රශ්නයක් තියෙනවා.
අද නම් පන්සලක දෙකක ඇරුණම, අනිත් හැම පන්සලකම වගේ කඨින සිවුර පෙරහැරේ යන්නෙ 100%ක්ම නිම කරලා. ඒකත් කඩෙන් රෙදි අරගෙන, ගෙදරදි මහණ මේශිමෙන් එකට පූට්ටු කර කර මහලා. 100%ක්ම වැඩ ඉවර කරපු සිවුරක් නිසා, ගියපු ගමන්ම පූජා කරන්න තමයි තියෙන්නෙ. ඒ නිසා පොඩ්ඩක් පරක්කු වුණාට බය වෙන්න දෙයක් නෑ. සිවුරට ඉර එළිය වැටෙන එක හොද නෑ කියන කතාව, කාල කළමණාකරණය ගැන ප්රශ්න එන නිසා ඉර එළිය වැටෙන්න කලින් සිවුර පන්සල ඇතුළට අරගන්න කියලා තියෙන කතාව නිසා හැදුනු වැරදි විශ්වාසයක්.
පන්සල කිව්වම දේවාලයේ වුණු සිද්ධියකුත් මතක් වෙනවා. දවසක් ගමේ පන්සලේ දේවාලයේ තිබ්බා ගම්මඩු ශාන්ති කර්මයක්. යක් බෙර 8ක් ගැහුවා. ඒ ශාන්ති කර්මයේදි අපේ කපු මහත්තයා පරල වුණා. ඔළුව ඇගෙන් ගැලවිලා යන විදිහටම ඔළුව වනන්න ගත්තා. ඇග වනන්න ගත්තා. හූ තියලා කෑ ගහන්න ගත්තා. බෙර ගැහිල්ලත් නතර වුණේ නෑ. විනාඩි 15ක් 20ක් එක දිගට වැඩේ ගියා. ඊට පස්සෙ ටික ටික බෙර සද්ධෙ අඩු කළා. එහෙම වෙනවත් එක්කම කපුවගෙ චලනයනුත් එන්න එන්න ටික ටික අඩු වුණා. ඊට පස්සෙ ඔළුව විතරක් හෙමිහිට හෙමිහිට කරකවන්න ගත්තා. බෙර සද්ධෙ සම්පූර්ණයෙන්ම නැවතුනාට පස්සෙ, කපුවගෙ චලනයනුත් එහෙම්මම නැති වුණා. ඊට පස්සෙ ගල් ඉන්න වගේ එක තැන හිටපු කපු මහත්තයා, බිමට වැටුණා. මුළු ඇගම ගල්වෙලා, දරදඩු වෙලා තිබුණා. ගම්මඩුව බලන්න ආපු ගොඩක් අය හිතුවෙ කපුවට අමනුෂ්යයෙක් වැහිලා ආවේශ වුණා කියලා.
ඊට පස්සෙ ගම්මඩුවේ නර්තන සහ වාදන ශිල්පීන් පොඩි විවේකයක් ගත්තා. ඒ නිසා ඔක්කොම වැඩ ටිකකට නැවතුනා. මම ඉතින් මේ ගැන කල්පනා කළා. ගම්මඩුවක් තියන්නෙ ගමට ආශිර්වාද කරලා, සෙත්පතන්න. ඒ වගේම පාරම්පරික විශ්වාසය අනුව ගම්මඩුවකදි මුල් වෙන්නෙ දෙව්වරු සහ දේව ආශිර්වාදය. ඉතින් දෙව්වරුත් සම්බන්ධයි නම් පොතේ හැටියට නරක බලවේගයකට මේ වගේ වෙලාවකදි ආවේශ වෙන්න බෑ. එහෙනම් හොද බලවේගයකටම තමයි ආවේශ වෙන්න පුලුවන්.
ඒත් එතනත් ප්රශ්නයක් තියෙනවා. බණ කතාවක තියෙනවා බුදු හාමුදුරුවන් හරි මහ රහතන් වහන්සේ නමක් හරි රජ කෙනෙක්ට කරන දේශනාවක්. ඒ දේශනාවෙදි රජතුමා අහනවා "දෙව්වරුන්ට මනුෂ්යයන් අතරේ ඉන්න පුලුවන්ද?" කියලා. එතකොට දේශකයාණන් වහන්සේ රජ්ජුරුවන්ගෙන් මෙහෙම අහනවා. "රජතුමනි, ඔබතුමා සංචාරයේ යනකොට හිගන මනුස්සයෙක්ව දකිනවා. මෙයා මඩ ගොඩක බැහැගෙන තමයි ඉන්නෙ. ඇදුම් නෑ. කුසට ආහාරයක් නෑ. ගදයි. නාලා නෑ. හරිම අපිරිසිදුයි. අප්රසන්නයි. ඔබතුමා මේ මනුස්සයව මාළිගාවට අරගෙන ගිහින් හොදට පිරිසිදු කරනවා. ඊට පස්සෙ හොද ඇදුම්, කෑම බීම, ඉදුම් හිටුම් දීලා, හොද සැප සම්පත් දෙනවා. ටික කාලයක් ගියායින් පස්සෙ ඔබතුමා කියනවා ඒ මනුස්සයාට, අර කලින් හිටපු තැනට ගිහින් ඒ විදිහටම ඉන්න කියලා. එයා කැමති වෙයිද?" කියලා. එතකොට රජතුමා "නෑ" කියලා පිළිතුරු දෙනවා. "ආන්න ඒ වගේමයි දෙව්වරුත්" කියලා දේශකයාණන් වහන්සේ දේශනා කරනවා.
අභිධර්මයේ තියෙන කතා අරගෙන බැලුවම දෙව්වරු කියන්නෙ අධිසංවේදී ජීවීන් කොට්ඨාසයක්. ඒ අයට ගද සුවද කියන දේ සෑහෙන දැනෙනවා. අපි හොදට පිරිසිදුවෙලා, සබන් ගාලා, සුවද විළවුන් දාලා 100%ක් පිරිසිදුවට හිටියත්, සමහරක් දෙව්වරුන්ට අපිව අපිරිසිදුයි. ඒ කියන්නෙ ඒත් පිරිසිදුකම මදි. ඉතින් එහෙම එකේ දෙවේ කෙනෙක්ට පුලුවන්ද මිනිහෙක්ට ආවේශ වෙන්න?
ඉතින් එතන වුණේ ආවේශයක් නෙවේ. ඒ දේ වුණේ බෙර සද්ධෙ නිසා. යක් බෙරය තමයි අපේ රටේ බෙරවලින් ලොකුම සද්ධයක් පිට කරන බෙරය. ඒකත් හරිම භයංකාර සද්ධයක්. ඉතින් ඒ වගේ වෙලාවක හිත දුර්වල වුණොත්, සද්ධයේ වැඩිකම නිසා පරල වෙන්න පුලුවන්. මේක නූතන විද්යාවෙන් ඔප්පු කරපු දෙයක්. අපේ රටේ මේ ගැන පරීක්ෂණ කරලා, මේ දේ ඔප්පු කරපු අයගෙන් පෙරමුණේම ඉන්නෙ අපි අතරින් සමු ගත්ත, අපේ ආදරණීය වෛද්යය ඩී.වී.ජේ.හරිස්චන්ද්ර මහත්මයා.
අධික ධ්වනි ශක්තිය නිසා වෙන මේ වගේ පරලවීම් ශාන්තිකර්මවලදි විතරක් නෙවේ, සංගීත සංදර්ශනවලත් වෙනවා. දවසක් මේරියන්ස් කණ්ඩායමේ සංගීත සංදර්ශනයකදි ගෑණු කෙනෙක් වේදිකාවට නැග්ගලු, සංගීතය යන අතරතුර. ඊට පස්සෙ හොදට නටන්න ගත්තලු. මේරියන්ස් කණ්ඩායමටත් හරිම සන්තෝස හිතුනලු. එයාලත් තව සද්ධෙ වැඩි කළාලු. මේ ගැණු කෙනත් නටනවා නටනවා ඉවරයක් නෑලු. පොඩ්ඩක්වත් විවේකයක් ගන්නෙ නෑලු. ඒත් එක්කම ඊළග සිංදුව දැම්මලු. ඒකෙත් නටනවලු. කොහොම හරි සිංදුව ඉවර වුණාලු. එතකොටත් නටනවලු. බැලින්නම් අර අධික ශබ්ධය නිසා ඒකට පරල වෙලාලු.
අනිත් අතට කිළි. අපිරිසිදු විදිහට හිටියොත් කිල්ලට අහු වෙනවා කියලා, අපේ අය අතරේ විශ්වාසයක් තියෙනවා. ඒ කියන්නේ අමනුෂ්ය බලපෑමකට අහුවෙනවා කියලා. අපිරිසිදු අයට වින කරන යක්කු විදිහට අරගන්නෙ ඔය සන්නි යක්කු. ඒවා අපේ අයම හදා ගත්ත දේවල්. ජනප්රවාද කතා අනුව අපේ හොල්මන් කතාවල ඉන්න භයානකම යකා තමයි රීරි යකා කියන්නෙ. අපිරිසිදු අයට රීරි යකා කරදර කරනවා කියලා පිළිගැනීමක් තියෙනවා. අනිත් අතට දේව කෝපයකට ලක් වෙන්න පුලුවන් කියලත් විශ්වාස කරනවා. දේවාලයකට යනකොට 100%ක්ම හොදට නාලා පිරිසිදු වෙලා තමයි යන්න ඕන. මළ ගෙදරකට ගිහින් ආවාම, හොදට නාලා, ඇගපත මූණ හෝදගන්න ඕන. දාඩිය ගද පොඩ්ඩක්වත් දැනෙන්න දෙන්න හොද නෑ. එහෙම වෙන්න ඇරියොත් අමනුෂ්යයන්ගෙන් බලපෑමක් වෙනවා කියලත්, සමහරක් ඈයො කරදර කරනවා කියලත්, සමහරක් ඈයො මරණය ගෙන දෙනවා කියලත් විශ්වාසයක් තියෙනවා.
මම නම් ආගමික ස්ථානයකට යනකොට විශේෂ පිරිසිදු කිරීමක් කරගන්නෙ නෑ. අපේ ගමේ දේවාලෙට යන්නෙම දාඩිය වැක්කිරි වැක්කිරි. දවසක් කතරගම මහා දේවාලය ඇතුළට ගියා, සති දෙකක් විතර ඇගපත හෝදගන්නෙ නැතුව. මාසයක් ඇගපත හෝද ගන්නෙ නැතුව සබරගමු සුමන සමන් දේවාලය ඇතුළට, මාතර විෂ්ණු දේවාලය ඇතුළට, මහනුවර සතර මහා දේවාල ඇතුළට ගිහින් තියෙනවා. මළ ගෙදරක ගිහින් ආවාත් ඇගපත හෝදගෙන පිරිසිදුවීමක් මගේ නම් නෑ. ගොඩක් වෙලාවට ඇදගෙන ගියපු ඇදුම පිටින්ම තමයි ගෙදරත් ඉන්නෙ. සමහරක් වෙලාවට එහෙම්මම නිදා ගන්නවා. දවසක් දාඩිය පිටින් මළ ගෙදරක හිටියා එකම ඇදුම පැය 17ක් ඇදගෙන. ඒත් මේ වෙනකන් නම් එහෙම අදෘශ්යමාන බලවේගයකින් බලපෑමක් වෙලා නෑ. හැබැයි අභිධර්මයේ තියෙන බහුතරයක් කතා නිසාත්, ආටානාටිය සූත්ර දේශනාව නිසාත්, එක්තරා සිද්ධියක් නිසාත් මේ විෂය "මිත්යා විශ්වාස" කියන ගොඩට දාන්න තාමත් මම ලෑස්ති නෑ. ඒත් මේ ගැන තියෙන මගේ අත්දැකීම බෙදාගන්න ඕන නිසයි, ඒ කතාවත් මෙතනම ලිව්වෙ.
ගෙදරක වෙස් මූණක් එල්ලුවම වස් දොස් දුරුවෙනවා කියලා අපේ අය විශ්වාස කරනවා. මේක එන්නෙ ඇස්වහ කටවහ කියන සංකල්පය එක්ක. ගෙදරක හැමෝටම පේන්න වෙස් මූණක් එල්ලුවම, ගෙදර දිහා බලන කෙනාට මුලින්ම බැලෙන්නෙ ගෙදර නෙවේ. වෙස් මූණ. ඒ නිසා "ෂා! හරී ලස්සන ගෙයක්" කියලා කියනවා වෙනුවට, එයාගෙ හිත බොහොම සුළු වෙලාවකට ගැස්සෙනවා. ඒ, වෙස් මූණේ තියෙන භයානක ස්වභාවයට. ඉතින් කියන්න ගියපු දෙය කියාගන්න බැරුව, ඒක නිකංම මතක නැතුව යනවා. ඔන්න ඕක තමයි උපක්රමය. වෙස් මූණ දැකපු නැති කෙනා කියන්න ඕන දේ කියනවා. ඒ නිසා වෙස් මූණක් එල්ලපු පලියට එහෙම වෙන්නෙ නෑ. ඒ කෙනා වෙස් මූණ දිහා බලන්නත් ඕන. අනිත් අතට ඇස්වහ කටවහ කියන්නෙ මගේ අත්දැකීම් අනුව නම් අවිනිශ්චිතයි. හරියන වෙලාවලුත් තියෙනවා. හරියන්නෙ නැති වෙලාවලුත් තියෙනවා.
ඊළගට වීදුරු, ඉනිමං සහ අශ්ව ලාඩම්වලට සම්බන්ධ විශ්වාස තුනක් ගැන මතක් වුණා. මේ තුනම අපේ රටේ ඒවා නෙවේ. පිටරටවල්වලින් ආපු දේවල්. එකක් තමයි වීදුරුවක් බිදෙන එක, අසුභයි කියන විශ්වාසය. කෝප්පයක් වේවා, පිගානක් වේවා, කණ්ණාඩියක් වේවා, ජනේලයක් වේවා.... ඕනෑම වීදුරුවක්. එහෙම බැලුවොත් අපි ජීවත්වෙලා හිටපු කාලෙට අපේ අතින් කොච්චරක් නම් වීදුරු බිදෙන්න ඇතිද? මම කියවලා තියෙන විදිහට මේකත් මේ රෝමයේ ඉදලා ආපු විශ්වාසයක්. රෝමන්වරුලු මුලින්ම වීදුරු කණ්ණාඩි හදන්න පටන් ගත්තෙ. එයාලා විශ්වාස කළාලු වීදුරුවක් බිදුනොත්, අවුරුදු හතක් යනකන්ම අසුභයි කියලා. ඒ විශ්වාසය යුරෝපය හරහා ආසියාවට එනකොට අවුරුදු හත කෙසේ වෙතත්, අසුභයි කියලා කියන්න ගත්තා. වීදුරුවෙන් අපේ මූණ පේනවා නෙහ්? ඉතින් ඒ අය හිතුවා වීදුරුව සහ අපි අතරේ ලොකු බැදීමක් තියෙනවා කියලා. වීදුරුව බිම වැටුණම, වීදුරුව කෑලි කෑලි යනවා වගේ, ඒකෙන් අපේ ආත්මයත් කෑලි කෑලි වෙනවා කියලා එයාලා හිතුවා. සමහරු විශ්වාස කළා වීදුරුවෙන් මූණ බැලුවම පේන්නෙ අපේ ආත්මය කියලා. වීදුරුව බිදිලා කෑලිවලට ගියාම, ඒ අය හිතුවා දැන් වීදුරුවෙන් අපේ ආත්මයට එළියට එන්න බැරුව, අපේ ආත්මය සදාකාලිකවම හිරවෙලා ඉන්නවා කියලා.
දැකලා තියෙනවා නේද නමන්න පුලුවන් ඉනිමං? ඒවා නැමුවම ත්රිකෝණයක් වගේ තමයි තියෙන්නෙ. එහෙම ඉනිමං යටින් යන්න එපා කියලා සමහරු කියනවා. මොකද ත්රිකෝණයෙන් සංඛේතවත් වෙනවා ජීවිතය. ත්රිකෝණයක් හරහා යනවා කියන්නෙ ජීවිතය හරහා යෑමක්. ඒ නිසා ඒක අසුභයි කියලා සමහරක් රටවල්වල මිනිස්සු විශ්වාස කරනවා. අපේ ගෙදරත් තියෙනවා එහෙම ඉනිමගක්. මම නම් ඒ ඉනිමග එහාට මෙහාට උස්සන් යන්නෙත්, ඉනිමග යට ඉදගෙන (ත්රිකෝණය ඇතුළෙ ඉදගෙන).
සමහරු අශ්ව ලාඩමක් එල්ලනවා ගෙදර. ඒ ගෙදරට සුභ වෙන්න කියලා. ඒත් ඒ විශ්වාසයේ උත්පත්ති කතාව ඒ අය දන්නෙ නෑ. ඒක එන්නෙත් යුරෝපයේ ඉදලා. සමහරක් රටවල්වල අය විශ්වාස කළාලු අශ්ව ලාඩමක් එල්ලුවම, නපුරු මායාකාරියො බය වෙනවා කියලා. හැබැයි දැන් නම් ඇත්ත අශ්ව ලාඩම් වෙනුවට හැමෝම වගේ එල්ලන්නෙ අශ්ව ලාඩම්වල ආකෘති.
ආයිත් පොඩ්ඩක් අපේ රටේ මිත්යා විශ්වාසවලට එමුකො. ගෙවල්වල සීවලී හාමුදුරුවන්ගෙ රූප එල්ලන එකත් තේරුමක් නැති වැඩක් විදිහට තමයි මම නම් දකින්නෙ. සීවලී හාමුදුරුවන් කියන්නේ ගෞතම බුදු සසුනේ ලාභීන් අතර අග්රස්ථානයට පත් වුණු මහා ශ්රාවක හිමි නමක්. උන්වහන්සේ කලින් ආත්මවල ගොඩාක් දන් දුන්න නිසා, උන්වහන්සේ ගෞතම බුදු සසුනේ ඉපදුනාම ඒ පින් ඵලදුන්නා. ඒ නිසා උන්වහන්සේට සිව්පසයෙන් ලැබෙන්න තියෙන හැම දෙයක්ම, කිසිම අඩුවක් නැතුව ලැබුණා. ඒ තරම් පුණ්ය ශක්තියක් උන්වහන්සේට තිබුණා. දවසක් බුදුන් වහන්සේ ශ්රාවක පිරිසක් එක්ක සැරියුත් හාමුදුරුවන්ගේ සහෝදර හිමි නමව බලන්න දුර බැහැරකට වැඩම කළාලු. එහෙම යනකොට බොහොම දුෂ්කර පාරක් හම්බුණාලු. මේ පාර දිගේ සෑහෙන දුරක් යන්නත් තියෙනවා. ඉතින් හාමුදුරුවරුන්ට දානය ගැන ප්රශ්නයක් මතු වුණාලු. ඒ වෙලාවෙ තමයි බුදු හාමුදුරුවො, ආනන්ද හාමුදුරුවන්ගෙන් අහන්නෙ "සීවලිත් අපිත් එක්ක ආවාද?" කියලා. ආනන්ද හාමුදුරුවො "එහෙමයි" කිව්වම, බුදු හාමුදුරුවන් කියනවා "එහෙනන් ඒ ගැන බය වෙන්න එපා" කියලා.
ඉතින් මේ දුර ගෙවෙනකන්ම සීවලී හාමුදුරුවන්ගේ පුණ්ය මහිමය නිසා උන්වහන්සේටත්, බුදුන් වහන්සේ ප්රමුඛ ශ්රාවක පිරිසටත් දානය හම්බුනාලු හරි හරියට. බුදුන් වහන්සේට දානය ලැබෙන්නෙ නැතුව ගිහින් කුසගින්නේ හිටියත්, සීවලී හාමුදුරුවන්ට කවදාවත් කුසගින්නෙ ඉන්න ලැබුණෙ නෑලු. උන්වහන්සේ මිනිස්සු නැති පළාතකට ගියත්, කොහොම හරි දානය හම්බ වුණාලු.
මේ නිසා අපේ රටේ බෞද්ධයොත් තම තමන්ගෙ ගෙවල්වල ඇතුල්වෙන තැන සීවලී හාමුදුරුවන්ගෙ රූපයක් එල්ලගෙන ඉන්නවා. අපේ අය හිතනවා එහෙම එල්ලගෙන හිටියම, අපිටත් ආහාර පානවලින් හිගයක් එන එකක් නෑ, අපිටත් හැමතිස්සෙම සැප සම්පත් උදා වෙනවා කියලා. ඒත් හිතට එකගව කල්පනා කරලා බලන්න, ඒක එහෙමද කියලා? බුදු හාමුදුරුවන් දේශනා කළේ "තමන්ගෙ පිහිට තමාමයි" කියලා. අපි මහන්සිවෙලා වැඩ කළොත්, ඒකෙ ප්රතිඵල විදිහට අපිට සල්ලිත්, ඒ හරහා කෑම බීමත්, අනිත් දේවලුත් ලැබෙනවා. කිසිම වැඩක් කරන්නෙ නැතුව, සීවලී මහ රහතන් වහන්සේගේ රූපයක් එල්ලන් හිටියම, අපිට සෞභාග්ය උදාවෙයිද? අනිත් අතට සීවලී හාමුදුරුවන් කියන්නෙ, මහ රහතන් වහන්සේ නමක්. උන්වහන්සේට වන්දනාමාන කරන එකේ වැරැද්දක් නෑ. ඒත් ලාභ ප්රයෝජන ලබාගන්න, එක එක දේවල් ප්රාර්ථනා කරන එක නම් ලොකුම ලොකු පවක්.
අපේ අය බෝධියට ගිහින් කරන්නෙත් ඔය වැඩේමයි. බුදු හාමුදුරුවන්ව බලන්න එන ගොඩක් අය, බුදු හාමුදුරුවන් නැති වෙලාවට හරිම දුකෙන් හැරිලා ගිහින් තියෙනවා. ඒ නිසා තමයි ආනන්ද හාමුදුරුවන්ට කියලා බෝධියක් රෝපණය කරන්නෙ. බුද්ධ දේශනය අනුව බෝධියෙන් සංඛේතවත් වෙන්නෙ බුදු හාමුදුරුවන්වයි. ඉතින් බුදු හාමුදුරුවො හිටියෙ නැති වෙලාවල්වලට උපාසක උපාසිකාවන් බෝධිය වන්දනාමාන කරලා ගියාලු. අද වුණත් අපි පන්සලට ගිහින් වදින්නෙ නිකංම නිකං ගහකට නෙවේ. අපේ බුදු හාමුදුරුවන්ට. ඒත් අපේ අය කරන්නෙ මොකක්ද? ඒ ගිහිල්ලත් එක එක සැප සම්පත් ප්රාර්ථනා කරනවා. බුදු හාමුදුරුවන් සියල්ල අත්හැරපු බෝධිය ළග ඉදගෙන, සියල්ල ලබා ගන්න ප්රාර්ථනා කරනවා.
අනිත් අතට සීවලී හාමුදුරුවන්ගේ පුණ්ය මහිමය ගැනත් ප්රශ්නයක් තියෙනවා. මම කලින් කිව්වනේ බුදු හාමුදුරුවො කුසගින්නෙ හිටියත්, සීවලී හාමුදුරුවන්ට එහෙම වෙලා නෑ කියලා. සීවලී හාමුදුරුවො ගොඩාක් දන්දීලා පිං කරලා තියෙනවා. ඒක ඇත්ත. හැබැයි සීවලී හාමුදුරුවෝ කොච්චර දන්දීලා තියෙනවද, ඊට වඩා දස දහස් ගුණයක් වැඩියෙන් බුදු හාමුදුරුවන් දන්දීලා තියෙනවා. ඒක උන්වහන්සේ සාරසංඛෙයිය කල්ප ලක්ෂයක් තිස්සෙ කළා කියලා තමයි බෞද්ධයින්ගේ විශ්වාසය. මේ සංසාරය පුරාවටම උන්වහන්සේ කෑම බීම විතරක් නෙවේ, ඇස් ඉස් මස් ලේ වගේම, තමන්ගේ ශරීරයත් පූජා කරලා තියෙනවා. ඒක අමතක කළත් බුදු කෙනෙක් වෙන්න බෑ, දාන පාරමිතාව පුරන්නෙ නැතුව. 100%ක්ම දාන පාරමිතාව පිරුවොත් තමයි බුදු කෙනෙක් වෙන්න පුලුවන්. ඒ නිසා ඒ කතාවෙත් පුංචි ගැටළුවක් නැත්තෙමත් නෑ. අනිත් අතට බුද්ධ පරිණිර්වානය සිද්ධ වෙලත්, දැන් අවුරුදු 2500කටත් වඩා වැඩියි. ඒත් අදටත් බුදු හාමුදුරුවන්ට උදේ, දවල්, රෑ නොවරදවාම දානය ලැබෙනවා.
තව මිනිස්සු අතරේ වේගයෙන් ප්රචාරය වෙන කොළයක් තියෙනවා. A4 කොළයක, කළු සුදු පාටින්, සිංහල අකුරෙන් දෙපැත්තම මුද්රණය කරලයි තියෙන්නෙ. එක පැත්තක පානදුරේ ප්රසිද්ධ බුදු පිළිමෙ පුංචි පින්තූරෙකුත්, ධර්ම චක්ර දෙකක පින්තූර දෙකකුත් තියෙනවා. "මෙය බුද්ධියෙන් කියවන්න !" කියලා තමයි පටන් ගන්නෙ. නාගරාජයෙක් ගැන තමයි තියෙන්නෙ. ඒ කොළය පිටපත් කර කර බෙදා හරින්න කියලත්, එහෙම වුණේ නැත්නම් කරදරවලට මුහුණ දෙන්න වෙනවා කියලත්, එහෙම ක්රියාත්මක වුණු සහ නොවුණු අයට අත්වුණු හොද සහ නරක විපාක ගැනත් ඒ කොළයේ සදහන් වෙනවා. ගොඩක් අය බයවෙලා මේක පිටපත් කරලා බෙදා හරිනවා. මේකත් අමුම අමු බොරුවක්. මේක ගැන මම ගොඩක් අධ්යනය කරලා සවිස්තරාත්මකව ලිපියක් ලිව්වා ඒ දවස්වලම. ඒ නිසා ඒක ගැන ආයිත් සදහන් කරන්න අදහසක් නෑ. ඔයාලට පුලුවන් පහළ බොත්තම හරහා ඒ ලිපිය කියවන්න.
සමහරු හිතනවා අලීන්ගේ බඩ යටින් රිංගුවම වස් දොස් දුරුවෙනවා කියලා. මේකත් අමුම අමු මිත්යා මතයක්. ඇත්තටම සතෙකුට පුලුවන්ද අපිට අනාගතයේදී වෙන්න තියෙන විපත්ති දුරු කරන්න? ඉතින් අපේ මෝඩ වැඩිහිටි අය, හයක් හතරක් නොතේරෙන පුංචි බබාලත් උස්සගෙන අලීන්ගෙ බඩ යටින් යනවා. මම මේ ගැන අපේ අලි විශේෂඥයෙකුගෙනුත් ඇහුවා. එයා දුන්නෙ මෙන්න මේ වගේ උත්තරයක්. "ඒක නම් බොරු කතාවක්. මනුස්සයෙක් බය උනාම ඇඟේ සමේ තියෙන ග්රන්ථිවලින් පෙරමෝනයක් වගේ රසායනික ද්රව්යයක් ශ්රාවය වෙනවා. මේ නිසා තමයි අලියා දැනගන්නේ අපි බයවෙලා කියලා. අලියාගේ බඩ යටින් යන්න යන්න අපිට ඒ දේ හුරු දෙයක් වෙනවා. එතකොට අර පෙරමොනය ශ්රාවය වෙන්නේ නෑ. ඒ නිසා බය ගතිය නැති වෙනවා. අලියෙක්ට බය නෑ කියන්නේ ඉතිං ඊට වඩා අඩු තව ගොඩක් අයට බය නෑ කියන එක. මේ බය ඇතිවීම නවත්වන්න තමයි අලියාගේ බඩ යටින් යන්නේ. ඒත් අද කාලේ ග්රහ අපල දුරුවෙන්න ඒවා මේවා කිය කියා යනවා. ඔය ක්රියාවලිය ඇතිවෙලා තියෙන්නේ අලි බලන කෙනාට මුදල් උපයාගන්න උවමනාව නිසා. අලියාගේ බඩ යටින් ගියාම දෙන මුදලෙන් ඒ අය තමන්ගේ ඕනා එපාකම් සපුරාගන්නවා. ඒකයි මේ සම්ප්රදාය ඇතිවෙලා තියෙන්නේ. හැබැයි මම අර මුලින් කිව්ව හේතුව විද්යාත්මකව සනාථ කරලා තියෙනවා."
මට අවුරුදු 6ක් 7ක් විතර පුංචි කාලෙ පුංචි නළාවක් තිබුණා. ඒක ප්ලාස්ටික් නළාවක්. මම ඉතින් ඕක රෑට පිඹිනවා. ඒ කාලවල්වල අපිට වෙන කරන්න වැඩක් තිබුණෙත් නෑ නෙහ්. ඕක පිඹිනකොට අම්මා බනිනවා "මේ මහා රෑ නලා පිඹින්න ගන්න එපා. රෑට නළා පිඹිනකොට, ගෙදර ඇතුළට නයි එනවා" කියලා. අම්මා එහෙම කිව්වෙ නයි නටවන අය ගැන හිතලා. එහෙම ගත්තම ඉතින් අපේ රටේ නයිවලින් භාගෙට භාගයක්ම ඉන්න ඕන පන්සල්, දේවාල, කෝවිල් ඇතුළෙ.
නයි නටවන මනුස්සයාගෙ නයා නැටුවට, අනිත් නයි නළා සද්ධවලට නටන්න අපේ ගෙවල් අස්සට එන්නෙ නෑ. අනිත් අතට නයි නටවන මනුස්සයා කරන්නෙත් පොඩි උපක්රමයක්. නයි නටවන මනුස්සයා නළාව පිඹින ගමන් අත් දෙක එහාට මෙහාට හොල්ලනවා. නයත් ඉතින් ඒ මනුස්සයට ගහන්න ඉලක්කය අරගන්න, මනුස්සයගෙ අත් දෙක වැනෙන වැනෙන පැත්තට වැනි වැනී ඉන්නවා. මනුස්සයා නලා පිඹින එක නතර කරලා, අත් දෙක වනන එකත් නතර කළාම, අත් දෙක ඉලක්ක කර කර හිටපු නයත් වැනෙන එක නතර වෙනවා. ඇත්තටම නයා වැනෙන්නෙ අර මිනිහගෙ අත් දෙක අනුව. ඒ වැනිල්ල අපිට පේන්නේ නර්තනයක් විදිහට. ඒත් ඇත්තටම නයා නටන්නෙ නෑ.
ඒ වගේම අපේ ගෙදර අයගෙ තවත් නීතියක් තියෙනවා. ඒ තමයි රෑට නියපොතු කපන්න දෙන්නෙ නෑ. එහෙම කරන්න හොද නෑලු. අදටත් රෑක නියපොතු කප කප ඉන්නවා දැක්කොත්, ළගට ඇවිල්ලා දොස් කියනවා. මේකත් අපේ රටට එන්නෙ ජපානය වගේ විදේශීය රටවල් හරහා. ඒ මිනිස්සු විශ්වාස කළා රෑට නියපොතු කැපුවොත්, තමන්ගේ දෙමාපියන්ගේ මරණය තමන්ට දකින්න වෙන්නෙ නෑ කියලා. ඒකෙන් කියවෙන්නෙ ඊට කලින් තමන් අකාලයේ මැරිලා යනවා කියලයි.
ඒ අය විශ්වාස කළා නියපොතුවලත් තමන්ගෙ ආත්මය තියෙනවා කියලා. ඒක කැපුවොත් රෑට ඒ ආත්මය නපුරු ආත්මයක් විදිහට ඇවිත් තමන්ට නපුරුකම් කරනවා කියලත්, නියපොතු කැපුවම පාන්දර 3.00න් පස්සෙ නපුරු බලවේග ආකර්ශනය වෙනවා කියලත් ඒ අය විශ්වාස කළා. මේ අතරෙ තවත් කතාවක් තියෙනවා. ඒ කාලෙ අද වගේ නියපොතු කපන්න ක්රමවත් උපකරණ තිබ්බෙ නැති නිසා, ඒ කාලෙ අය නියපොතු කපලා තියෙන්නෙ පිහි වගේ හොදටම මුවහත් වුණු, ලොකු ආයුධවලින්. විදුලි බලයත් හොයාගෙන නැති නිසා, රාත්රී කාලයේදි එයාලා නියපොතු කපලා තියෙන්නෙ හද එළියෙන්. නැත්නම් ගිනි මැලයක් ගහලා. ඒ නිසා හරියට පේන්නෙත් නෑ. එහෙව් එකේ පිහිය ලිස්සුවොත්, ඇගිල්ලම කපලා යනවා. ඒකට විෂබීජ ගියොත් මරණය ළගා වෙනවා. ඒ නිසා ඒ අය රෑට නියපොතු කපන එකෙන් වැළකුණා.
අපි පුංචි කාලෙ ඉස්කෝලෙදි මේසවලට, පුටුවලට, කෑමවලට විතර නෙවේ ඇස් පිහාටුවලටත් රණ්ඩු වුණා. ඒ කාලෙ පුංචි ළමයි අතරේ විශ්වාසයක් තිබුණා, ඇස් පිහාට්ටක් වැටුණම, ඒක දිහා බලාගෙන ප්රාර්ථනාවක් කරලා උඩ දැම්මම, ඒක ඇත්තක් වෙනවා කියලා. අපිත් නොතේරුම්කමට එහෙම කරපු අවස්ථා තිබ්බා. ඒ විශ්වාසය පුංචි ළමයින්ට කොහොම ආවද දන්නෙ නෑ.
මේ විශ්වාසයේ උච්ඡතම අවස්ථාව විදිහට මම දකින්නෙ පූජනීය ස්ථානවල කාසි විසික් කරලා කරන ප්රාර්ථනා. මේ දේ ගොඩක්ම දකින්න තියෙන්නෙ පරණ නටබුන් වුණු පන්සල්වල. ගොඩක් අය සිරිපතුල් ගල්වලට, පොකුණුවලට, සදකඩ පහණ්වලට, සෙල්ලිපිවලට, පිළිමවලට කාසි විසික් කරලා එක එක දේවල් ප්රාර්ථනා කරනවා. මේවට නම් කොහෙන් හිනා වෙන්නද කියලා හිතාගන්න බෑ. මොකද නටබුන් කියන්නෙ පැරණි ඉදිකිරීම්වල ශේෂ වුණු කොටස්වලට මිසක්, ප්රාර්ථනා ඉෂ්ඨ කරන දේවල්වලට නෙවේ. තව සමහරු පන්සල්වල තියෙන ලොකූ ගල්වලට පුංචිම පුංචි කෝටු කෑලි හේත්තු කරලා තියෙනවා. ඒ අය විශ්වාස කරනවා ඒ චූටි කෝටු කෑලි නිසා මොනම හේතුවක් නිසාවත් ඒ ගල පන්සල පැත්තට පෙරලිලා, විනාශයක් වෙන එකක් නෑ කියලා.
ඊළගට ගොඩක් දෙනා විශ්වාස කරනවා මිනී පෙට්ටිය ගෙදරින් එළියට ගෙනියනකන්ම බරයි. ගෙදරින් එළියට ගෙනාවායින් පස්සෙ බර නැති වෙනවා. ඒ මළ මිනියට අරක්ගෙන හිටපු ආත්මය, මිනිය ගෙදරින් එළියට ගන්නවත් එක්කම, මිනියෙන් චුත වුණු නිසා කියන මතය. මේක අපිට ප්රායෝගිකව කරලා බලන්න පුලුවන්. මොකක් හරි බර දෙයක් උස්සලා ටික දුරක් අරගෙන ගිහින් බලන්න. ඒ දේ උස්සලා, භාගයක් දුර යනකන්ම අපිට දැනෙන්නෙ ලොකු බරක්. හැබැයි ටික දුරක් අරගෙන යද්දි ඒ බර ටික ටික නැතිවෙනවා. හේතුව තමයි, ඒ වස්තුව උස්සනකන්ම අපේ ඇග දන්නෙ නෑ, ඒ වස්තුවට තියෙන්නෙ මොන වගේ බරක්ද කියන එක. ටික දුරක් බර අරගෙන යනකොට, අපේ ඇග නිකන්ම ඒකට හැඩ ගැහෙනවා. වස්තුවේ බර එහෙම්මමයි. ඒත් අපිට දැනෙන්නෙ ඒ බර අඩු වුණා වගේ.
ඉතින් ඔව්වා තමයි දැනට මට තියෙන අත්දැකීම්. ඉස්සරහටත් ගොඩක් අත්දැකීම් ලැබෙයි. ඒ වගේම අමතක වුණු ඒවත් මතක් වෙයි. ඒ ඔක්කොම දාලා, මේ ලිපිය දිගටම යාවත්කාලීන කරගෙන යන්න තමයි අදහස. ඒ නිසා දිගටම රැදිලා ඉන්න වෙයි. දවසක් මේ දේවල් ගැන මගේ යාලුවෙක් එක්ක සාකච්ඡා කළාම, ඒ යාලුවා මට මෙහෙම දෙයක් කිව්වා.
"අපි හිතමු කෙනෙක් ඉන්නවා. මෙයාට හිතෙනවා එක්තරා මිත්යා විශ්වාසයක් නිසා මෙයාට විපතක් වෙන්නයි යන්නෙ කියලා. බැරි වෙලාවත් මෙයා පාරේ යන කොට බස් එකකට හැප්පුනොත්, මෙයා නිගමනය කරනවා ඒක වුණේ ඒ මිත්යා විශ්වාසය නිසා කියලා. එයා ඒක හිතෙන් අයින් කරලා 'මට කරදරයක් වෙන්නේ නැහැ' කියලා තමන් විසින් තමන්වම සනසා ගන්න හදනවා. මෙතනදි අමතක වෙනවා වෙනුවට නැවත නැවත අවිඥාණිකවම මතකයට නැගීමක් සිදුවෙනවා. මේ හේතුවෙන් එදිනෙදා සිදුවන අහඹු සිදුවීම් පවා වෙන්නේ මේ මිත්යා විශ්වාසය නිසයි කියන සිතුවිල්ල අදාළ පුද්ගලයා තුළ පහළ වෙන්න පුලුවන්. ඉතින් කෙනෙක්ට ඇතිවන අධික බය නිසා ඔහුට හෝ ඇයට යම් හානියක් වෙන්න තියන ඉඩකඩ වැඩියි. අධික කම්පනයට ලක්වෙන කෙනාට හදවත් රෝග, අධික උණ ගතිය, ආහාර අරුචිය, නින්ද නොයාම, මායාවන් පෙනීව, හැඟීම් දැනීම් අවුල්වීම වගේ ගොඩක් ලෙඩ රෝගවලට ගොදුරු වෙන්න පුලුවන්. ඉතින් මෙතනදි වෙන්නෙත් පුද්ගලයෙක් අධිකව විශ්වාස කරන මතයක් උපයෝගී කරගෙන, ඒ කෙනාගෙ බය අවුස්සලා, මානසිකත්වය අවුල් කරලා, ඒ අයව පීඩාවට පත් කිරීමක් කියලා අපිට තර්ක කරන්න පුලුවන්. ඒත් එයා මීට කලින් දවසක හැප්පුනොත් නිගමනය කරනවා එහෙම වුණේ රියදුරාගේ තියෙන නොසැළකිලිමත්කම නිසා කියලා."
ඉතින් මටත් කියන්න තියෙන්නෙ ඒ දේම තමයි. හැබැයි මෙතනදි මම මෙහෙම දෙයකුත් කියන්න කැමතියි. මම මෙතනදි කිව්වෙ නෑ මන්තර කියන්නෙ මිත්යාවක් කියලා. හේතුව මට තාමත් ඒ ගැන පක්ෂව හෝ විපක්ෂව කරුණු දක්වන්න දැනුම සහ අත්දැකීම් නෑ. හැබැයි මම කිව්වා කිඹුහුමක් යන එක අසුභයි කියන දේ මිත්යාවක් කියලා. හේතුව මට ඒ ගැන අත්දැකීම් තියෙනවා. මම කිව්වෙ නෑ බන්ධනයක් කරනවා කියන්නෙ මිත්යාවක් කියලා. හේතුව මට තාමත් පක්ෂව හරි විපක්ෂව හරි කරුණු ලියන්න දැනුමක් සහ අත්දැකීම් නෑ. හැබැයි මම කිව්වා පොල්කිච්චෙක් ඇති කරපු පලියට මිනිස්සු මැරෙන්නෙ නෑ කියලා. හේතුව මට ඒ ගැන අත්දැකීම් තියෙනවා. ඉතින් මට මෙතනදි ඕන වුණේ මම ලබලා තියෙන අත්දැකීම් අනුව කරුණු දක්වන්න. අනිත්වා ගැන අත්දැකීම් සහ හරියාකාර අධ්යනයක් කරන්නෙ නැතුව එක පාරටම කියන්න බෑ බොරුයි කියලත්. මොකද බුද්ධ දේශනාව අනුව ගත්තොත් (විශේෂයෙන්ම අභිධර්ම පිටකය) තාමත් විද්යාවට අහු වුණු නැති ගොඩාක් දේවල් මේ විශ්වයේ තියෙනවා. ඒ වගේම අනිත් අතට "ලූලා නැති වලට කණයා පණ්ඩිතයාලු" කියනවා වගේ "විද්යාව නැති කලට, මිත්යාව රජ කරනවා". ඒ නිසා මේක ගොඩක් සිහි නුවණින්, හරිම පරිස්සමෙන්, තෝරලා බේරලා සාකච්ඡා කරන්න ඕන මාතෘකාවක්.
විනෝදයටත් එක්ක ලිපිය ඉවර කරන්න කලින් මේ වගේ දේවල් නිසා අපිට මුහුණ පාන්න වුණු අත්දැකීම් ටිකකුත් ලියලම ඉවර කරන්න හිතුනා. එක දවසක් අපිට එක්තරා ව්යාපෘතියකට ගොඩාක් දුර යන්න වුණා. ඉතින් අපි හිතුවා පාන්දර 2.00ට පිටත් වෙන්න. හැබැයි පිටත් වෙන්න කලින් දවසෙ රෑ 10.00ට විතර එක්කෙනෙක්ගෙ ගෙදරින් කිව්වා "පාන්දර 12.10න් පස්සෙ රාහු කාලය උදා වෙනවා. ඒ නිසා රාහු කාලයට කලින් පිටත් වෙන්න" කියලා. ඉතින් පාන්දර 2.00ට විතර පිටත් වෙන්න තිබ්බ එක, කලින් දවසෙ රෑ 11.45ට පිටත් වෙමු කියලා තීරණය වුණා. හැමෝම 12.00 වෙනකොට ආවා. ඒත් එක්කෙනෙක් ආවෙ නෑ. ඔන්න දැන් 12.05ත් වුණා. ඒ කෙනාට කතා කරලා බැලුවම, එයා එන්න තව විනාඩි 30ක්වත් යනවලු. ඒත් තව විනාඩි 5කින් රාහු කාලය ලබනවා. ඉතින් මොකද වුණේ දන්නවද? හැමෝම වෑන් එකට නැගලා, පිටත්වීම සංඛේතවත් කරන්න මීටර 50ක විතර දුරක් ඉස්සරහට ගිහින්, අර කෙනා එනකන් එතන නවත්තන් හිටියා.
දෙසැම්බර් 31 පරණ අවුරුද්ද ඉවරවෙලා, ජනවාරි 01 අලුත් අවුරුද්ද ලබනකොට, අපේ ගෙදර ගොඩක් වෙලාවට රණ්ඩු. ඒ ඉතින් එක එක විශ්වාස නිසා. දවසක් දෙසැම්බර් 31 රෑ 11.45ට විතර රෑට කෑම කන්න ගත්තා. අම්මා කිව්වා 11.59 වෙනකොට ඉවර කරන්න කියලා. කලින් අවුරුද්දෙ කෑම, අලුත් අවුරුද්දෙ කන්න හොද නෑලු. ඔන්න ඉතින් රණ්ඩුවක්..... තව දවසක් මතකයි දෙසැම්බර් 31 රෑ 11.59 කිට්ටු කරද්දි මට වැසිකිලි යන්න ඕන වුණා. ඒත් ජනවාරි 01 ලබලත්, විනාඩි කිහිපයක් යනකන් ඒ වැඩේ කරන්න දුන්නෙ නෑ. මොකද දෙසැම්බර් 31 වැසිකිළියට ගිහින්, අලුත් අවුරුද්දෙ ජනවාරි 01 වෙනිදා එළියට එන එක, ඒ තරම් සුභ නෑලු.
රස්සාව කරනකොටත් අපිට සමහරක් මිත්යා මතවලට නෑඹුරු වුණු අය හම්බවෙනවා. එක දවසක් සංචාරක කර්මාන්තය සම්බන්ධ වෙබ් අඩවියක එක්තරා අයිකනයකට Google Navigation ලාංඡනය දැම්මා. ඒ අයිකනයේ පහළ කොටස තියෙන්නෙ හරියට පහළට යන ඊතලයක් විදිහට. ඒ වෙබ් අඩවියේ සේවාදායකයා කතා කරලා මට කිව්වා "ඇයි එහෙම එකක් දැම්මෙ? වහාම ඒක ගලවන්න. අග කොටස පහළට යන ඊතලයක් විදිහට තියෙන්නෙ. ඒක හරිම අසුභ ලකුණක්" කියලා. පස්සෙ බැලින්නම් ඒ කෙනා, තරුණ මැණික් ව්යාපාරිකයෙක්.
අවසාන වශයෙන් මේ මැතකදි වුණු සිද්ධියකුත් කියන්නම්. අපේ සේවාදායකයෙකුට දවස් පහක් ඇතුළත වෙබ් අඩවියක් හදාගන්න ඕන වුණා. අපි ඉතින් හතරවෙනි දවස වෙනකොට හදලා දුන්නා. පස්වෙනි දවසෙ දවල් මේ මනුස්සයා පිටු දෙකක විතර කොළයක් පිරෙන්න වෙනස්කම් ලැයිස්තුවක් කිව්වා. ඊට පස්සෙ කියපි "අද හොද නැකතක් තියෙන දවසක්. කොහොම හරි මට Website එක අදම ඉවර කරලා දෙන්න. අදම Launch කරන්න ඕන. නැත්නම් ආයිත් ලබන මාසෙ අහවල් දවස වෙනකන් ඉන්න වෙනවා" කියලා. කොහොම හරි ඉතින් අන්තිම මොහොතෙ නිසා අපිට ඒක සම්පූර්ණ කරගන්න බැරි වුණා. දැන් ඉතින් එයාට හොදටම මළ පැනලා. අපිට අවුරුදු 100කට ඇති වෙන්න හොදවැයින් දේවල් ගොඩක් කිව්වා. ඊට පස්සෙ කිව්වා තව මාස එක හමාරකින් දාන්න කියලා. ඊට සතියකට පස්සෙ ඔන්න ආයිත් සුභ නැකතක් තියෙන දවසක් හොයාගෙන කොහොම හරි. අපිට එදාට මේක දාන්නලු, උදේ 9.00 සහ 10.00 අතර. වැඩේ කියන්නෙ එදා අපි නිවාඩු. එදා විශේෂ දවසක්. ඒ තමයි වෙසක් දවස. ඒත් මේ යකාගෙන් වදේ. අපි මොකක්ද දන්නවද කළේ? අපි කළේ වෙසක් දවසට කලින් දවසෙම ඒ වෙබ් අඩවිය අන්තර්ජාලයට මුදා හැරලා, ගෙදර ගියා. ඒත් අපේ සේවාදායකයා නම් වෙබ් ලිපිනයට පිවිසෙන්න නැකැත් දවසෙ, නැකැත් වෙලාව එනකන්ම හිටියා. එයා හිතුවෙ අපි ඒ වෙලාවෙම ඒක දැම්මා කියලා.


Introduction to social problems
What is a social problem ?
සමාජයේ පවතින කිසියම් තත්වයක් හේතුවෙන් සමාජයේ සිටින බොහෝ දෙනකුගේ යහපැවැත්ම ඉෂ්ඨ කර ගැනීමට නොහැකි වීම හේතු කොට ගෙන එම තත්වය සමාජ ප්රශ්නයක් බවට පත්වේ .
මෙම සමාජ ගැටළු නිරන්තරයෙන් සමාජ ප්රතිචාර දක්වමින් සිදු වේ.
Definition of social problems
· සමාජ ප්රශ්න යනු, සමාජයේ පවතින තත්වයන් සමුහයක් සහ ගැටළුකාරී චර්යාවන් මගින් සමාජයේ ඇතිවන විසංවිධාන තත්වය නිසා ඇතිවන ප්රකාශිත තත්වයකි. එම නිසා මෙම තත්වය වෙනස් කිරීමට සමාජය විසින් නිරන්තරයෙන්ම මෙම ගැටළුව පිළිබද ප්රතිචාර දක්වයි.
· මුලික වශයෙන් සමාජ ගැටළු වල අන්තර්ගත වන්නේ සමාජයට අහිතකර සමාජ තත්වයන් වේ. එම තත්වයන් සමාජ ගැටළු තුලින් නිරුපනය වේ.
· සමාජ ගැටළු සහ සමාජ ප්රශ්නයක් සෘජුව හෝ වක්රව සමාජයට බලපෑ හැක. සමාජයේ සියලු දෙනාටම හෝ බහුතරයකට බලපෑ හැක. එතුලින් ජීවත්වීමේ නිදහස නැතිව ගොස් ඇත.
· සමාජ ගැටළු හදුනා ගැනීමේ ආකාර දෙකක් ඇත. ( සමාජ ගැටළුවක් වීම / පෞද්ගලික ගැටළුවක් වීම. ) මේවා , ගැටළුව බලපාන ලද සංඛ්යාවට අනුව තීරණය කල හැක.
· මෙම සමාජ ගැටළු සදහා හේතු මනෝ විද්යාත්මක නම් එය පෞද්ගලික ගැටළුවකි. සමාජයේ බලපෑම මත ඇති වූ ගැටළුවක් නම් එය සමාජ විද්යාත්මක ගැටළුවකි.
· සමාජීය විද්යාඥයින්ට අනුව බොහෝ පෞද්ගලික ගැටළුත් සමාජ ගැටළු ලෙස මතුව ඇති බව හදුනා ගෙන ඇත.
· C. Wright Mills නැමති සමාජ විද්යාඥයා Sociologicle Imagination ( සමාජ විද්යා පරිකල්පනය ) නමැති සංකල්පය මගින් සමාජ බලවේග පුද්ගලයාට බලපෑම් කරන්නේ කෙසේද යන්න පෙන්වා දී ඇත .
Sociologicle Imagination
· සමාජ ගැටළුවක් තෝරා ගැනීමේදී සමාජ ගැටළුව තුලට ගොස් හා ඉන් පිටතට ගොස් බලන ආකාරය ( සිතුවිලි , අභිප්රේරණ , පෞරුෂ ලක්ෂණ පරික්ෂා කිරීම .)
· සමාජ විද්යාඥයින් විසින් මෙම එළඹුම පරික්ෂා කිරීමේදී දිගු කාලයක් ගතවුවත් , අත්දැකීම් කෙතරම් පුද්ගලික උවත් ගැටළු වලට හේතුව පුද්ගලික හැසිරීම් සදහා සමාජීය හේතු රාශියක් බලපා ඇති ආකාරය හදුනා ගැනීම .
· සමාජ ගැටළු පවතින්නේ පුද්ගලයාට පරිබාහිරවය. මෙම බලවේග සමාජ සම්බන්ධතා ලෙස පෙන්නුම් කෙරේ .
සමාජීය කරුණු, සමාජ ගැටළු වීම සදහා බලපෑමට Sociologicle Imagination නමැති සංකල්පය උදව් වේ.
· Emil Durkime 19 වන සියවසේ යුරෝපයේ ඇති වූ සියදිවි නසා ගැනීම පිළිබද සිදු කරන ලද සමාජ විද්යාත්මක අධ්යනයේදී හෙළි වු හේතු ලෙස, විවිධ රටවල සියදිවි නසා ගත් අය විවිධ අනුපාතයන් වලට අනුව සියදිවි නසා ගත් බවත්, විවිධ හේතු මේ සදහා ඉවහල් වූ බවත් පෙන්වා දෙන ලදී. සමාජ අනුකලන න්යාය මේ අනුව ගොඩ නගා ඇත.
Nature of social problems
ඒ ඒ කාල වල සිටි මිනිසුන් සමාජ ගැටළු විවිධ ලෙස නිර්වචනය කර ඇත. සමාජයට අහිතකර තත්වයන් ඉවත් කිරීම සමාජ ගැටළුවක් තුලින් නිරුපනය වේ. සමාජ ගැටළු තුල විෂයගත පදනමක් ඇත. සමාජයට අයත් මිනිසුන්ගේ තීරණ මත සමාජ ගැටළු නිර්මාණය වේ.
Claims Making
· ගැටළුවකට ලක්වන පුද්ගලයන් ඒ තුල සිට ප්රතිචාර දැක්වීම සිදු වේ. එයට අදාල රජයේ නිලධාරීන්ට දැන්වීම මෙමගින් සිදු වේ.
· මෙහි පළමු පියවර නම් කිසියම් ආකාරයක සිද්ධියක්, මතයක් ලෙස ගොඩ නගා සමාජ ප්රශ්නයක් ලෙස ඇගවීම. පවතින තත්වය පිළිගත නොහැකි තත්වයක් බව ඒත්තු ගැන්වීම. සාමාන්ය පුද්ගලයින් හට මෙම ප්රතිචාර මගින් ඵලදායි බලපෑමක් සාමුහික එකතුවීම තුලින් සිදු කල හැක .
Social problems - Eight Assertions
සමාජ ගැටළු පිළිබද පොදු ලක්ෂණ 8 ක් හදුනාගෙන ඇත.
1. සමාජ ප්රශ්න ඇති වන්නේ සමාජය ක්රියාත්මක වන ආකාරය අනුව වේ.
සමාජ ප්රශ්න පුද්ගලික අඩුපාඩු තුලින් සිදුවීම අඩු අතර , වැඩි වශයෙන් සිදු වන්නේ සමාජ සංසිද්ධියක් ලෙස ක්රියාත්මක වීමය .
2. සමාජයේ සිටින නරක මිනිසුන් නිසා සමාජ ගැටළු ඇතිවීම සිදු වේ. බරපතල අපරාධ අන් අයට හිරිහැරයක් වේ.
3. සමාජ ගැටළු සමාජීය වශයෙන් නිර්මාණය වේ. කිසියම් ගැටළුවක් සමාජ ගැටළුවක් බවට තීරණය කරන්නේ මිනිසුන් විසිනි
4. සමාජ ප්රශ්න පුද්ගලයින් විවිධ ආකාරයට තේරුම් ගනී. සමාජයේ සිටින විවිධ කොටස් සමාජ ප්රශ්න විවිධ ආකාරයට නිර්වචනය කිරීම සිදු වේ.
5. සමාජ ගැටළු නිර්මාණය වීම කාලයෙන් කාලයට වෙනස් ස්වරුපයක් ගනී.
6. සමාජ ගැටළු වලට බලපෑ හේතු ලෙස ඇගයුම් වගේම පොදු වූ විෂය මුලික සාධකද බලපා ඇත.
7. බොහෝ සමාජ ගැටළු වලට විසදුම් ලබා දිය හැකි වුවත් සියලු ප්රශ්න විසදිය නොහැක.
8. බොහෝ සමාජ ප්රශ්න එකිනෙකට සම්බන්ධ වේ. ඒ තුල අන්තර් සම්බන්ධතා ඇත.
Analyzing social problems
1. කෘත්යවාදී විග්රහය - Structural functional approach
2. ගැටුම් ප්රවේශය - Social conflict approach
3. සංකේතාත්මක අන්තර්වාදී ප්රවේශය - Symbolic interaction approach
Structural functional approach
සමාජ ව්යුහය තුල ඇති ආයතන වල ක්රියාකාරිත්වයේ ස්වභාවය අනුව සමාජ ගැටළු නිර්මාණය වේ.
Social conflict approach
· සමාජ ප්රශ්න වලින් තොර සමාජ පද්ධතිය පවත්වා ගැනීමෙන් සමාජය පවත්වා ගත හැක. ඒ අනුව ඉහත න්යායෙන් සමාජ ක්රමය නිර්වචනය වේ. සමාජය තුල ඇති අසමාන පද්ධති නිසා සමාජ ගැටළු ඇති වේ.
· සමාජය කොටස් දෙකකට ඇති / නැති ආකාරයෙන් බෙදේ . මෙමගින් සමාජ ගැටළු ඇති වේ.
· ගැටුම්වාදීන්ට අනුව දුප්පත්කම අපරාධ ඇති කරයි.
· විසදුම් ලෙස විප්ලව කිරීමෙන් සමාජ ගැටළු අවම කරගත හැක.
· සමාජවාදී අර්ථ ක්රමයක් ඇති කිරීමෙන් ඇති /නැති පරතරය පමණක් නොව සුදු / කළු භේදය, පුමිතිරි බව හා වෙනත් සංස්කෘතික සාධක වල බලපෑමද අවම කරගත හැකි බැව් , ගැටුම්වාදී සමාජ විද්යාඥයින් පෙන්වා දී ඇත .
Symbolic interaction approach
· මිනිසුන් පුද්ගලයින් වශයෙන් හැසිරෙන ආකාරය මෙම න්යායෙන් අවබෝධ වේ.
· සමාජය විග්රහ කරනුයේ පුද්ගලයන් අතර සිදුවන අන්තර් ක්රියාවෙනි .
· සමාජ ගැටළු අධ්යනයදී ක්රම දෙකක් යොදා ගැනේ.
I. කුමන ආකාරයට සමාජ ගැටළු පැතිරී ඇත්ද යන්න සෙවීම.
II. කොහොමද සමාජ ගැටළු සමාජ ප්රශ්නයක් ලෙස නිර්වචනය කරන්නේ
· ඉගෙනුම් න්යාය - සමාජ ගැටළු වලට හේතු සමාජ ඉගෙනුම් ක්රියාව මගින් උගෙන ගනී.
· ලේබල්වාදී න්යාය - සමාජ ප්රශ්නයකට මැදිවූ අයකු හංවඩු ගැසීම තුල නැවත වැරදි කිරීමේ හැකියාව ඇතිවීම මගින් වෙනත් වැරදි කිරීමටද මෙම න්යාය බලපා ඇත.


විශ්වාසභංගයක් ගෙන ආ යුත්තේ ආණ්ඩුවට විරුද්ධව නොව විපක්ෂයට විරුද්ධව බව ඇමැති කබීර් හෂීම් මහතා සඳහන් කරයි.
විපක්ෂය තම කාර්යය නිසියාකාරයෙන් ඉටු නොකිරීම සම්බන්ධයෙන් පක්ෂයට විරුද්ධව මෙම විශ්වාසභංගය ගෙන ආ යුතු යැයිද ඔහු කියා සිටියේය.
උත්සවයක් අවසානයේදී මාධ්ය වෙත අදහස් පළ කරමින් ඔහු මෙම අදහස් පල කලේය.
ආණ්ඩුව පෙරළීමට අවස්ථා කිහිපයකදීම විපක්ෂ උත්සාහ කලත් මෙවර බෝම්බය මූලික කරගෙන හෝ ආණ්ඩුව පෙරළා දැමීමට උත්සාහ දරන බවද ඔහු පැවසීය.


උරුවෙල කස්සප මහ රහතන් වහන්සේ මහ පිරිස් ඇති භික්ෂුන් අතුරෙහි අග්රස්ථානය ලැබූ සේක. තම සහෝදර දෙනමගේද පිරිවර සහිතව දහසක පිරිසක් උන් වහන්සේ ල ග ශ්රාවකයයෝ වෙති. කස්සප යනු ගෝත්ර නාමය යි. උරුවෙල් ජනපදයෙහි විසූ හෙයින් උරුවේල කස්සප නමින් ප්රසිද්ධ විය. උරුවේල කස්සප, නදී කස්සප, ගයා කස්සප නමින් ප්රසිද්ධ තුන් බෑයෝත් ඔවුන්ගේ ශ්රාවකයෝත් හැම දෙනාම ජටිල යෝ වෙති.
උරුවෙල කස්සප මහරහතන් වහන්සේ මෙයින් අවුරුදු කල්ප ලක්ෂයකට පූර්වයෙහි ලොව පහළ වූ පදුමුත්තර නම් සර්වඥයන් වහන්සේගේ දවස හංසවතී නම් නුවර කුල ගෙයක ඉපිද වැඩි වියට පැමිණ වාසය කරන අවස්ථාවෙහි දිනක් බුදුරජාණන් වහන්සේන්ගෙන් ධර්මය ඇසීමට විහාරයට ගියහ. ඒ මොහොතෙහි බුදුරජාණන් වහන්සේ එක්තරා භික්ෂුවක මහ පිරිස් ඇති භික්ෂුන් අතුරෙහි අග්රස්ථානයට පත් කරනු දුටු එකී කුලපුත්රයා තමන්ටද අනාගතයෙහි බුදු කෙනෙකුගෙන් එබදු පදවියක් ලබනු කැමතිව සතියක් මුළුල්ලෙහි මහ දන් පවත්වා අවසානයේදී තමාගේ අභිප්රාය බුදුන්ට දැන් විය. බුදුරජාණන් වහන්සේ අනාගතය බලා එම ප්රාර්ථනාව සඵල වනු බව දැක ” කුල පුත්රය, මෙයින් කල්ප ලක්ෂයකට මත්තෙහි ලොව පහළ වන ගෞතමනම් බුදුන් ගේ ශාසනයෙහි දී තොපගේ ප්රාර්ථනාව සිද්ධ වන්නේ ය” යි විවරණ දුන් සේක.


පසුගියදා රූපවාහිනී දේශපාලන සංවාදයකට සහභාගී වූ හිටපු විදේශ නියෝජ්ය අමාත්ය ආචාර්ය හර්ෂ ද සිල්වා මහතා සහ ඒකාබද්ධ විපක්ෂයේ නාමල් රාජපක්ෂ මන්ත්රීවරයා අතර ඇතිවූ සංවාදයක් මේ සටහනට හේතු වෙයි.
නාමල් රාජපක්ෂ මන්ත්රීවරයා තම අදහස් දැක්වීමේදී පළකළ කරුණක් හර්ෂද සිල්වා මන්ත්රීවරයා විසින් යලිත් ප්රශ්න කරන්නට යෑමේදී මේ සිදුවීම දක්නට ලැබුණි.එම අවස්ථාවේදී නාමල් රාජපක්ෂ මන්ත්රීවරයා තමා පැවසූ මුල් ප්රකාශය හිතා මතාම මගහැර ඊට වෙනත් අතකින් සම්බන්ධ නමුත් වෙනත් අදහසක් ප්රකාශ කළේය.
නාමල් මන්ත්රීවරයා ඒ මගහැර යන කොටස පසුව හර්ෂද සිල්වා මහතා විසින් තම ෆේස් බුක් පිටුවට එක් කර තිබුණේ “නොදන්න දේවල් නොකිය ඉන්නවනම් තමයි හොඳ’ වැනි අදහසක් එන වැකියක්ද ඊට එක් කරමිනි. (වීඩියෝව මෙතනින්)
නාමල් මන්ත්රීවරයා එහිදී ප්රකාශ කළේ කුමක්ද යන්න ඔහුගේ වචන වලින්ම අසමු.
“ජිනීවා යෝජනාවේ 2015 31-1 සහ 2017 34-1 L බලන්න, මේ රටේ රණවුරුවන් යුධ අපරාධ කලා යැයි කියලා අපේ රටේ ආණ්ඩුවම පිළිගත්තනේ. අපේ රටේ විදේශ කටයුතු ඇමතිවරයා සහ නිළධාරීන් පිළිගත්තනේ රණවිරුවන් යුධ අපරාධ කළා, ස්ත්රී දූෂණ කළා කියල ඔවතුමාලා ජිනීවා වලදි පිළිගත්තා. ”
හර්ෂ ඇමතිවරයා පෙරළා ප්රකාශ කළේ ආණ්ඩුව එවැනි පිළිගැනීමක් කළේ නම් ඒ බව සඳහන් වන්නේ කොතන්ද යන්න ප්රකාශ කරන ලෙසයි. නාමල් මන්ත්රීවරයා හිර වුනේ මෙතනදීය.
ඔහු මේ අදහස පිළිබඳ දැනගෙන හිටියත් එහි මූලාශ්රය කුමක්ද යන්න පිලිබඳ වැටහීමක නොසිටි බව පැහැදිලි විය. හර්ෂද සිල්වා මහත් ආඩම්බරයෙන් එදින විවාදය තුලදී සහ පසුව තම ෆේස්බුක් ගිණුම හරහාත් ප්රශ්න කර සිටියේ එයයි.
හර්ෂ මන්ත්රීවරයා නැගූ ප්රශ්නයට මීට වසරකට පමණ පෙර යුතුකම සංවාද කවය මගින් සංවිධානය කල “බිල්ලො ඇවිත් ” සම්මන්ත්රණ මාලාවේ සමාරම්භක රැස්වීමේදී විවස්ථා සම්පාදන විෂය පිළිබඳ ප්රාමාණික අධීන බුද්ධිමතෙකු සේ ක්ෂේත්රයේ සහ පිටත බොහෝ දෙනාගේ ගෞරවයට පාත්ර වන ජනාධිපති නීතීඥ මනෝහරද සිල්වා මහතා නිසි පිළිතුරක් ලබා දී තිබිණ.
එහිදී ඔහු මනාව පෙන්වා දෙන්නේ “මානව හිමිකම් කොමිෂමේ හුසේන් කුමාරයාගේ වාර්ථාවේ රණවිරුවන්ට එරෙහිව මේ ස්ත්රී දූෂණ ළමා අපචාර චෝදනා නගා ඇති අතර ආණ්ඩුව එකඟ වූ ජිනීවා යෝජනාවේ ආරම්භයේදීම මේ හුසේන් කුමාරයාගේ වාර්ථාව සාදරයෙන් පිළිගන්නවා යනුවෙන් සඳහන් කිරීමෙන්ම ආණ්ඩුව ඒ වාර්ථාවේ කරුණුද පිළිගැනීම සිදු කර ඇති බවයි.
මේ සම්මත්රණයේදීම අදහස් දැක්වූ ගෙවිඳු කුමාරතුංග මහතාද මේ කරුණ පිළිබඳව පහත අදහස් පළ කළේය.
අප හර්ෂ ද සිල්වා ආචාර්යවරයාට, “නොදන්න දේවල් නොකිය ඉන්නවනම් තමයි හොඳ” කියා නොකියන්නේ ඔහු මේ ව්යාජය කරන්නේ නොදැන නොවේ යැයි අප විස්වාස කරන බැවිනි.
-යටියන ප්රදීප් කුමාර
යුතුකම සංවාද කවය


සමාජ ජාල මාධ්යකරණය හෙවත් පුරවැසි මාධ්යකරණය යනු දියුණු ප්රජාතන්ත්රවාදයක් තුලින් පාලනය වන බුද්ධිමත් ජනතාවට තොරතුරු දන ගැනීමටත් තොරතුරු සන්නිවෙදනයටත් මග පාදන ක්රමවේදයක් ලෙස සරලව හැඳින්විය හැක. ඕනෑම පුරවැසියකුට අවශ්ය පරිදි තම අදහස් නිදහසේ දැක්වීමට ඇති අයිතිය සමාජ ජාල හරහා ශක්තිමත්වී ඇත.
අතීතය මතක ඇති බුද්ධිමත් ශ්රී ලාංකිකයින්ට අතීතයේ පුරවැසියන්ගේ කට වසා දමා තිබු පාලනය හොඳින් මතක ඇති බව සිතමු. එදා පාලන රෙජිමයට අවශ්ය පරිදි මාධ්ය ජාල මෙහෙයවා සමාජ ජාල ක්රියාකාරිකයින් හා වෙබ් මාධ්ය කරුවන් සුදු වැන් වලින් අතුරුදන් කල අයුරු අපට හොඳට මතකය. ඒ අඳුරු යුගය අවසන් කොට 2015 ජනවාරි 8 ලබාගත් ජයග්රහණ තුලින් අදහස් ප්රකාශනයට ඇති අයිතිය තහවුරු වූ බවද අප සැම දනිමු.
නමුත් අවාසනාවට කාරණය නම් අදහස් ප්රකාශ කිරීමේ අයිතිය රටේ අනාගතයට හෝ ජනතාවගේ අනාගතය කෙරෙහි ප්රයෝජනවත් ලෙස භාවිතා කිරීමට අපේ රටේ ජනතාවට මෙතෙක් හැකි වී නැත. අපේ රටේ සාක්ෂරතාවය ඉහල අගයක පැවතුනත් අවාසනාවට කරුණ වන්නේ අපේ මිනිස්සු සමාජ ජාල මාධ්ය හා වෙබ් මාධ්ය ඕපාදුප හා කටකතා පතුරන මාධ්යක් බවට පමණක් පත් කරගෙන තිබීමයි.
අපේ මිනිස්සුන්ට කිසිදු පුවතක සත්ය හෝ අසත්ය පිළිබඳව කිසිම තැකීමක් නැත. කුමක් හෝ බේගලයක් හෝ මඩක් දුටු විගස ලැව් ගින්නක් සේ එය පතුරවාලන්නට සමත් මඩ බලකායක් බවට පත් වීමට තරම් අපේ උන් පහත් තත්වයට පත්ව ඇත. ඇත්ත ඇති සැටියෙන් ඉදිරිපත් කිරීමට වඩා අපේ උන් පොර කන්නේ කුණු රස සහ මඩ රස විඳිමින් එක එකාට විවේචන එල්ල කරමින් ආතල් ගන්නටය. ලෝකයෙන්ම වැඩියෙන්ම SEX සොයන ලංකාවේ ඉන්ටර්නෙට් ලෝලොන්ගෙන් මිට වඩා දෙයක් බලාපොරොත්තු වන්නට යනවානම් එයද මහා මෝඩකමක් බව අප දනිමු.
නමුත් මේ යන විදියට ගියොත් යලි එදා තිබු අඳුරු අතීතයට යාමට වැඩි කල් ගත නොවන බවනම් පෙන්නේනට තිබේ. ලැබූ නිදහස වල්බුරු නිදහස් කරගත් නුගත් ජනතාවක් ලෙස සමාජ ජාලා භාවිතය වෙනුවට බුද්ධිමත් ජනතාවක් ලෙස වගකීමකින් හා වගකීමකින් යුතුව සමාජ ජාලා භාවිතයට මාර්ගයක් සෙවිය යුතුය.
නැතිනම් මේ මෝඩ හරක් ආණ්ඩු විවේචනය, දේශපාලකයින් විවේචනය, ඕපාදුප හා ගොසිප් සමගින් මඩ ගොහොරු ප්රචාරණය ඔස්සේ ඉන් ඉදිරියටම ගොස් ජාතිවාදය ආගම්වාදය පතුරමින් තෙල්දෙණියේ සහ නුවර සිදු වුවාමෙන් රටම ගිනි තබනු ඇත. අන්න එදාට සමාජ ජාල තහනම් වීමටද ඉඩ ඇත. එහි අත්දැකීමද අපට ඇත. ඒ අඳුරු අගාදයට පුරවැසි මාධ්ය ගෙනයනවාද නැද්ද යන තීරණය අප ගතයුතුව ඇත.


ඇවන්ට්ගාඩ් ආරක්ෂක සමාගමේ සභාපති නිශ්ශංක සේනාධිපති මහතාට කෙටි කාලයක් සඳහා ලබාදී තිබේ.
ඒ අනුව කොළඹ ප්රධාන මහේස්ත්රාත් ගිහාන් පිලපිටිය මහතා ඔහුට ලබන මාර්තු මස 2 වැනි දින අධිකරණය හමුවේ පෙනී සිටින ලෙස ද දැනුම් දී ඇත.
කෙටි කාලයක් සඳහා විදෙස් ගත වීම පිළිබඳ තමන්ගේ විරුද්ධත්වයක් නොමැති බවද අපරාධ පරීක්ෂණ දෙපාර්තමේන්තුව අධිකරණයට දැනුම්දී ඇත.
සේනාධිපති මහතා වෙනුවෙන් පෙනී සිටි නීතිඥවරුන් කළ ඉල්ලීමකට අනුව රුපියල් මිලියන 10 බැගින් වූ පුද්ගල ඇප දෙකක් මත ඔහුට විදෙස් ගත වීමට අවසර ලබා දුනි. ව්යාපාරික කටයුත්තක් සඳහා අද සිට ලබන 25 වනදා දක්වා විදෙස් ගත වීමට අවශ්ය බැවින් මෙම අවසර ලබා දී තිබේ.


සහල් පාලන මිල ගැසට්ටුවට මුවාවෙමින් කැකුළු සහල් කිලෝව රුපියල් 110 නංවයි
කැකුළු සහල් සඳහා රජයේ පාලන මිලක් ගැසට් මගින් ප්රකාශයට පත් කර නොමැති නිසා කැකුළු සහල් කිලෝවක මිල රුපියල් 110ක් දක්වා ඉහළ ගොස් තිබේ. අයහපත් කාලගුණයට මුවාවෙමින් නව වසර ඉලක්ක කර මෝල් හිමියන් කැකුළු සහල් මිල ඉහළ දමා ඇත.
රජයේ ස්ථාවර මිල වන සම්බා වී කිලෝවක් රුපියල් 41කටද, නාඩු වී කිලෝවක් රුපියල් 38ක් ලෙස ස්ථාවර මිල නියම කර තිබුණි. ඊට වඩා අඩු මිලට පෞද්ගලික මෝල් හිමියන් විසින් මිලට ගෙන ගබඩා කර තිබූ වී තම්බා සහල් කර රුපියල් 98කට අලෙවි කිරීමට නවතම ගැසට් පත්රයක් නිකුත් කර තිබේ. එනමුත් මෙම ගැසට් පත්රයට කැකුළු සහල් ඇතුළත් නොවීමෙන් එහි මිල ඉහළ දමා තිබේ.
කෙසේ වෙතත් සති දෙක තුනකින් මහ කන්නයේ වී අස්වැන්න නෙළීමේ කටයුතු ආරම්භ වීමත් සමග වෙළෙඳපොළට වී තොග පැමිණෙන නිසා, තීරුබදු සහන ලබාදී සහල් ආනයනය නොකරන ලෙස ගොවීහු රජයෙන් ඉල්ලා සිටිති. ඒ අනුව නාරම්මල, ගල්ගමුව, මහව හා අක්කරෙයිපත්තුව ආදී ප්රදේශවල අස්වැන්න නෙළීම තව සති තුනකින් පමණ ආරම්භ වන බව ගොවීහු පවසති.
පසුගිය කන්න හතරෙ ලැබුණු අස්වැන්න හා පිටරටින් ගෙන්වන සහල් තොගවල ප්රමාණය අනුව රට තුළ ලබන මැයි මාසය වන තෙක් වී තොග ඇති බව සුළු හා මධ්ය පරිමාණ නිෂ්පාදකයන්ගේ සංගමයේ සභාපති මුදිත සේනාධීර පැවසීය.
කෙසේ වෙතත් අප කළ ගවේෂණයකදී හෙළි වූයේ පසුගිය මහ කන්නයේ හා යල කන්නයේ ලැබුණු අස්වැන්න මහා පරිමාණ මෝල් හිමියන් කිහිප දෙනකු විසින් කුලියට ලබාගෙන ඇති වී අලෙවි මණ්ඩලයේ හා වැසී ගිය මෝල් හිමියන්ගේ ගබඩාවල ගබඩා කර ඇති බවයි. එම මෝල් හිමියන් මැදිහත් වී ඉතා අඩු මිලට බැංකු මගින් ණය ලබාදී වී තොග රැස් කර ගබඩා කර ගෙන ඇත. අඩුම තරමේ මෙට්රික් ටොන් ලක්ෂ 14ක පමණ අතිරික්තයක් මෙම ගබඩාවල ඇති බව වාර්තා වේ.
2018/2019 මහ කන්නයේ වී මෙට්රික් ටොන් ලක්ෂ තිස් දහසත් තිස් පන්දහසත් (30000-35000) අතර අස්වැන්නක් සහ 2019 යල කන්නයේ වී මෙට්රික් ටොන් ලක්ෂ පහළොස් දහසක් (15000) පමණ අස්වැන්න සමග වසරේ වී මෙට්රික් ටොන් ලක්ෂ හතළිස් පන්දහසක (45000) අස්වැන්නක් ලැබී ඇත. මාසික සහල් පරිභෝජනය වී මෙට්රික් ටොන් ලක්ෂ 3කි. ඊට අමතරව 2018 වසරේද මේ ආකාරයෙන් අස්වැන්නක් ලැබුණි. එම වසරේ මැයි මාසයේ සතොස පිටරටින් මෙට්රික් ටොන් ලක්ෂ 10ක සහල් තොගයක් ආනයනය කළ අතර පසුගිය අප්රේල් මාසය වන තෙක්ම ඒවා අලෙවි කළේය.
කෙසේ වෙතත් සුළු හා මධ්ය පරිමාණ නිෂ්පාදකයන් එක්ව ශ්රී ලංකා සහල් නිෂ්පාදකයන් සමුපකාර සංගමය මගින් මේ වන විටත් පැරණි මිලට රැස් කර ඇති වී තොග සහල් කර සුදු සම්බා කිලෝ ග්රෑමයක් රුපියල් 85කටත්, සුදු නාඩු රුපියල් 80ක මිලකටත් ශක්ති සහල් නමින් සුපිරි වෙළෙඳසල්වලට යොමු කර තිබේ.
චමින්ද සේනාරත්න


නවසීලන්තයේ ක්රයිස්චර්ච් ආසන්නයේ අද (13) හටගත් භූ කම්පනයෙන් පසු සුනාමි තත්ත්වයක් හටගෙන තිබෙනවා.
එය බලපා ඇත්තේ නවසීලන්තයේ දකුණුදිග ප්රදේශයේ පිහිටි දූපත් ආශි්රත ප්රදේශයටයි.
කෙසේවෙතත් භූ කම්පනයත් සමග එම ප්රදේශයේ ජනතාව වෙත සුනාමි අනතුරු ඇගවීමක් නිකුත් කර තිබුණා.
එබැවින් සුනාමිය ඇති වන බවිට එම ප්රදේශවලින් ජනතාව ඉවත්ව සිටි බවයි විදෙස් මාධ්ය වාර්තා කළේ.
අද ඇති වූ භූ කම්පනයේ ප්රබලත්වය රික්ටර් මාපාංක ඒකක 7.8ක්.


ඉන්දීය මාඕවාදීහු පොලිස් භටයන් දහසයක් මරති
ඉන්දියාවේ මාඕවාදී කැරලිකරුවන් සැඟවී සිට එල්ල කළ ප්රහාරයකින් ඉන්දීය පොලිස් භටයන් දහසය දෙනෙකු මරණයට පත් වූ බව ඉන්දීය පොලිසිය නිවේදනය කළේය.
මෙම ප්රහාරය එල්ල කර ඇත්තේ චතිස්ගාර් ප්රාන්තයේ සුක්මා දිස්ත්රික්කයේ මාර්ග ඉදිකිරීමේ යෙදී සිටි සේවකයන්ට ආරක්ෂාව සැපයීම සඳහා මුර සංචාරයේ යෙදී සිටි පොලිස් භට පිරිසකටයි.
ප්රහාරයට ගොදුරු වීමෙන් පොලිස් භටයන් විසි පස් දෙනෙකුට පමණ තුවාල සිදු වී ඇති බවද වාර්තා විය.
කැරලිකරුවන්ට තුවාල සිදුවී ඇත්ද යන්න තවමත් සනාත වී නැත.
චතිස්ගාර් ප්රාන්තය මාඕවාදීන්ගේ බල කොටුවක් වන අතර ඔවුන් කියා සිටින්නේ දිළිඳු ජනතාවගේ අයිතීන් වෙනුවෙන් සටන් වදින බවයි.
මාඕවාදී කැරැල්ල ඉන්දියාවේ අභ්යන්තර ආරක්ෂාවට පවතින දරුණුතම තර්ජනය ලෙස සැලකෙයි.
පසුගිය මැයි මාසයේ දී මාඕවාදීන් එල්ල කළ ප්රහාරයකින් ජ්යෙෂ්ඨ ප්රාන්ත දේශපාලනඥයන් ඇතුළු විසි හත් දෙනෙකු මරණයට පත් විය.
මාඕවාදී කැරැල්ල ඉන්දියාවේ ආරම්භ වුයේ 1960 දී බටහිර බෙන්ගාල ප්රාන්තයේදී.


බැදීම් / bond
බැදීම යන වචනයේ තේරුම පමණක් සැලකූ විට එය එක් විමක් ලෙස පෙනෙන්නට පිළිවන මා දකින පරිදි බැදීමක් යනු එකිනෙකා අතර මනා අවබෝධයකින් යුතුව දැඩිව ඈති කර ගන්නා සම්බන්ධතාවයක්වේ. දෙදෙනෙක් හමු වී කථා කර පලියට ඔවුනොවුන් අතර බැදීමක් ඈති නොවේ. මිතුරු කමද බැදීමක් ලෙස හැදින්විමට හැක. එසේ කළ හැක්කේ හුදෙක් වචනයේ අරුත පමණක් හුවා දැක්වීම මගින්ය; උදාහරනයක් ලෙස අප පාසලේ මිතුරෙකු හෝ මිතුරියකු මිය ගිය විට දැනෙන වේදනාව සහ අප පෙම්වතා පෙම්වතිය සහෝදරයකු අහිමි වූ විට දැනෙන වේදනාව අතර මහා වෙනසක් ඈත. මේ අවස්ථා දෙක තුලම පවතින්නේ බැදීමක් නම් ඈයි දෙවිදිහකට අපි ඒ වේදනාව අත් විදින්නෙ. ඒකට මම දකින හේතුව නම් සම්බන්ධකම් සහ බැදීම් අතර ඈති වෙනසය. බැදීම යන වචනයතුල පිටතට පෙනෙන අරුතට වඩා ගැඹුරක් අප දැකිය යුතුය ඊට හොදම උදාහරනය නම් බෝසතානන්වහන්සේට පුත් කුමරෙකු ඉපදුන අවස්ථාවේ බැම්මක් (බාධකයක්/බැදීමක්) ඈතිවුනා යයි ප්රකාශ කරයි.නමුත් කුඩාකල සිට තම හොදම මිතුරා වූ චන්න නම් ඈමති බාධකයක්/බැම්මක් නොවුනි. සියලු සම්බන්ධකම් බැදීමක් ලෙස සැලකිය නොහැකි වන්නේ ඒ නිසාවෙනි
දෙදෙනෙක් හමුවූ මුල් අවස්ථාවේ දෙදෙනා අතර හදුනාගැනීමක් සිදුවේ එනම් මූලික පොදු කරුනු දෙදෙනා අතර හුවමාරු වේ මේ අවස්ථාවේ ඔවුනොවුන් අතර කිසිදු බැදීමක් ඈතිනොවේ එය අප තාවකාලික මතකයේ තබා ගන්නා එක් සිදුවීමක් පමණි මෙසේ කලක් ගත වෙත්ම එය මිතුරුකමක් බවට පත්වේ මේ අවස්ථාවේදි යටිහිතට තරමක්දුරට අනෙක් පුද්ගලයා ගැන මතකයේ තබා ගනී මිතුරුකම නැති වුවද හිතට දරුණු වේදනාවක් නොදැනෙන්නේ එහෙයිනි.
මිතුරුකම මුහුකුරා යත්ම බැදීම් ඈතිවන්නා වූ මුල් අවධියට පිවිසේ එකිනෙකා ජීවිතයේ කොටසක් බවට පත්වේ.ඔවුනොවුන් නැතිව බැරිය මෙසේ ආරම්භවන සම්බන්ධය මෙතැන්සිට බැදීමක් ලෙස නම්කළ හැක එනම් සහෝදරයන් අතර පෙම්වතුන්/වතියන් අතර දරු දෙමාපිය එවන් වූ සම්බන්ධකම් බැදීමක් ලෙස හැදින්වේ.
බැදීමක් ඈතිවූ දෙදෙනෙකු අතර බොහෝවිට රහස් නොපවතී එකිනෙකා නැතිව බැරිවේ. සිදුවන සුලු ක්රියාවකින් වුවද සිත් තැවුල් ඈතිවේ. හැම මිතුරෙකුම හෝ මිතුරියකම අතර බැදීමක් නැතැයි මා පැවසුවේ එහෙයිනි,
බැදීම් වැඩිවු ජිවිතයක බාධා ද වැඩිවේ මක්නිසාද යත් බැදීම් අතර සිදුවන සුලු වරදකින් වුව මහා වේදනාවක් ගෙන දෙන නිසාවෙනි. අඩුවූ බැදීම් සහ වැඩි පුර මිතුදමි පවත්වාගෙන යාමෙන් නිතරම සතුටෙන් ජීවත් වීමට හැකියැයි මම විශ්වාස කරමි.
තනිකම/හුදකලාව
වචනදෙක ඈසූපමණින් පුංචි කාමරයක්තුල තනිවූ පුද්ගලයකු සිහියට නැගෙයි. ඒ වචනයේ අරුත පමණක් අප සලකන නිසාවෙනි. තනිකම දැනෙන්නට තනි විය යුතුමනැත.ඊට හොදම උදාහරනය නම් එක් දිනක මා මගේ පෙම්වතිය(ඉස්සර හොදේ)සමග සිටින මොහොතක මට රාජකාරී දුරකථන ඈමතුමක් ලැබිණි. එය තරමක් දීර්ඝ වූ අතර මා අසල සිටි ඈය හඩන්නට විය හේතුව විමසූ අවස්ථාවේ කියා සිටියේ මා කථා නොකල නිසා ඈයට තනිකමක් දැනුන බවය. මා සිතින් සහ ගතින් ඈය අසල සිටියද ඈට තනිකමක් දැනුනේ අවට කවුරුත් නැති නිසාද?? නැත, තනිකම යනු අප සිතට නැගෙනා වූ අදහස ප්රකාශ කිරීමට කිසිවෙකු නොසිටීම හේතුවෙන් ඈති වන්නා වූ සිතුවිල්ලකි. තනිකමතුලින් නිර්මානබිහිවන්නේ එබැවිනි. මන්ද යත් ඒවා අසා සිටීමට කවුරුන් හෝ සිටියේ නම් කිසි දිනක එවන් වූ නිර්මාන සමාජයතුල වීදි බසින්නේ නොමැති බැවිනි.
ආදරය නැතිවූ පමණින් තනිකම ඈති නොවේ. ආදරය විදින අවස්ථා වලදී පවා තනිකම හිතට නැගේ. අප වචනයේ අරුත පමණක් සැලකිල්ලට ගන්නා නිසා සමාජය වැරදි අයුරින් මෙවැනි දේ අර්ථ දක්වා ඈතැයි මට සිතේ.මම දකින පරිදි තනිකම/හුදකලාව ජිවිතයට තිබිය යුතුමය. සමාජය දෙස නිවරදිව දැකිය හැක්කේ මේ සිතුවිල්ල තුලිනි. අපට තනිකමක් නොදැනෙනතාක් කිසිම මිනිසෙකු තම ජීවිතයේ ඈති අගය වටහා නොගනී
(මේ සියලුකරුණු මගේ අදහසක් පමණි වැරදි ඈතොත් පෙන්නාදෙන මෙන් ඉල්ලා සිටිමි )


- Aluthsl වෙබ් අඩවිය පිළිබඳව ඔබගේ අදහස් අප වෙත එවන්න.
ශ්රී ලංකාවේ අන්තර්ජාල දැන්වීම්කරණයේ අඩුම මිල ගණන් යටතේ ඔබගේ දැන්වීමත් පළ කරගන්න දැන්ම අප හා එක්වන්න. දැන්වීම් ප්රමාණය සහ කාල වකවානු වලට අදාළ මිළ ගණන්
ඔබගේ මෘදුකාංග සහ ඇප්ස් ඇතුලත් ලිපි පලකිරීමට අවශ්ය නම් සිංහල යුනිකෝඩ් ෆොන්ට් බාවිතා කර හෝ goole input බාවිතයෙන් අමුණා එවන්න. වෙනත් යමක් දැනගැනීමට හෝ අප වෙත එවීමට අවශ්ය නම් firstname.lastname@example.org වෙත ඊමේල් පණිවිඩයක් හෝ පහත දුරකථන අංක වෙත අමතන්න.
Dilan :- 0757811959


ඔයා පොත් කියවන කෙනෙක් නම් ඔයාට Robert Langdon පොත් සෙට් එක මිස් වෙන්න විදියක් නෑ. Dan Brown ලියපු මේ පොත් ටික මේ වෙද්දි භාෂා පනහකට වඩා පරිවර්තන වෙලා ලොව පුරා පාඨකයන් අතර අතිශය ජනප්රියට පත්වෙලා තියෙනව. තාම මේ පොත් කියවල නැති අය ඉන්නව නම් කියවන්න ගන්න. පොත් ඔක්කොගෙම සිංහල පරිවර්තන තියෙනව.
01. Angels & Demons (2000)
භූතාවේෂය
02. The Da Vinci Code (2003)
ඩා වින්චි කේතය
03. The Lost Symbol (2009)
සැඟවුණු සංකේතය
04. Inferno (2013)
නිරය
05. Origin (2017)
සම්භවය
මේ පොත් වල තුන්වෙනි පොත වෙන The Lost Symbol එකෙන් හැදෙන අලුත්ම ටීවි සීරීස් එකෙ පළවෙනි එපිසෝඩ් එක තමයි මේ අද අරගෙන ආවේ. පළවෙනි සීසන් එකට ඔක්කොම එපි 10 යි. මේ වෙනකොට IMDB දර්ශකයේ 7.1ක අගයක් ගන්න සමත් වෙලා තියෙනවා. ප්රධාන නලු නිළියන් විදිහට Ashley Zukerman, Eddie Izzard සහ Valorie Curry යන අය රංගනයෙන් දායක වෙලා තියෙනවා. ඉතින් මේ කතාව Dan Brown ගේ පොත් ආශ්රයෙන් නිපදවුන චිත්රපට සියල්ලටම වඩා අති සුපිරියක් කියල තමයි මුල් එපිසෝඩ් දෙක බලපු අය නම් කියල තියෙන්නෙ..
මේ පොත් වලින් Movie Trilogy එකකුත් හැදෙනව. බලපු නැති අය ඉන්නව නම් බලන්න. කතාවෙ ප්රධාන චරිතෙ වෙන Robert Langdon ට රංගනයෙන් දායක වෙන්නෙ Tom Hanks. එහෙනම් ඊළඟ කොටසින් ඉක්මණින්ම හමුවෙමු.. ජයවේවා! කමෙන්ට් එකකුත් දාගෙනම යන්න!
වැඩිදුර දැනුමට!
ලංකාවේ කතෝලික බිශොප් සබාවේ ඉල්ලීම උඩ එකල ජනාධිපති ලංකාවෙ පෙන්නන එක තහනම් කරපු 2006 ආපු ටොම් හෑන්ක්ස් හිටපු ඩා වින්චි කෝඩ් ෆිල්ම් (The Da Vinci Code) එක එහෙම ඔයා බලලා තියෙද? බලලා තියෙනවා නම් මේක අම්මෝර් // වෙන්නෙ නෑ ඔයාට… මං දන්න විදියට ලංකාවෙ ඒ ෆිලුම බලලා නෑ ගොඩක් අය… ඉතින් කුපිරිම ආතල් එකක් ගන්න පුලුවන් මේ කියන්ඩ යන සීරීස් එකෙන් ඔයාලට… අරක බලලා තිබ්බත් කමන්නෑ අනිවාර්යයෙන් මේක බලන්ඩ…
|(The Da Vinci Code ෆිලුම)|
රූපවාහිනියෙ ගිය මැක්ගයිවර් බලලා තියෙනවා නේද? 100%ක්ම නැතත් මේකෙ ඩෑල් එක ඒ වගේ පොරක්. අමු වැඩ්ඩෙක්, ඇවිදින මොළයක්. පොර මහාචාර්ය කෙනෙක්. බුවා ඇවිල්ලා මාර දැනුමත් තියෙන පොරක්. පසල් එහෙම විසඳනවා සං සං ගාලා… ආයෙ ඉතින් #ඝැම්මක් තමයි… සංකේත චිත්ර පරණ සංස්කෘතික දේවල්, ලතින් වගේ භාශාවල් එහෙම වගේ ලෝකෙ වටේම දැනුම පාවිච්චි කරලා එහෙම කරන්නෙ… හෙනම ආසයි බලන් ඉන්ඩ… ඩෑල් ඒකගෙ නම රොබට් ලැන්ග්ඩන්.
|(මේ සීරීස් එකේ ඩෑල් එක, රොබට් ලැන්ග්ඩන්)|
මේ ලොස්ට් සිම්බල් සීරීස් එක, ආයෙ උඩ කීව ඩාවින්චි කෝඩ් එක එහෙම කුපිරිම නවල් සීරීස් එකකින් තමයි හැදිලා තියෙන්නෙ. පොත් වල නමින්මයි ෆිල්ම් ටිකයි සීරීස් එකයි ඇවිත් තියෙන්නෙ. ටොම් හෑන්ක්ස් මේ රොබට් ලැන්ග්ඩන් චරිතෙ ෆිල්ම් තුනකද කොහෙද කරා මට මතක විදියට. පොරට වයසයිනෙ. මේ මං කියන සීරීස් එකේ ඉන්නෙ රොබට් ලැන්ග්ඩන්ගෙ තරුන කාලෙ චරිතෙ, ඩාවින්චි කෝඩ් එකෙත් ඉන්නෙ මේ චරිතෙමයි කියලා කිව්වනෙ මං, ඩාවින්චි කෝඩ් ෆිල්ම් එකේ සීන් වලට කලින් වෙන සීන් එකක් මේක… කුපිරිම නළුවෙක් ඉන්නෙ චරිතෙටත්… මතකද නෙට්ෆ්ලික්ස් එකෙන් ආපු කුපිරිම ෆියර් ස්ට්රීට් ෆිල්ම් ට්රිලොජියෙ පොලිස් ඩෑ එක, නික්? අන්න එයා ඉන්නෙ… නම ඈශ්ලි සකර්මන්…
|(ඈශ්ලි ෆියර් ස්ට්රීට් එකේ)|
මොකක්ද එතකොට මේ කතාවෙ වෙන්නෙ? වෙන දේටත් වඩා වෙන විදියකට මේක කියන්නම්, අපිට ඉන්නෙ අපි හැමෝම ආස චරිතයක්, එයා වගේ වෙන්ඩ ඕනි එහෙම කියලා හිතෙන නළුවෙක් ගායකයෙක් ලේකිකාවක් වගේ කවුරුහරි, එයා ජනප්රිය කෙනෙක් නොවෙන ඔයාට උගන්නන ගුරුවරයෙක් නැත්තං හොඳ සක්සස් උන නෑදෑ වෙන කෙනෙක් වෙන්ඩ පුලුවන්… ඔයා හරි ආසයි එයා එක්ක කතා බහ කරන්ඩ එහෙම, එයාගෙන් අලුත් දේවල් ඉගෙන ගන්න එහෙම… ආන් එහෙම කෙනෙක් ඉන්නවා අපේ කතා නායක රොබට් ලැන්ග්ඩන්ටත්… ආන් එයාගෙන් රොබට්ට කෝල් එකක් එනවා… ඔතනින් පටන් අරන් කෙනෙක්ගෙ ජීවිතයක් ඇපයට අරන් කෙනෙක් රොබට්ට තර්ජනය කරනවා යමක් හොයන්ඩ කියලා පොරගෙ ඔය කිව්ව පසල් එහෙම විසඳන්න තියෙන දැනුමෙන්, ඕන් ඕක හොයන් යන කුපිරිම ගමන තමයි මේකෙ තියෙන්නෙ…
|(කුපිරිම පසල් එකක් මෙතත් විසඳන්නෙ, බල්න්ඩකො ඔයාලා)|
එක එපිසෝඩ් එකක් බලන්ඩ, ඔයා නොකා නොබී මේක බලන්නෙ, ඒ තරං ත්රිලර් සීරීස් එක. වෙන්නෙ මොකක්ද කියලා බලනකන් ඉවසිල්ලක් නෑ… ඔයා ඒ එපිසෝඩ් එක ඉවර කරන්නෙ මට පිං දිදී… ඒ තරං ආතල් සීරීස් එක… ඕනි කෙනෙක්ට රෙකමන්ඩ් කරන්න පුලුවන් බය නැතුව මේ සීරීස් එක… ඉතින් හෑලිම නැතුව අපේ ඩෑල් එක, රොබට් ලැන්ග්ඩන් බොසා මේ ලෝකෙට ආපු නවල් සීරීස් එක ගැන විස්තරයක් පහලින් දාන්නම්…
භාශා 57කට පරිවර්තනය උන, 2012 වෙනකොට පොත් මිලියන 200කට එහා විකිනුන පොත් සීරීස් එකක් ලිව්ව ඩයල් එකක් තමයි මේ රොබට් ලැන්ග්ඩන් කියන්නෙ චරිතෙ නිර්මාණය කරන්නෙ. රොබට් ලැන්ග්ඩන් නිකන් ශර්ලොක් හෝම්ස් වගේ කියලා හිතන්නකො… මේ රොබට් ලැන්ග්ඩන් චරිතෙ නිර්මාණය කරන්නෙ ඩෑන් බ්රවුන් මහත්තයා, සුපිරිම තිලර් නවල් ලිව්ව පොරක් තමයි මෙයා… අපි බලන සීරීස් එකේ නමත් “ඩෑන් බ්රවුන්ස් ද ලොස්ට් සිම්බල් (Dan Brown’s The Lost Symbol)” එනිවේ මේක එන්නෙ පීකොක් ස්ට්රීමින් සර්විස් එකෙන්… පීකොක් ඔරිජිනල් බලලා නෑනෙ ගොඩක් අය… ඔන්න චාන්ස් එක…
|(පොත් ලීව ඩෑන් බ්රවුන් මහත්තයා)|
මේකෙ කුපිරිම ප්ලොට් ට්විස්ට් එකක් එක්ක කුපිරිම හතුරෙක් ඉන්නවා… නම මලාඛ් මිනිහත් මරු ඩෑල් එක… මේ ඉන්නෙ…
ඉතින් සීරීස් එක ගැම්මට බලන්ඩ IMDb නම් 6.6ක් තියෙන්නෙ. එව්වා අදාල නෑ සුපිරියටම 8ක් වගේ දෙන්ඩ පුලුවන් මට නම්. ඒ තරං ආතල් සීරීස් එක… ඩාවින්චි කෝඩ් ඔලුවෙ තියන් බැලුවොත් නම් කොහොමද දන්නෑ ඉතින්. තනි සීරීස් එකක් විදියට ඔලුවට දාගෙන බලන්ඩ මේක… ඔයා ජීවිතේ බලමු සුපිරිම ත්රිලර් සීරීස් එකක් වෙයි… …
ඉතින් ආයෙ ආයෙ කියන්නෙ ඝැම්මට බලලා දාන්ඩ… දෙවෙනි සීසන් එහෙකුත් එයි අනිවාර්යයෙන්…


හමුදාව නොදැන අතුරුදහන් වෙන්න බෑ - ලලිත්ගේ පියා
2013 දෙසැම්බර් 10 අවසාන වරට යාවත්කාලීන කළේ 16:21 GMT
ශ්රී ලංකා ආරක්ෂක හමුදාවල අනු දැනුමක් නොමැතිව යාපනයේදී සිය පුතා පැහැර ගැනීම සිදු විය නොහැකි බව අතුරුදහන්වූ ලලිත් වීරරාජ්ගේ පියා, ආරුමුගම් වීරරාජ් පවසයි.
සිය පුතා අතුරුදහන්වීමට පෙරාතුවද හමුදාවෙන් ඔහුට හිරිහැර සිදු වූ බවත් ඔහුගේ පියා පැවසීය.
ඔහු ඒ බව කියා සිටියේ, ලලිත් කුමාර් වීරරාජ් සහ කුගන් මුරුගානන්දන් මානව හිමිකම් ක්රියාධරයන් අතුරුදහන් වී දෙවසරක් පිරීම නිමිත්තෙන් සහ ලෝක මානව හිමිකම් දිනය සැමරීම් වස් පෙරටුගාමී සමාජවාදී පක්ෂය විසින් කොළඹ කොටුවේ දුම්රිය ස්ථානය ඉදිරිපිට දියත් කරනු ලැබ තිබූ විරෝධතාවයකදී බීබීසී සංදේශය සමඟ අදහස් දක්වමින්.
අතුරුදහන් කළ ලලිත් සහ කුගන් වහා නිදහස් කරන ලෙසත් රට පුරා සිදුවන පැහැර ගැනීම්, අතුරුදහන් කිරීම් ඇතුළු ප්රජාතන්ත්ර විරෝධී ක්රියාවන් වහා නතර කරන ලෙසත් උද්ඝෝෂකයෝ රජයට බල කොට සිටියහ.
යතුරු පැදිය
ලලිත් සහ කුගන් අතුරුදහන් වූයේ 2011 වසරේ මානව හිමිකම් දිනය වෙනුවෙන් යාපනයේ මාධ්ය හමුවක් සංවිධානය කරමින් සිටියදී.
පසුව ඔවුන් ගමන් ගත් යතුරු පැදිය කෝපායි පොලිසියේ තිබී හමුවීම විශේෂත්වයක්.
උද්ඝෝෂණයේදී සංදේශය සමඟ අදහස් දැක්වූ පෙරටුගාමී සමාජවාදී පක්ෂයේ ප්රචාරක ලේකම් පුබුදු ජාගොඩ ඔවුන්ගේ අතුරුදහන් වීමට සම්බන්ධ බවට ආණ්ඩුවට චෝදනා කළේය.
ලලිත් කුගන් පැහැරගැනීම සම්බන්ධයෙන් තවමත් පරීක්ෂණ පැවැත්වෙන අතර කිසිදු සැකකරුවකු අත් අඩංගුවට ගෙන නොමැති බවයි, ඒ පිළිබඳව කළ විමසීමකදී පොලිස් මාධ්ය ප්රකාශක ජ්යෙෂ්ඨ පොලිස් අධිකාරී අජිත් රෝහණ සංදේශයට කියා සිටියේ.
ලලිත් හා කුගන් ආරක්ෂක අංශ මගින් රඳවා ගෙන සිටින බවට පෙරටුගාමී සමාජවාදී පක්ෂය කරන චෝදනාව පොලිස් මාධ්ය ප්රකාශකවරයා තරයේ ප්රතික්ෂේප කළේය.


20 අවුරුදු තරුණයෙක් වන ලුවිස් ෆෙරේඩා නිරුවත්ව සිංහ ගුහාවකට පැන තම සිය දිවි නසා ගැනීමට තැත් කරනු ලැබුවා. සැන්ටියාගෝ නම් සත්ව උද්යානයට සමාන්ය ලෙස ඇතුළු වු මෙම මිනිසා එහි ටිකට් පතක් රැගෙන මෙම ක්රියාව සිදුකර ඇත. මෙම සත්ව උද්යාන පාලකයින් පවසන අන්දමට මෙම සිදුවීම සිදුවු වේලාව ජනයා බහුලව ගැවසෙන වේලාවක් වන අතර මොහු හදිසියේම මෙම සිංහයින් සිටින කූඩුවට පැන සිංහයින්ව පොළඹවීමෙන් අන්තුරුව සිංහයින් දෙදෙනෙකු විසින් මොහුව බරපතල ලෙස තුවාල කිරිමට පෙළඹි තිබෙනවා. මෙහිඳි මුලින් වතුර ඉස එයින් මෙය නැවතිමට නොහැකි නිසා අවසානයේ මෙම සිංහයින්ට වෙඩි තබා මොහුව රෝහල් ගත කිරීමට පියවර ගෙන තිබෙනවා. මෙය එවේලේ මෙම සත්ව උද්යානය නැරඹීමට ආ ළමුන්ද භීතියට පත් කර තිබෙනවා.
කෙසේ වුවද උද්යාන බලධාරීන් මෙසේ පැවසුවත් එතැන සිටි සාක්ෂිකාරියක වන සින්තියා පවසන පරිදි නම් මේ අවස්ථාවේ උද්යාන බලධාරීන් හැසිරී ඇත්තේ ඉතා උදාසීන ආකාරයකටයි. ඔවුන් යුහුසුළුව ක්රියා කරා නම් මොහුට ඇතිවි ඇති බරපතල හානි යම් තරමින් හෝ අවම කර ගත හැකිව තිබු බව ඇගේ මතයයි.ඔහුගේ ඉවත ලු ඇඳුම් හී ඔහු තම සියදිවි හානි කරගැනීමට කිසිදු හේතුවක් පවසා නොතිබීමද තවත් එක් කරුණකි. කෙසේ වුවද ඔහුගේ හිස හා ශ්රෝණි ප්රදේශයට තුවාල වි ඇති අතර ජිවිත අවදානම්ක් නම් නැත. කෙසේ වුවද මෙය පුදුමාකාර සිද්ධියකි.


බුලත්සිංහල පාහියන් ලෙනෙන් හමුවී ඇති මානව ඇටසැකිල්ල අවුරුදු 37,000 ක් පමණ පැරණි මානව ඇටසැකිල්ලක් බව පාංශු ස්ථර පරීක්ෂාවෙන් පැහැදිලි වී ඇතැයි පුරාවිද්යාඥ ආචාර්ය ශිරාන් දැරණියගල මහතා තහවුරුකරයි.
එම කැණිම් කරන ලද ස්ථානයේදී ඊයේ (19) මේ බව කී ඒ මහතා සැකිල්ල පිළිබඳ ඉදිරි පරීක්ෂණ කටයුතු සඳහා විදේශ පරීක්ෂකයින්ගේ සහ නවීන තාක්ෂණ භාවිතයෙන් කළ යුතු බව ද කීය. මේ අනුව මෙම සැකිල්ල දකුණු ආසියාවේ පැරණිම මානව සැකිල්ල විය හැකි බව ද හෙතෙම සඳහන් කර ඇත.
මෙම සැකිල්ල එම ස්ථානයෙන් ඉවත් කිරීමට නොහැකි තත්ත්වයෙන් පවතින නිසා විදේශ විශේෂඥයින්ගේ සහාය ලබාගත යුතු බව ද සැකිල්ලේ ආරක්ෂාව පතා මහජන ප්රදර්ශනයෙන් ඉවත් කොට එය නැවත වසා දැමීමට තීරණ කර ඇති බව ද හෙතෙම පවසා තිබේ.


නේපාලයේ ‘කත්මන්ඩු’ නුවරදී පැවැති 13 වැනි සාග් ක්රීඩා උළෙලේ ශ්රී ලංකා පදක්කම්ලාභීන් අගයමින් ඔවුන්ට මුදල් ත්යාග ප්රදානය කිරීම පසුගිය 14 වැනි දින රාත්රියේ කොළඹ නෙළුම් පොකුණ මහින්ද රාජපක්ෂ රඟහලේදී සිදු කෙරුණි.
එහිදී රන්, රිදී හා ලෝකඩ පදක්කම් දිනූ ක්රීඩක ක්රීඩිකාවන් ඇතුළුව ඔවුන්ගේ පෞද්ගලික පුහුණුකරුවන් සඳහා රුපියල් මිලියන නවයකට ආසන්න මුදලක් ප්රදානය කරනු ලැබීය.
ශ්රී ලංකාව 13 වැනි සාග් ක්රීඩා උළෙලේදී දිනාගත් මුළු පදක්කම් ගණන 251ක් වූ අතර එහිදී රන් පදක්කම් 40ක් හිමිකර ගැනීමට ද සමත්විය.
එම සෑම පදක්කම්ලාභියකුටම රුපියල් ලක්ෂ තුනේ සිට මුදල් ත්යාග ප්රදානය කෙරුණි.
එම අවස්ථාවට ප්රධාන ආරාධිතයා ලෙස අගමැති මහින්ද රාජපක්ෂ මහතා සහභාගි විය. එහිදී පිහිනුම් ක්රීඩාවෙන් ශ්රී ලංකාවට රන් පදක්කම් හතරක් දිනා දුන් මැතිව් අබේසිංහ වෙනුවෙන් ඔහුගේ පියා වන ප්රවීණ පිහිනුම් පුහුණුකරු මනෝජ් අබේසිංහ මහතා අගමැති මහින්ද රාජපක්ෂ මහතාගෙන් මුදල් ත්යාගය බාරගත්තේය. මලල ක්රීඩා රන් පදක්කම්ලාභීන් වන ඉඳුනිල් හේරත් (මීටර 800 - පිරිමි), ඔමායා උදයාංගනි (මීටර 4x400 - කාන්තා) විනෝජ් සුරංජන (මීටර 100x4 - පිරිමි) රිදී පදක්කම්ලාභිණි ගයන්තිකා අබේරත්න (මීටර 800 - කාන්තා) පිහිනුම් සහය ඉසව් රන් පදක්කම්ලාභි අකලංක පීරිස් උත්සවයේ ප්රධාන ආරාධිතයා වූ අග්රාමාත්ය මහින්ද රාජපක්ෂ මහතා අතින් මුදල් තිළිණ ලබාගත්නා ලදී.
මෙම අවස්ථාවට ක්රීඩා ඇමැති ඩලස් අලහප්පෙරුම මහතාද සහභාගි විය.
ඉඳුනිල් හේරත්
ඔමායා උදයාංගනි
විනෝජ් සුරංජය ද සිල්වා
ගයන්තිකා අබේරත්න
අකලංක පීරිස්
අමාෂා ද සිල්වා
දුලක්ෂි වීරසිංහ
හෂිනි බාලසූරිය
රාජිත රාජකරුණා
ලක්මාල් ගුණරත්න
සෙනිර ගුණරත්න
චානක සංදීප්
සදීපා හෙන්ඩර්සන්
කෞෂල්යා මධුෂානි
(ඡායාරූප - ළහිරු හර්ෂණ)
ඔබේ අදහස් එවන්න.ඔබේ අදහස් සිංහලෙන්, ඉංග්රීසියෙන් හෝ සිංහල ශබ්ද ඉංග්රීසි අකුරෙන් ලියා එවන්න.


Category Archives: බුදු හිමි
මනොපුබ්බංගමා ධම්මා-මනොසෙට්ඨා මනොමයා
(සෑම දෙයකටම සිත මුල් වේ)
මනසා චේ පදුට්ඨේන-භාසති වා කරොති වා
(සිත නරක් කරගෙන කරන ක්රියාවන් නිසා…)
තතෝ නං දුක්ඛමංවේති-චක්කං ව වහතො පදං
(කරත්තෙ බැඳි ගොනා පස්සෙන් එන රෝදය වගේ දුක් විපාක ඔහු පසුපස ලුහු බදී.)
(ධම්ම පදය, යමක වග්ගය 1:1)
බුදු දහමට අනුව කර්මය යනු මනුෂ්යයා විසින් සිදු කරන හොඳ හෝ නරක ක්රියාවන් වේ.හොඳ ක්රියා කිරීමෙන් යහ පල මෙන්ම නරක ක්රියාවන්ගෙන් අසුභ පලද මනුෂ්යයා විසින් ලබා ගනී.කර්මය පිලිබඳ ව ධම්ම පදයේ යමක වග්ගයේ 1 : 1 මගින් ඉහත පරිදි විස්තර වේ.කර්මය වනාහි සෑම පුද්ගලයෙකුටම පොදු ධර්මතාවයකි.ඔහුගේ හෝ ඇයගේ කර්ම ඵලය කුමන දහමක් ඇදහුවද කුමන ජන වර්ගයක ජන්මය ලැබුවද යන්න මත තීරණය නොවේ.එය තීරණය වන්නේ ඔහු හෝ ඇය කරන යහපත් හා අයහපත් ක්රියාකාරකම් විසිනි.
අපි මුලින්ම කර්මය ගැන ටිකක් ගැඹුරින් කල්පනා කරමු.ඕනෑම කර්මයක් සඳහා මුල් වන්නේ තමාගේ සිතයි.සිත හෙවත් චිත්තය යන්න අප සංසාරයේ කොතරම් දුර ගමන් කරනවාද යන්න තීරණය කරන සාධකයක් ලෙසට දැක්විය හැක.සිත මුල් කරගෙන කරන ඕනෑම ක්රියාකාරකමක් කර්මයක් ලෙසට විග්රහ කල හැක.යහපත් සිතින් කරන කි්රයා කුසල ගණයටත් අයහපත් සිතින් කරන ක්රියා අකුසල ගණයටත් වැටේ. තම තමන් සිදුකරන යහපත් හෝ අයහපත් ක්රියාවන්ගේ විපාක විඳීමේ වගකීම පැවරෙනුයේ තමාටමය. එය වෙනත් අයෙකුට පැවැරිය නොහැකියි. ‘ දුක්ඛෝ පාපස්ස උච්චයෝ’ යනුවෙන් බෞද්ධ දර්ශනයේ සඳහන් වන්නේ වැරැදි කළොත් ඒ වැරැද්ද නිරන්තරයෙන් තමන් විසින් විඳවිය යුතු බවයි.
ඇතැම් කර්මයන්ගේ විපාක මේ ජීවිතයේදීම ලැබෙනු ඇත. ඒවා හඳුන්වන්නේ දිට්ඨධම්ම වේදනීය කර්ම ලෙසයි. සමහර කර්මයන්ගේ විපාක ඊළඟ භවය තුළ විපාක ලෙස ලැබෙන අතර ඇතැම් කර්ම විපාක සසර කුමන ආත්මභවයකදී හෝ විඳීමට පුද්ගලයාට සිදුවෙයි. ‘තතොනං දුක්ඛමන්වේති චක්කංව වහතො පදං’ යනුවෙන් ධම්මපද පාලියේ පළමු ගාථාවෙන් පෙන්වා දෙනු ලබන්නේ පුද්ගලයා සිදුකරන අයහපත් කර්මවල දුක්ඛ විපාක ගැලබැඳි ගොනා පසුපස ඇදෙන කරත්ත රෝදය මෙන් තමා පසුපස පැමිණෙන බවයි.
එලෙසම ‘තතෝනං සුඛමන්වේති – ඡායාව අනපායිති’ යනුවෙන් දැක්වුයේ පුද්ගලයා සිදුකරන යහපත් ක්රියාවන්හි සැප විපාක තම සිරුර අතහැර නොයන සෙවනැල්ල මෙන් තමා පසුපස පැමිණෙන බවයි.
පුද්ගලයාට දුක්ඛ විපාකත් සැප විපාකත් අත්විඳීන්නට ලැබුණ අවස්ථාවන්ට උදාහරණ බෞද්ධ දර්ශනය තුළ නිරන්තරයෙන් සඳහන් වෙයි. කෝපයට පත් වී කාන්තාවකගේ ඇස් අන්ධ කළ වෛද්යවරයෙකු සසර නොයෙක් දුක්විඳ අවසාන ආත්ම භාවයේදී ඇස්දෙක අන්ධවීමට භාජනය වීම පිළිබඳ කර්මඵල විස්තරයක් චක්ඛුපාල තෙරුන්ගේ කථාවස්තුවෙන් පැහැදිලි කැරේ. මුගලන් මහරහතන් වහන්සේ සොර කල්ලියකගේ පහරට ලක්වී පරිනිර්වාණයට පත්වීමටද හේතුවූයේ උන්වහන්සේ පෙරභවයක කළ අකුසල කර්මයක විපාක ලෙසය. ඌරන් මැරීම ජීවිකාව කරගත් අයෙකු මෙලොවදී නොයෙක් දුක්විඳ පරලොව අපාගතවීම පිළිබඳ පුවත චුන්දසුකර කථාවස්තු වෙන් පැහැදිලි වෙයි. “කරන කලට පව් මිහිරිය මී සේ – විඳින කලට දුක් දැඩි වෙයි ගිනි සේ “ යන වදන් පෙළෙහි යථාර්ථය ඉහත සඳහන් වූ කර්මඵල දුක්ඛ විපාක අනුව මැනැවින් හෙළිදරව් කෙරේ.
පෙළ දහමේ සඳහන් වන ශ්රේෂ්ඨ බෞද්ධ උපාසකවරු වශයෙන් ශාසනයට හිතකාමි ලෙස කටයුතු කරමින් කුසල් දහමින් පෝෂණය වූ බන්දුල මල්ලිකාවන් විශාකාවන් අනේපිඬුසිටුතුමන්, ධම්මික උපාසක තෙමේ යනාදී පිරිස් මරණින් පසු සුගතිගාමිව උපන්බව පිළිබඳ කියැවෙන කථාපුවත් තුළින් කුසල දහම්හි සැප විපාක නිතැතින් පුද්ගලයා වෙතම පැමිණෙන බව අවධාරණය කරගත හැකි වෙයි.
පුද්ගලයා කරන කියන කටයුතුවලට විපාක විඳීමට නියත වශයෙන්ම සිදුවෙයි. කර්මය හා විපාකය අතර සම්බන්ධය වටහාගන්නා තැනැත්තා දුසිරිත් වලින් හැකිතාක් වෙන්ව, සුසිරිත් පුහුණු කිරීමට උත්සාහ ගනී. පුද්ගලයෙක් යම් යහපත් ක්රියාවක නියැළෙන්නේ නම් නැවත නැවත එවන් ක්රියාවන්ම සිදුකිරීමට පෙළඹිය යුතුවේ. සමාජීය පුද්ගලයා දූෂණයෙන් වංචාවෙන් තොරව අවංකව, සාධාරණව කරන කියන ක්රියාවන්ගේ සාර්ථක ප්රතිඵල නියත වශයෙන් ජීවන ඉදිරිගමනේදී හිමිවනු ඇත. පුද්ගලයාගේ යහපත් සිතිවිලි ප්රගුණ කිරීම තුළින් පවෙන් අත්මිදි කටයුතු කිරීමේ හැකියාව පුද්ගලයාට අත්වෙයි.
පුද්ගලයා වැරැදි සංකල්ප බැහැර කරමින් සදාචාරාත්මක ගති පැවැතුම් ඇතිකර ගනිමින් සසර දුකෙහි භයංකාර බව තේරුම් ගනිමින් දුක්ඛිත සසරින් එතෙරවීමට උත්සාහ කළ යුතුය. කර්මයෙහි විපාක නිසිලෙස අවබෝධ කරගත යුතුය. කර්මය ජීවිතය කෙරෙහි බලපාන එක් කරුණකි. ඇතැම් පුද්ගලයෙකු අඩු වයසින් මිය යෑමටත් ඇතැම් පුද්ගලයෙකු දීර්ඝායුෂ විඳීමටත් හේතුව කුමක්දැයි මොහොතක් සිතා බලන්න. ඇතැමෙකු නිතර රෝගීවීමටත් ඇතැමෙකු නිරෝගී විමටත් පුළුවන. මේ අනුව පුද්ගලයාගේ බොහෝ වෙනස්කම්වලට කර්මය බලපානු ලබන බව පෙනේ. යහපත් කර්ම සිදුකරමින් සැප විපාක උදාකර ගැනීමට පුද්ගලයා උත්සාහවන්ත වන්නේ නම් ඉන් තමාටත් මුළුමහත් සමාජයටත් සිදුවන්නේ මහත් සෙතකි. අස්වැසිල්ලකි.
අපි මොහොතකදී ලබන සියුම් වේදනාවට පවා හේතුවන්නේ පෙර කර්මය බව ඔබ මොහොතකටවත් සිතුවාද?එමෙන්ම අප කුමන දෙයකට හෝ ඇලී ගැලී ක්රියාකිරීම මගින් අප ගේ සංසාර ගමන තව තවත් දිගු වන බව ඔබ මොහොතකටවත් සිතුවාද? සත්යය එයයි.එබැවින් අපද නොපමාව පවෙන් වැළකී නිතර පින්දහම් වල යෙදීමට උත්සුක වෙමු.එය මෙලොව මෙන්ම පරලොව දියුණුවටද හේතු වේ.අවසානයේ දී අමාමහ නිවනෙන් සැනසීමට ලැබේවායි ප්රාර්ථනා කරමි.ඔබ සැමට තෙරුවන් සරණයි!


පුරාතන සිංහල පද්ය කාව්ය අතුරෙහි අපට හමු වන පැරණිකමින් දෙ වැනි කෘතිය වන්නේ සසදාවත යි. මෙහි කතුවරයා කවුරුන් ද යන්න අනාවරණය නො වුණ ද ග්රන්ථය රචනා වූ කාලය කවරේ ද යන්න එහි පැහැදිලි ව සඳහන් වෙයි. ඒ බැව් පැවසෙන 14 වැනි ගීය මෙසේ ය:
‘කළ ලෝ සසුන් වැඩ - ලීලාවතී හිමිසඳ
පළ කළ දම් රජසිරි - මෙවැටුම්හි පිටුබල වී’
පළ කළ දම් රජසිරි - මෙවැටුම්හි පිටුබල වී’
මේ අනුව පොළොන්නරු යුගයේ ලීලාවතී රාඥ˜යගේ රාජ්ය සමයේ සසදාවත ලියැවී ඇත. මහා පරාක්රමබාහු රජුගේ අග මෙහෙසිය වූ ලීලාවතී රාඥ˜ය සතුරු උවදුරු මැද තුන් වරක් ම කිරුළ පැලඳීමට සමත් වූවා ය. ඒ අනුව ලංකා ඉතිහාසයේ වැඩිම වාර ගණනක් සිහසුන හෙබැවූ රජු හෝ රැජන හෝ වන්නේ ඇය යි. එතුමියගේ ප්රථම රාජ්ය කාලයේ එනම්; කි්ර.ව. 1197 - 1200 වසර තුන ඇතුළත සසදාවත ලියැවුණු බැව් පැහැදිලි ය.
කතුවරයාගේ පරමාර්ථය වූයේ බුදුරජාණන් වහන්සේගේ ගුණයකින් එක් කොටසක් මැණික් මල්දමක් සේ දැක්ම බව ‘ඉතිදු මුනි ගුණෙන් දෙස් මිනිමලෙව් දැක්මට’ යන්නෙන් ප්රකාශ වේ. ඒ අනුව මේ කාව්යය සඳහා කතුවරයා තෝරා ගෙන ඇත්තේ පාලි ජාතකට්ඨකතාවේ 316 වැන්න වූ සස ජාතකය යි. ඊට අනුරූපී ව සසදාවත නමින් කෘතිය හැඳින්වී ඇතත් මෙයට ‘කාව්යතිලකය’ යන අන්වර්ථ නාමයක් වූ වග ආසන්න කාලයේ ම ලියැවුණු සසදාවත සන්නසෙන් අනාවරණය වේ. සස ජාතකයෙන් කියැවෙනුයේ බෝසතුන් වහන්සේ සාකුලයේ ඉපිද දාන පාරමිතාව පිරූ ආකාරය යි. සඳමඬලේ සාවාගේ රුව සිත්තම් වුණු බැව් කියැවෙන්නේ මේ ජාතක කතාව ඇසුරු කොට ගෙන ය. ‘තොප පිළිඹිබට තිරසන්... හිමි සඳමඬල සුනු කළ’ යැයි සසදාවතේ බෝසත් සාවා ඊට යෝග්ය වූ බැව් පළ කෙරේ.
ගී විරිතින් ලියැවුණු සසදාවත ගී 293 කින් යුක්ත කාව්යයකි. මුවදෙව්දාවත මෙන් ම යා ගී විරිත මූලික කොට ගෙන කාව්යය ලියැවී ඇත. ගී 164 ක් වූ මුවදෙව්දාවත හා සසඳ්ර බලද්දී ප්රමාණයෙන් විශාල වූ බැවින් ‘කාව්යතිලක’ වැනි ව්යවහාරයකට එවක සුදුසු වූවා විය හැකි ය. එසේ වුවත් සසදාවත ද මුවදෙව්දාවත සේ ම මහා කාව්ය ගණයට නො ගැනේ. සසදාවත ද චණ්ඩ කාව්යයකි. එහෙත් එය සංස්කෘත කාව්ය සම්ප්රදායයේ එන බොහෝ වර්ණනාවන් ගෙන් සම්ප්රයුක්ත ය. මුවදෙව්දාවත්කරු මෙන් ම සසදාවත්කරු ද තමන් ප්රකාශ කරන්නට යන පුවත එක ගීයකට පිඩුකොට සැකෙවින් දක්වා ඇත්තේ මෙලෙසිනි:
‘දැකැ සා බමුණා - මුනිවරු එ සස් කල්
දල මැදරා සිසිදිසි - සිය මස්නි පුස්නා ලෙස්’
දල මැදරා සිසිදිසි - සිය මස්නි පුස්නා ලෙස්’


හයිඩ්රොයික් තිරිංග නල එකලස් කිරීම Yb / T4164-2007
නිෂ්පාදන විස්තර
නිෂ්පාදන ටැග්
ද්විත්ව ස්ථර වෑල්ඩින් කරන ලද පයිප්පයේ හොඳ කාන්දුවීම් ප්රතිරෝධයක්, ඉහළ පිපිරුම් කාර්ය සාධනයක්, විශිෂ්ටයි
නැවත සැකසීම, කැපී පෙනෙන ප්රති-තෙහෙට්ටුව, ඉහළ අභ්යන්තර පිරිසිදුකම, නිවැරදි ජ්යාමිතිය සහ යනාදිය. ක්රියාකාරී පරාමිතිය: ආතන්ය ශක්තිය Rm≥ 290Mpa අස්වැන්න ශක්තිය: Rel≥180Mpa අස්ථි බිඳීමෙන් පසු ප්රතිශත විස්තාරණය: A ≥ 25% ආදාන වල පිරිසිදුකම: අවශේෂ ≤ 0.16g /.
නිදහස් දිග
සො ose නළ එකලස් කිරීමේදී නල සන්ධි දෙක අතර ඇති සො ose නළයේ නිරාවරණය වූ කොටසෙහි දිග කෙළින්ම පවතී.
තිරිංග හෝස් සම්බන්ධකය
කලම්පයට අමතරව, තිරිංග හෝස් එකේ කෙළවරට සම්බන්ධ වන සම්බන්ධක කැබැල්ලක්.
ස්ථිරව සම්බන්ධිත නල සන්ධි
සම්බන්ධිත නල සන්ධි තලා දැමීම හෝ සීතල නිස්සාරණය කිරීම මගින් එකලස් කළ යුතුය, නැතහොත් සො ose නළය නැවත එක්රැස් කරන සෑම අවස්ථාවකදීම හානියට පත් බුෂිං සහ ෆෙරියුලස් වල නල සන්ධි ප්රතිස්ථාපනය වේ.
පුපුරා යන්න
තිරිංග හෝස් පයිප්ප සන්ධියෙන් හෝ කාන්දුවීම් වලින් වෙන් කිරීමට හේතු වන දෝෂයකි.
රික්ත නල සම්බන්ධකය
නම්යශීලී රික්ත සම්ප්රේෂණ වාහකයක් අදහස් කරයි:
a) එය තිරිංග පද්ධතියේ ලෝහ පයිප්ප අතර සම්බන්ධකයකි;
ආ) ස්ථාපනය අතරතුර නල සන්ධි අවශ්ය නොවේ;
ඇ) එකලස් කිරීමේදී, එහි සහය නොදක්වන දිග ලෝහ නළය අඩංගු කොටසේ මුළු දිගට වඩා අඩුය.
පරීක්ෂණ කොන්දේසි
1) පරීක්ෂණය සඳහා භාවිතා කරන හෝස් එකලස් කිරීම අළුත් විය යුතු අතර අවම වශයෙන් පැය 24 ක් වත් වයස්ගත විය යුතුය. පරීක්ෂණයට පෙර අවම වශයෙන් පැය 4 ක් වත් හෝස් එකලස් කිරීම 15-32 of C උෂ්ණත්වයක තබා ගන්න;
2) නම්යශීලී තෙහෙට්ටුව පරීක්ෂා කිරීම සහ අඩු උෂ්ණත්ව ප්රතිරෝධක පරීක්ෂණය සඳහා සො ose නළ එකලස් කිරීම සඳහා, පරීක්ෂණ උපකරණ මත ස්ථාපනය කිරීමට පෙර වානේ කම්බි කොපුව, රබර් කොපුව වැනි සියලුම උපාංග ඉවත් කළ යුතුය.
3) ඉහළ උෂ්ණත්ව ප්රතිරෝධක පරීක්ෂණය, අඩු උෂ්ණත්ව ප්රතිරෝධක පරීක්ෂණය, ඕසෝන් පරීක්ෂණය සහ හෝස් ඒකාබද්ධ විඛාදන ප්රතිරෝධක පරීක්ෂණය හැරුණු විට, වෙනත් පරීක්ෂණ 15-32 of C කාමර උෂ්ණත්වයකදී සිදු කළ යුතුය.
හයිඩ්රොලික් තිරිංග හෝස් එකලස් කිරීම තිරිංග හෝස් සහ තිරිංග හෝස් සන්ධියකින් සමන්විත වේ. තිරිංග හෝස් සහ තිරිංග හෝස් සන්ධිය අතර ස්ථිර සම්බන්ධතාවයක් ඇති අතර, සො ose නළයට සාපේක්ෂව ඒකාබද්ධ කොටස පොඩි කිරීම හෝ සීතලෙන් නිස්සාරණය කිරීමෙන් සම්බන්ධතාවය අවබෝධ වේ.